Agatha Christie 


ÎNTÂLNIRE CU MOARTEA 


Partea întâi 

Capitolul 1 

— Înţelegi, nu-i aşa, că trebuie să moară? 

Întrebarea pluti în aerul nemişcat al nopţii, păru să 
zăbovească o clipă, apoi se pierdu în întuneric înspre Marea 
Moartă. 

Hercule Poirot se opri un minut cu mâna pe cremona 
ferestrei. Încruntându-se, închise hotărât geamul, oprind 
pătrunderea aerului nopţii, atât de periculos. Hercule Poirot 
fusese crescut în ideea că aerul de afară trebuie să rămână 
afară şi, mai ales, că aerul nopţii era periculos pentru 
sănătate. 

În timp ce trăgea draperiile acoperind bine fereastra şi se 
îndrepta spre pat, Poirot zâmbi îngăduitor pentru sine. 

„Înţelegi, nu-i aşa, că trebuie să moară?” 

Curioase aceste cuvinte pe care detectivul Hercule Poirot le 
auzi în prima noapte petrecută în Ierusalim. 

— E clar — oriunde mă duc, există ceva care îmi aminteşte de 
crimă! Murmură el. Continuă să zâmbească aducându-și 
aminte de o istorioară referitoare la romancierul Anthony 
Trollope, pe care o auzise odată. Trollope traversa Atlanticul, 
când îi surprinsese pe doi colegi de călătorie discutând despre 
un fragment dintr-un roman de-al său, publicat de curând. „E 
foarte bun, declarase unul din ei. Dar ar trebui să o omoare pe 
bătrâna aia plicticoasă.” Cu un zâmbet larg, romancierul le 
replicase: „Domnilor, vă sunt foarte recunoscător! O să mă 
duc să o omor imediat!” 

Hercule Poirot se întrebă ce anume determinase rostirea 
cuvintelor pe care tocmai le auzise. Probabil o colaborare în 
privinţa unei cărţi sau a unei piese de teatru. 


Încă zâmbind, îşi zise: „S-ar putea ca într-o zi să-mi amintesc 
de cuvintele astea şi înţelesul lor să fie mult mai sinistru”. 

Acum îşi amintea că vocea care le rostise avusese un ton 
ciudat de pătimaş — un tremur care vădea o încordare 
emoţională intensă. O voce de bărbat — sau de băiat... 

În timp ce stingea veioza de lângă pat, Hercule Poirot gândi: 
„Ar trebui să pot recunoaşte acea voce... , 

II 

Cu coatele pe pervaz şi capetele apropiate, Raymond şi Carol 
Boynton priveau în adâncimea albastră a nopţii. Nervos, 
Raymond repetă cuvintele pe care le rostise şi înainte: 

— Înţelegi, nu-i aşa, că trebuie să moară? 

Carol Boynton se foi uşor, apoi zise cu o voce profundă şi 
aspră: 

— E oribil... 

— Nu e mai oribil ca asta! 

— Cred că nu... 

Raymond rosti cu violenţă: 

— Nu poate continua în felul ăsta — nu se poate... Trebuie să 
facem ceva... Şi nu există altceva ce putem face... 

— Dar dacă am putea scăpa cumva... Zise Carol, dar vocea ei 
era neconvingătoare şi chiar şi ea îşi dădea seama de lucrul 
ăsta. 

— Nu putem. Glasul lui era sec şi lipsit de speranţă. Carol, 
ştii că nu putem... 

Fata se cutremură. 

— Ştiu, Ray... Ştiu. 

El scoase un hohot de râs scurt şi amar. 

— Oamenii ar spune că suntem nebuni — să nu putem pur şi 
simplu să plecăm... 

— Poate că... Suntem nebuni, rosti Carol încet. 

— Cred că da. Da, cred că suntem. Oricum, nu mai avem 
mult şi o să fim... Cred că unii oameni ar spune că deja am 
înnebunit — uită-te la noi cum plănuim, cu sânge rece, să ne 
omorâm mama! 

— Nu e mama noastră! Îl contrazise Carol cu asprime. 

— Nu, ai dreptate. Urmă o pauză, apoi Raymond continuă, 


cu o voce liniştită, indiferentă: Eşti de acord, Carol? 

— Cred că ar trebui să moară, da... Răspunse Carol, 
hotărâtă. Apoi izbucni brusc: E nebună... Sunt aproape 
convinsă că e nebună... N-ar... N-ar putea să ne chinuiască în 
felul ăsta dacă ar fi normală. De ani întregi spunem: „Aşa nu 
se mai poate!” — şi s-a putut! Am zis: „Va muri la un moment 
dat” — dar n-a murit! Nu cred că va muri vreodată dacă nu... 

— Dacă nu o omorâm, continuă Raymond decis. 

— Da. 

Carol îşi încleştă pumnii pe pervazul din faţa ei. 

Fratele ei continuă pe un ton calm, normal, în care doar un 
tremur slab arăta nerăbdarea interioară: 

— Înţelegi că trebuie să fie unul din noi, nu-i aşa? Cu 
Lennox, trebuie luată în consideraţie şi Nadine. Şi nu putem să 
o implicăm pe Jinny. 

Carol se cutremură. 

— Biata Jinny... Mi-e atât de teamă... 

— Ştiu. Situaţia devine din ce în ce mai gravă, nu-i aşa? De 
aceea trebuie făcut rapid ceva — înainte să depăşească orice 
limită. 

Carol se ridică brusc, dându-şi pe spate de pe frunte şuviţele 
de păr castaniu. 

— Ray, nu crezi că este ceva cu adevărat greşit, nu? 

EI îi răspunse pe acelaşi ton aparent calm: 

— Nu. Cred că este ca şi cum am omori un câine turbat... 
Ceva care face rău lumii şi trebuie oprit. Acesta este singurul 
mod de a-l opri. 

— Dar ei... Ei ne vor trimite pe scaunul electric, murmură 
ea. Vreau să zic că nu am putea explica cum e ea... Ar părea 
atât de fantastic... Într-un fel, totul este în minţile noastre, 
înţelegi? 

— Nimeni nu va şti vreodată, o asigură Raymond. Am un 
plan. M-am gândit la tot. Ar trebui ca noi să fim în siguranţă. 

Carol se întoarse brusc spre el. 

— Raymond... Într-un fel sau altul acum eşti diferit. Ceva ţi 
s-a întâmplat... Ce anume ţi-a băgat toate astea în cap? 

— De ce crezi că mi s-a întâmplat ceva? 


El îşi întoarse capul, privind în noapte. 

— Pentru că... Ray, e vorba de fata aceea din tren? 

— Nu, desigur că nu, de ce ar fi? Of, Carol, nu vorbi prostii. 
Hai să ne întoarcem la... la... 

— La planul tău? Eşti sigur că este... Un plan bun? 

— Da, cred că da... Desigur, trebuie să aşteptăm ocazia 
potrivită. Şi apoi, dacă totul merge bine, vom fi liberi — cu 
toţii. 

— Liberi? 

Carol oftă uşor. Ridică privirile spre stele. Apoi un acces de 
plâns îi scutură tot trupul. 

— Carol, ce s-a întâmplat? 

Carol izbucni în suspine nestăpânite. 

— E atât de frumos... Noaptea, şi întunericul, şi stelele. Dacă 
am putea să ne bucurăm de tot... Dacă am putea şi noi să fim 
ca ceilalţi oameni în loc să fim cum suntem - ciudati, şi 
nebuni, şi atât de în neregulă. 

— Dar vom fi... În regulă, după ce ea va muri! 

— Eşti sigur? Nu e prea târziu? Nu vom fi mereu ciudaţi şi 
diferiţi? 

— Nu, nu, nu! 

— Mă întreb... 

— Carol, dacă preferi să nu... 

Ea împinse la o parte braţul care încerca să o liniştească. 

— Nu, sunt alături de tine — în mod sigur! Din cauza 
celorlalţi — mai ales a lui Jinny. Trebuie să o salvăm pe Jinny! 

Raymond se opri o clipă. 

— Atunci... Mergem mai departe? 

— Da! 

— Bine. Să-ţi spun planul meu... 

Şi îşi apropie capul de al ei. 

Capitolul 2 

Domnişoara Sarah King, absolventă a facultăţii de medicină, 
stătea lângă masă în camera de corespondenţă din hotelul 
Solomon din Ierusalim, răsfoind leneşă paginile ziarelor şi ale 
revistelor. Avea sprâncenele încruntate şi părea preocupată. 

Francezul de vârstă medie care intră din hol în cameră o 


privi o clipă înainte de a se duce spre celălalt capăt al mesei. 
Când privirile li se întâlniră, Sarah făcu un uşor gest de 
recunoaştere, zâmbindu-i. Îşi aminti că bărbatul îi venise în 
ajutor în călătoria de la Cairo şi îi cărase una dintre valize 
când nici un hamal nu părea să fie disponibil. 

— Vă place Ierusalimul? O întrebă doctorul după schimbul 
de saluturi. 

— În unele privinţe este îngrozitor, spuse Sarah, după care 
adăugă: Religia este foarte ciudată! 

Francezul păru amuzat. 

— Înţeleg ce vreţi să spuneţi. Engleza lui era aproape 
perfectă. Toate sectele posibile se ceartă şi se bat! 

— Şi construcţiile îngrozitoare pe care le-au ridicat! Adăugă 
Sarah. 

— Da, într-adevăr. 

Sarah oftă. 

— M-au împiedicat astăzi să intru undeva fiindcă aveam o 
rochie fără mâneci, spuse ea mâhnită. Se pare că 
Atotputernicului nu-i plac braţele mele, în pofida faptului că 
el le-a creat. 

Doctorul Gerard izbucni în râs, apoi spuse: 

— Mă pregăteam să comand nişte cafea. Vreţi şi 
dumneavoastră, domnişoară... 

— King este numele meu. Sarah King. 

— lar al meu - permiteţi-mi. 

Scoase o carte de vizită. Sarah o luă şi ochii i se măriră plini 
de uimire şi plăcere. 

— Doctorul Theodore Gerard? Oh, sunt foarte încântată să 
vă cunosc. V-am citit toate lucrările, desigur. Opiniile 
dumneavoastră privind schizofrenia sunt teribil de interesante. 

— Desigur? 

Sprâncenele lui Gerard se arcuiră a mirare. 

Sarah îi explică destul de ruşinată: 

— Ştiţi... Şi eu mă pregătesc să devin doctor. Tocmai mi-am 
luat diploma. 

— Aha! Înţeleg. 

Doctorul Gerard comandă cafea şi se aşezară într-un colţ al 


salonului. Francezul era mai puţin interesat de realizările 
medicale ale lui Sarah decât de pârul negru care i se unduia 
de pe frunte şi de forma frumoasă a gurii roşii. Era amuzat de 
evidentul respect cu care îl privea. 

— Staţi mult aici? O întrebă el ca să întreţină conversaţia; — 
Câteva zile. Atâta. Apoi vreau să merg la Petra. 

— Aha! Şi eu mă gândeam să merg acolo dacă excursia nu 
durează prea mult. Înţelegeţi, trebuie să mă întorc la Paris pe 
14. 

— Durează cam o săptămână, cred. Două zile până acolo, 
două acolo şi două pe drum înapoi. 

— Trebuie să mă duc la agenţia de voiaj dimineaţa ca să văd 
ce se poate aranja. 

Un grup de oameni intră în salon şi se aşeză. Sarah îi privi cu 
un oarecare interes. Îşi coborî vocea: 

— Oamenii aceia tocmai au intrat — i-aţi observat în tren azi- 
noapte? Au plecat din Cairo cam odată cu noi. 

Doctorul Gerard îşi puse un monoclu şi îşi îndreptă privirea 
spre celălalt capăt al încăperii. 

— Americani? 

Sarah aprobă din cap. 

— Da. O familie de americani. Dar una cam neobişnuită, 
după părerea mea. 

— Neobişnuită? Cum aşa? 

— Păi, uitaţi-vă la ei. Mai ales la bătrână. 

Doctorul Gerard se conformă. Privirea lui profesionistă se 
mută rapid de la un chip la altul. 

Observa mai întâi un bărbat înalt, cam osos, care avea în jur 
de treizeci de ani. Faţa era plăcută, dar slabă, şi avea o 
atitudine nefiresc de apatică. Mai erau doi adolescenţi — un 
băiat cu trăsături aproape greceşti. „E ceva ciudat şi cu el, îşi 
zise doctorul Gerard. Da — are o stare nervoasă evidentă.” Fata 
era în mod clar sora lui — exista o asemănare remarcabilă. Şi 
ea era la fel de neliniştită. Mai era o fată, de vârstă chiar mai 
mică — avea un păr roşcat-auriu care îi stătea ca un halou în 
jurul capului; mâinile nu-i aveau astâmpăr — trăgeau şi 
mototoleau batista din poală. O altă femeie, tânără, calmă, cu 


părul negru şi ten palid, cu chip placid care semăna cu 
Madona lui Luini. Ea chiar nu dădea vreun semn de nelinişte! 
Şi în mijlocul grupului... „Doamne! Gândi doctorul Gerard, cu 
repulsia candidă specifică francezilor. Ce oroare de femeie!” 
Bătrână, umflată, stând în mijlocul grupului, ca un Buddha 
deformat — un păianjen greţos în centrul pânzei! 

— La Maman nu e prea frumoasă, nu? Îi spuse el lui Sarah şi 
ridică din umeri. 

— E ceva cam... Sinistru în privinţa ei, nu credeţi? Îl întrebă 
Sarah. 

Doctorul Gerard o cercetă din nou. De data asta privirea era 
a profesionistului, nu a estetului. 

— Hipofâzie — cardiacă, adăugă el în limbajul eliptic 
medical. 

— A, da, asta! Sarah nu luă în seamă aspectul medical. Dar 
este ceva ciudat în atitudinea lor faţă de ea, nu credeţi? 

— Cine sunt, ştiţi? 

— Numele lor este Boynton. Mama, fiul căsătorit, soţia lui, 
un fiu mai tânăr şi două surori mai mici. 

— La famille Boynton vizitează lumea, murmură doctorul 
Gerard. 

— Dar este ceva ciudat în felul cum o fac. Nu vorbesc 
niciodată cu altcineva. Şi niciunul dintre ei nu poate face ceva 
dacă bătrâna nu-şi dă acordul! 

— E genul de familie matriarhală, spuse Gerard gânditor. 

— E un adevărat tiran, după părerea mea, zise Sarah. 

Doctoral Gerard ridică din umeri şi fu de părere că femeia 
americană stăpânea Pământul — lucru binecunoscut. 

— Da, dar e mai mult de-atât, insistă Sarah. Ea... Ah, îi 
intimideaz ă atât de tare pe toţi, îi are la degetul mic, încât 
€... e indecent! 

— Prea multă putere strică femeilor, fu de acord Gerard, 
devenind brusc grav, apoi clătină din cap. 

— E dificil pentru o femeie să nu abuzeze de putere. 

Doctorul îi aruncă lui Sarah o privire rapidă. Ea se uita la 
familia Boynton - sau, mai bine zis, îl privea pe un anumit 
membru al ei. Pe buzele doctorului Gerard flutură un zâmbet 


scurt, de înţelegere galică. Aha! Deci despre asta era vorba! 

— Aţi vorbit cu ei, nu? Murmură el, făcând o încercare. 

— Da - cel puţin, cu unul dintre ei. 

— Cu tânărul... cu fiul mai tânăr? 

— Da. În tren, când veneam de la Kantara. Stătea pe coridor. 
Eu am deschis discuţia. 

În atitudinea ei faţă de viaţă nu exista nici urmă de 
timiditate. Era interesată de oameni şi avea o fire prietenoasă, 
deşi nerăbdătoare. 

— Ce v-a determinat să-i vorbiţi? O întrebă Gerard. 

Sarah ridică din umeri. 

— De ce nu? Deseori vorbesc cu lumea când mă aflu într-o 
călătorie. Mă interesează oamenii — ce fac, ce gândesc, ce 
simt. 

— Îi puneţi sub microscop, ca să spunem aşa. 

— Cred că puteţi spune asta, recunoscu tânăra. 

— Şi ce impresie aveţi în acest caz? 

— Ei bine... Ezită ea, este cam ciudat... În primul rând, 
băiatul s-a înroşit până în vârful urechilor. 

— Ce este atât de neobişnuit? Întrebă Gerard sec. 

Sarah izbucni în râs. 

— Vreţi să spuneţi că m-a considerat o neruşinată care îi face 
avansuri? A, nu, nu cred că a crezut asta. Bărbaţii pot să-şi 
dea seama, nu? 

Se uită la el franc cu o privire întrebătoare. Doctorul Gerard 
aprobă din cap. 

— Am avut impresia, spuse Sarah cu voce joasă şi 
încruntându-se puţin, că era — cum să spun? 

— Şi încântat, şi îngrozit. Încântat din cale-afară... Şi absurd 
de neliniştit în acelaşi timp. Asta chiar e ciudat, nu-i aşa? 
Pentru că americanii mi s-au părut întotdeauna neobişnuit de 
siguri pe sine. Un tânăr american de douăzeci de ani, să 
spunem, are infinit mai multe cunoştinţe despre lume şi mai 
mult savoir faire decât un tânăr englez de aceeaşi vârstă. Şi 
băiatul ăsta trebuie să aibă peste douăzeci de ani. 

— Cred că douăzeci şi trei sau douăzeci şi patru. 

— Aşa de mult? 


— Cred că da. 

— Da... Poate aveţi dreptate... Numai că, într-un fel, pare 
atât de tânăr... 

— Inadecvare mentală. Factorul „copil” persistă. 

— Înseamnă că am dreptate? Adică, e ceva care nu este 
normal în legătură cu el? 

Doctorul Gerard ridică din umeri, zâmbind uşor în faţa 
seriozităţii ei. 

— Dragă tânără doamnă, oare e vreunul din noi pe deplin 
normal? Dar vă pot garanta că este vorba de o nevroză de un 
anumit gen. 

— Care are legătură, sunt sigură, cu bătrâna aceea 
îngrozitoare. 

— Se pare că vă displace foarte mult, spuse Gerard, privind-o 
cu curiozitate. 

— Aşa e. Are... Are o privire rea! 

— Aşa au multe mame când fiii lor sunt atraşi de tinere 
fascinante! Sarah înălţă nerăbdătoare din umeri. Francezii 
erau toţi la fel, gândi ea, obsedaţi de sex! Deşi, ca psiholog, 
trebuia să recunoască pentru sine că la baza celor mai multe 
fenomene stătea sexul. Gândurile lui Sarah o luară pe calea 
psihologică atât de cunoscută ei. 

Tresări şi fu smulsă din meditaţie. Raymond Boynton 
traversa camera îndreptându-se spre masa din mijloc. Alese o 
revistă şi, când trecu pe lângă scaunul lui Sarah, aceasta îl 
privi şi i se adresă: 

— Aţi vizitat ceva astăzi? 

Rosti cuvintele la întâmplare, interesând-o, de fapt, să vadă 
cum vor fi primite. 

Raymond se opri din drum, se înroşi, tresări ca un cal speriat 
şi ochii i se îndreptară neliniştiţi spre mijlocul grupului de 
familie. 

— Oh... Oh, da... Cum, da, sigur. Eu... 

Apoi brusc, de parcă ar fi fost atins de un pinten, se îndreptă 
grăbit spre familia lui, cu revista în mână. 

Silueta grotescă de Buddha întinse o mână grasă după ea, 
dar, când o luă — observă doctorul Gerard - ochii ei priveau 


chipul băiatului. Mormăi, în mod sigur fără vreun cuvânt de 
mulţumire. Poziţia capului i se schimbă uşor şi doctorul 
observă că acum se uita urât la Sarah. Faţa îi era impasibilă, 
fără nici o expresie — era imposibil de spus ce îi trecea prin 
minte. 

Sarah se uită la ceas şi scoase o exclamaţie. 

— E mult mai târziu decât am crezut. Se ridică. Mulţumesc 
mult, doctore Gerard, pentru că am băut împreună cafeaua. 
Acum trebuie să scriu nişte scrisori. 

Se ridică şi îi întinse mâna. 

— Sper că ne vom mai întâlni, spuse el. 

— A, da! Poate veţi veni la Petra? 

— Cu siguranţă voi încerca. 

Sarah îi zâmbi şi se întoarse. În drumul ei spre ieşirea din 
cameră trebuia să treacă pe lângă familia Boynton. 

Doctorul Gerard observă că privirea doamnei Boynton se 
îndreptă spre chipul fiului ei şi ochii celor doi se întâlniră. 
Când Sarah trecu, Raymond Boynton îşi întoarse capul pe 
jumătate — dar nu spre ea, ci ferindu-şi privirea... Era o 
mişcare înceată, fără voie, care dădea impresia că bătrâna 
doamnă Boynton trăsese de un fir invizibil. 

Sarah King observă mişcarea evazivă şi, fiind atât de tânără 
şi de umană, gestul o enervă. Avuseseră o discuţie atât de 
plăcută pe coridorul vagonului de dormit! Îşi comparaseră 
impresiile despre Egipt, râseseră de limbajul ridicol al 
catârgiilor şi al vânzătorilor de pe străzi. Sarah îi povestise 
cum îi răspunsese unui conducător de cămilă care o întrebase 
imprudent şi plin de speranţă: „Doamna, engleză sau 
americană?” — „Nu, chinezoaică”. Şi încântarea pe care o 
simţise când văzuse uluirea totală a bărbatului în timp ce o 
privea fix. Tânărul fusese, gândise ea atunci, ca un şcolar plin 
de zel. Iar acum, fără absolut nici un motiv, era timid şi 
grosolan — se comporta ca un bădăran. 

„Nu-mi voi mai bate capul cu el”, îşi zise Sarah indignată. 

Pentru că Sarah, fără să fie îngâmfată fără motiv, avea o 
părere destul de bună despre sine. Ştia fără îndoială că sexul 
opus o găseşte atrăgătoare şi nu era genul care să accepte un 


refuz umilitor! 

Poate că fusese puţin cam prea prietenoasă cu acest tânăr 
fiindcă, dintr-un motiv obscur, îi păruse rău pentru el. 

Însă acum era evident că nu era decât un american 
nepoliticos, îngâmfat şi prost crescut! 

În loc să scrie scrisorile de care pomenise, Sarah King se 
aşeză la măsuţa de toaletă din camera ei, îşi perie părul de pe 
frunte dându-şi-l pe spate, privi în oglindă cei doi ochi căprui 
plini de preocupare şi îşi analiză viaţa. 

Tocmai trecuse printr-o criză emoţională dificilă. Cu o lună 
în urmă rupsese logodna cu un tânăr doctor care era cu patru 
ani mai mare ca ea. Fuseseră foarte atraşi unul de celălalt, dar 
aveau temperamente prea asemănătoare. Neînţelegerile şi 
certurile erau la ordinea zilei. Sarah avea o fire prea 
impetuoasă ca să suporte afirmarea calmă a autocrației. Ca 
multe alte femei îndrăzneţe, Sarah se credea o admiratoare a 
forţei. Întotdeauna îşi spusese că doreşte să fie condusă. Când 
însă întâlnea un bărbat capabil să o stăpânească, descoperea 
că nu-i place deloc lucrul acesta! Ruperea logodnei îi 
provocase o suferinţă destul de mare, dar fusese suficient de 
conştientă să-şi dea seama că numai atracţia reciprocă nu era 
o bază suficientă pe care să fie construită o fericire de-o viaţă. 
Îşi oferise atunci o vacanţă interesantă în străinătate care să o 
ajute să uite, înainte să se întoarcă în ţară şi să se apuce cu 
adevărat de muncă. 

Gândurile lui Sarah reveniră din trecut în prezent. 

„Mă întreb, îşi zise, dacă doctorul Gerard va accepta să 
vorbim despre munca lui. A făcut nişte lucruri minunate. 
Numai de m-ar lua în serios! Poate... Dacă va veni la Petra...” 

Apoi se gândi iarăşi la tânărul american atât de necioplit. 

Nu avea nici o îndoială că prezenţa familiei lui îl făcuse să 
reacționeze atât de ciudat, dar cu toate astea simţi un oarecare 
dispreţ pentru el. Să fii sub papucul familiei în felul acesta, 
era de-a dreptul ridicol — mai ales pentru un b ărbat! 

Şi totuşi... 

Fu cuprinsă de un sentiment straniu. În mod sigur era ceva 
ciudat în toate astea! 


Brusc, spuse cu glas tare: 

— Băiatul acela vrea să fie salvat! O să am eu grijă de asta! 

Capitolul 3 

După ce Sarah părăsi salonul, doctorul Gerard mai rămase 
câteva minute. Apoi se duse spre masă, luă ultimul număr din 
Le Matin şi se îndreptă spre un scaun aflat la câţiva metri de 
familia Boynton, căci aceştia îi stârniseră curiozitatea. 

La început fusese amuzat de interesul tinerei englezoaice 
pentru această familie de americani, sesizând cu perspicacitate 
că era inspirat de preocuparea pentru un anumit membru al 
familiei. Dar acum ceva ieşit din comun legat de această 
familie trezise în el interesul mai profund şi mai imparţial al 
omului de ştiinţă. Doctoral sesizase că în acest caz era vorba 
de un fenomen psihologic evident. Foarte discret, la adăpostul 
ziarului, începu să-i evalueze. Mai întâi tânărul de care 
atrăgătoarea englezoaică se dovedise atât de interesată. „Da, 
îşi zise Gerard, este clar tipul de om pe care temperamentul ei 
îl găseşte atrăgător.” Sarah King era puternică — avea o minte 
echilibrată, o rațiune calmă şi o voinţă de fier. Doctoral 
Gerard aprecie că tânărul era sensibil, receptiv, sfios şi foarte 
influenţabil. Observă cu ochiul medicului faptul evident că în 
acel moment tânărul era într-o stare de tensiune nervoasă 
accentuată. Doctorul Gerard se întrebă care era motivul. Era 
nedumerit. De ce oare un tânăr cu o sănătate fizică evident 
bună, care se afla în străinătate ca să se distreze — era de 
presupus se afla într-o stare în care o cădere nervoasă era 
iminentă? 

Doctorul îşi îndreptă atenţia spre un alt membru al grupului. 
Fata cu păr castaniu era, evident, sora lui Raymond. Tipul 
rasial din care făceau parte era acelaşi — cu oase mici, cu 
forme frumoase şi înfăţişare aristocratică. Aveau aceleaşi 
mâini subţiri, bine definite, aceeaşi linie clară a maxilarului, 
aceeaşi poziţie a capului, gâturi lungi, subţiri. Şi fata era 
neliniştită... Făcea mici gesturi nervoase involuntare, iar ochii 
foarte strălucitori aveau cearcăne adânci. Când vorbea, ritmul 
cuvintelor îi era prea rapid şi parcă îşi pierdea oarecum suflul. 
Era atentă, în alertă, nereuşind să se relaxeze. 


„Şi este înspăimântată, hotărî doctorul Gerard. Da, este 
înspăimântată.” 

Auzea frânturi de conversaţie — o conversaţie foarte normală, 
banală. 

„Am putea merge la Grajdurile lui Solomon?” „Ar fi prea 
greu pentru mama?” „Zidul Plângerii dimineaţa? „Templul, 
desigur — Moscheea Omar, cum îi spun ei — mă întreb de ce?” 
„Pentru că au transformat-o într-o moschee musulmană, 
desigur, Lennox.” 

Discuţii obişnuite, specifice turiştilor. Şi totuşi, cumva, 
doctorul Gerard avea convingerea stranie că aceste frânturi de 
dialog pe care le prindea erau ireale. Reprezentau o mască — 
ascundeau ceva care tălăzuia şi se învolbura în adâncuri, ceva 
prea profund şi fără formă ca să poată fi pus în cuvinte... Din 
nou, doctorul aruncă pe furiş o privire de la adăpostul 
ziarului. 

Lennox? Ăsta era fratele mai mare. Se putea observa aceeaşi 
asemănare de familie, dar exista o diferenţă. 

Lennox nu era atât de încordat; Gerard decise că avea un 
temperament mai puţin coleric. Dar şi în privinţa lui exista 
ceva ciudat. Nu se vedea în el aceeaşi încordare fizică pe care 
o putea observa la ceilalţi doi. Stătea relaxat, moale. Căutând 
printre amintirile despre pacienţii pe care îi văzuse stând în 
acelaşi fel în saloanele spitalelor, Gerard îşi zise: „Este epuizat 
— da, epuizat de suferinţa. Privirea din ochii aceia este privirea 
pe care o întâlneşti la un câine rănit sau la un cal bolnav — 
îndurarea animalică resemnată... Asta era ciudat... Fizic, nu 
ar avea nimic... Totuşi nu există îndoială că în ultima vreme a 
trecut prin multe suferințe — suferinţe mentale... Acum nu mai 
suferă, îndură fără crâcnire, aşteaptă, cred, lovitura finală... 
Ce lovitură? Oare îmi imaginez toate astea? Nu, omul aşteaptă 
ceva, să vină un sfârşit. Aşa stau şi aşteaptă bolnavii de 
cancer, recunoscători că analgezicul mai amorţeşte puţin 
durerea...” 

Lennox Boynton ridică ghemul de lână pe care bătrâna îl 
scăpase pe jos. 

— Poftim, mamă. 


— Mulţumesc. 

Ce împletea bătrâna asta uriaşă şi impasibilă? Ceva gros şi 
aspru. „Mănuşi pentru locuitorii unui azil”, îşi zise Gerard şi 
zâmbi la propria fantezie. 

Îşi îndreptă atenţia spre cel mai tânăr membru al grupului — 
fata cu părul roşu-auriu. Avea, poate, nouăsprezece ani. Pielea 
ei avea acea puritate deosebită deseori asociată cu părul 
roşcat. Deşi era foarte slabă, faţa ei era frumoasă. Stătea şi 
zâmbea pentru sine — zâmbea în neant. Era ceva curios în 
legătură cu acel zâmbet. Era atât de departe de hotelul 
Solomon, de Ierusalim... Îi amintea doctorului Gerard de 
ceva... Îşi aminti brusc. Era zâmbetul ciudat, nepământean, de 
pe buzele fecioarelor din Acropolele ateniene — ceva 
îndepărtat, şi frumos, şi puţin inuman... Magia zâmbetului, 
nemişcarea lui ieşită din comun, îi făcu inima să se strângă. 

Apoi, cu un şoc, doctorul Gerard îi observă mâinile. Erau 
ascunse de grupul aflat în jurul ei lângă masă, dar acum le 
putea vedea clar din locul unde stătea. La adăpostul poalelor 
ei, mâinile ciupeau -— ciupeau - sfâşiau batista delicată în 
fărâme minuscule. 

Doctorul Gerard fu teribil de şocat. Zâmbetul îndepărtat, 
pierdut, trupul nemişcat şi mâinile agitate, distrugătoare... 

Capitolul 4 

Se auzi o tuse înceată, astmatică, şuierătoare — apoi 
monumentala bătrână care împletea spuse: 

— Ginevra, eşti obosită, ar fi bine să te duci în pat. 

Fata tresări, iar degetele îşi încetară acţiunea lor mecanică. 

— Nu sunt obosită, mamă. 

Gerard găsi plăcută muzicalitatea vocii ei. Avea un ton 
dulce, cântat, care face încântătoare până şi cele mai banale 
afirmaţii. 

— Ba da, eşti. Întotdeauna îmi dau seama. Nu cred că vei 
putea să mergi mâine în excursie. 

— Ah! Dar o să merg. Mă simt chiar bine. 

Cu o voce groasă, aspră — aproape stridentă — mama ei spuse: 

— Nu, nu te simţi. O să te îmbolnăveşti. 

— Ba nu! Ba nu! 


Fata începu să tremure violent. 

— Voi veni eu cu tine, interveni o voce blândă, calmă. 

Tânăra femeie tăcută şi liniştită cu ochi mari şi gânditori şi 
părul prins îngrijit în coc se ridică în picioare. Dar doamna 
Boynton interveni: 

— Nu. Las-o să se ducă singură! 

— Vreau ca Nadine să vină cu mine, strigă fata. 

— Atunci sigur că o să vin. 

Tânăra femeie făcu un pas înainte. 

— Copila prefera să se ducă singură -— nu-i aşa, Jinny? O 
întreba bătrâna. 

Urmă o pauză — o pauză de-o clipă, apoi Ginevra Boynton 
spuse cu o voce care devenise brusc monotonă şi indiferentă: 

— Da. Prefer să mă duc singură. Mulţumesc, Nadine. 

Se îndepărtă — o siluetă înaltă, rigidă, care se mişca totuşi cu 
o graţie surprinzătoare. 

Doctorul Gerard lăsă ziarul în jos şi se uită la bătrâna 
doamnă Boynton fără să se ascundă. Aceasta privea în urma 
fiicei ei şi faţa i se încreţise într-un zâmbet ciudat. Era, foarte 
vag, o caricatură a zâmbetului încântător şi nepământean care 
se zărise pe chipul fetei cu puţină vreme în urmă. 

Apoi bătrâna îşi îndreptă privirea spre Nadine, care se 
aşezase din nou. Nadine îşi ridică ochii şi îi întâlni pe cei ai 
soacrei sale. Chipul ei era imperturbabil; privirea bătrânei era 
plină de răutate. 

„Ce tirană bătrână şi absurdă!” îşi zise el. 

Apoi, brusc, ochii bătrânei îl priviră drept, iar Gerard simţi 
că i se taie respiraţia. Erau nişte ochi mici, negri, care păreau 
să mocnească pe dinăuntru, însă emanau ceva — o putere, o 
forţă clară, un val de răutate evidentă. Doctorul Gerard 
cunoştea câte ceva despre forţa personalităţii şi îşi dădu seama 
că aici nu era vorba de o femeie tiranică şi invalidă care se 
lăsa în voia unor toane meschine. Această bătrână era o 
adevărată forţă. În răutatea privirii ei doctorul simţi o 
asemănare cu efectul pe care îl avea privirea unei cobre. Poate 
că doamna Boynton era bătrână, infirmă, căzută pradă bolilor, 
dar nu era lipsită de putere. Era o femeie care cunoştea 


semnificaţia puterii, pe care o exercitase o viaţă întreagă, şi 
care nu se îndoise niciodată de propria forţă. Doctorul Gerard 
cunoscuse odată o femeie care realiza un număr de circ cu 
tigri, extrem de periculos şi spectaculos. Animalele mari şi 
suple se târâseră la locurile lor şi realizaseră trucuri umilitoare 
şi degradante. Privirile lor şi mârâielile înfundate dovedeau o 
ură înverşunată şi profundă, totuşi se supuseseră umilite. 
Aceea era o femeie tânăra, de o frumuseţe întunecată şi 
arogantă, dar privirea era aceeaşi. 

„Une dompteuse” (1), îşi zise doctorul Gerard. 

Acum înţelegea ce reprezenta curentul ascuns de discuţia 
nevinovată de familie. Era ură — un val de ură întunecată, 
arzătoare. 

„Cât de absurd şi plin de imaginaţie m-ar considera 
majoritatea oamenilor, gândi el. Iată o familie normală de 
americani care se bucură de o excursie în Palestina - iar eu ţes 
o poveste de magie neagră în jurul ei!” 

Apoi se uită cu interes la tânăra tăcută care se numea 
Nadine. Pe mâna stingă avea o verighetă şi, în timp ce o 
privea, ea strecură o privire rapidă şi plină de înţeles spre 
Lennox cel blond şi ciolănos. Atunci îşi dădu seama... 

Erau soţ şi soţie. Dar privirea ei era mai mult a unei mame 
decât a unei soţii — o adevărată privire maternă, protectoare, 
neliniştită. Şi Gerard îşi mai dădu seama de ceva. Ştia că, 
singura din grup, Nadine Boynton nu se afla sub vraja soacrei 
ei. Probabil că nu o plăcea deloc pe bătrână, dar nu-i era frică 
de ea. Puterea acesteia nu o atingea. 

Era nefericită, profund preocupată de soţul ei, dar era liberă. 

„Toate astea sunt foarte interesante”, îşi spuse doctorul 
Gerard pentru sine. 

Capitolul 5 

În mijlocul acestor gânduri întunecate, unda de normalitate 
care sosi avu un efect aproape ridicol. 

Un bărbat intră în salon, îi văzu pe membrii familiei Boynton 
şi se apropie de ei. Era un american de vârstă medie, plăcut şi 
foarte convenţional. Era îmbrăcat cu atenţie, avea o faţă lungă 
şi bine rasă şi o voce joasă, plăcută, oarecum monotonă. 


— Vă căutam pe toţi, începu el. 

Dădu cu meticulozitate mâna cu toţi membrii familiei. 

— Şi cum vă simţiţi, doamnă Boynton? Nu v-a obosit 
călătoria? 

Aproape binevoitoare, bătrâna şuieră: 

— Nu, mulţumesc. Sănătatea mea nu e niciodată prea bună, 
după cum ştiţi... 

— Da, desigur, păcat, păcat. 

— Dar în mod sigur nu e mai rău. Doamna Boynton adăugă 
cu un zâmbet viclean: Nadine are mare grijă de mine, nu-i aşa, 
Nadine? 

— Mă străduiesc. 

Vocea tinerei era lipsită de orice inflexiune. 

— Da, sunt sigur că aşa e, spuse străinul cu convingere. Fi 
bine, Lennox, ce părere ai de oraşul regelui David? 

— A, nu ştiu. 

Lennox vorbi apatic, lipsit de interes 

— ÎI găseşti cam dezamăgitor, nu-i aşa? Mărturisesc că la 
început mi s-a părut şi mie la fel. Dar poate că nu v-aţi 
plimbat suficient? 

— Nu putem face foarte multe din cauza mamei, spuse Carol 
Boynton. 

— Vreo două ore de vizitare este tot ce reuşesc într-o zi. 

— Cred că e minunat că puteţi face tot ceea ce faceţi, 
doamnă Boynton, îi spuse străinul plin de convingere. 

Doamna Boynton scoase un chicotit încet, şuierat — un sunet 
aproape satisfăcut. 

— Asta nu se datorează corpului meu! Mintea este cea care 
contează! Da, mintea... 

Vocea ei se pierdu. Gerard îl văzu pe Raymond Boynton că 
tresare nervos. 

— Aţi fost la Zidul Plângerii, domnule Cope? Întrebă el. 

— A, da, a fost unul dintre primele locuri pe care le-am 
vizitat. Sper ca în vreo două zile să parcurg tot Ierusalimul şi 
le-am cerut celor de la agenţia Cook să-mi facă un itinerar 
astfel încât să străbat toată Ţara Sfântă - Bethleem, Nazaret, 
lacul Tiberias — Marea Galileei. O să fie extrem de interesant. 


Apoi mai este Jerash, unde se găsesc nişte ruine foarte 
interesante — romane, ştiţi. Şi mi-ar plăcea foarte mult să 
arunc o privire în Petra, Oraşul Trandafiriu — un fenomen 
natural remarcabil, consider eu - care nu e pe traseul obişnuit. 
Dar durează aproape o săptămână să ajungi acolo şi înapoi şi 
să faci totul cum trebuie. 

— Mi-ar plăcea să merg acolo. Pare minunat, spuse Carol. 

— Da, aş spune că merită să fie vizitat — da, în mod sigur. 
Domnul Cope făcu o pauză, îi aruncă oarecum îndoielnic 
doamnei Boynton o privire, apoi continuă cu o voce care i se 
păru francezului plină de nesiguranţă: Mă întreb dacă n-aş 
putea să vă conving pe câţiva dintre dumneavoastră să mă 
însoţiţi? Evident, îmi dau seama că dumneavoastră, doamnă 
Boynton, nu puteţi veni şi evident cineva din familie trebuie 
să vă rămână alături, dar, dacă v-aţi împărţi forţele, ca să zic 
aşa... 

Făcu o pauză. Gerard putu chiar să audă sunetul andrelelor 
doamnei Boynton. Apoi aceasta răspunse: 

— Nu cred că vrem să ne împărţim. Suntem un grup foarte 
unit. Ridică privirea. Ei bine, copii, ce spuneţi? 

Vocea ei avea un ton straniu. Răspunsurile veniră prompt: 

— Nu, mamă... A, nu... Nu, desigur că nu. 

Doamna Boynton continuă, având pe chip zâmbetul acela 
neobişnuit al ei: 

— Vedeţi — nu vor să mă părăsească. Dar tu, Nadine? Tu nu 
ai spus nimic. 

— Nu, mulţumesc, mamă, doar dacă nu cumva Lennox 
doreşte să meargă. 

Doamna Boynton îşi întoarse încet capul spre fiul ei. 

— Ei, Lennox, de ce nu vă duceţi tu şi Nadine? Ea pare să 
vrea să meargă. 

Lennox tresări şi ridică privirea. 

— Eu... Păi... Nu, cred că e mai bine să rămânem împreună. 

— A, chiar că sunteţi o familie strâns unită, spuse domnul 
Cope cu amabilitate. 

Dar ceva din amabilitatea lui suna forţat şi fals. 

— Ne place să stăm la o parte de ceilalţi, replică doamna 


Boynton. Începu să înfăşoare ghemul de lână. Apropo, 
Raymond, cine era tânăra care ţi-a vorbit? 

Raymond tresări nervos. Se înroşi, apoi chipul i se albi 

— Eu... Nu ştiu cum o cheamă. Ea... Era în tren azi-noapte. 

Doamna Boynton începu să se ridice încet de pe scaun. 

— Nu cred că vom avea de-a face prea mult cu ea, spuse. 

Nadine se ridică să o ajute pe bătrână să se scoale în picioare 
şi făcu asta cu o îndemânare profesională care îi atrase atenţia 
lui Gerard. 

— E timpul să mergem la culcare, spuse doamna Boynton. 
Noapte bună, domnule Cope. 

— Noapte bună, doamnă Boynton. Noapte bună, doamnă 
Lennox. 

Plecară cu toţii — o mică procesiune. 

Nici unuia dintre membrii mai tineri ai grupului nu-i trecu 
prin minte să mai rămână. 

Domnul Cope rămase privind în urma lor, cu o expresie 
ciudată pe chip. 

După cum doctorul Gerard ştia din experienţă, americanii au 
tendinţa să fie o nație prietenoasă. Ei nu au suspiciunea 
stânjenită a englezilor aflaţi într-o călătorie. Pentru un bărbat 
cu tactul doctorului Gerard, să-l abordeze pe domnul Cope şi 
să se prezinte presupunea unele dificultăţi. Americanul era 
singur şi, ca majoritatea celor din naţia sa, era înclinat spre o 
atitudine prietenoasă. Încă o dată, cartea de vizită a 
doctorului ieşi la iveală. 

Citind numele scris pe ea, domnul Jefferson Cope fu 
impresionat, aşa cum era de aşteptat. 

— A, sigur, domnule Gerard, aţi fost în Statele Unite nu cu 
multă vreme în urmă? 

— În toamna trecuta. Am avut nişte cursuri la Harvard. 

— Desigur. Dumneavoastră, domnule doctor, sunteţi unul 
dintre cele mai reputate nume din domeniu. Sunteţi de 
departe cel mai bun în specialitatea dumneavoastră la Paris. 

— Dragul meu domn, sunteţi prea amabil. Trebuie să vă 
contrazic. 

— Nu, nu, este o mare onoare să vă cunosc în felul acesta. 


De fapt, în momentul de față, sunt prezente câteva persoane 
distinse aici, în Ierusalim. Dumneavoastră, apoi lordul 
Welldon şi Sir Gabriel Steinbaum, finanţistul. Mai este Lady 
Westholme, care este o personalitate proeminentă a scenei 
politice engleze. Şi faimosul detectiv belgian Hercule Poirot. 

— Micuţul Hercule Poirot? Este aici? 

— l-am citit numele în ziarul local, a sosit de curând. Mi se 
pare că toată lumea şi soţia lui se află la hotelul Solomon. Un 
hotel foarte bun şi decorat cu mult gust. 

Domnul Jefferson Cope se simţea minunat. Doctorul Gerard 
era un bărbat care putea să fie fermecător când dorea. Nu 
după mult timp, cei doi bărbaţi se duseră la bar. 

După vreo două pahare, Gerard spuse: 

— Spuneţi-mi, familia aceea americană cu care stăteaţi de 
vorbă este o familie americană tipică? 

Jefferson Cope sorbi gânditor din băutură, apoi răspunse: 

— A, nu, n-aş spune că e tocmai tipică. 

— Nu? Mi s-a părut că e o familie foarte strâns unită. 

— Adică toţi par să se învârtă în jurul acelei bătrâne? Zise 
domnul Cope încet. Este adevărat. E o bătrână remarcabilă. 

— Serios? 

Domnul Cope avea nevoie de puţină încurajare ca să 
continue şi invitaţia blândă fu îndeajuns. 

— Nu vă ascund, domnule Gerard, că familia aceea m-a 
preocupat destul de mult în ultima vreme. M-am gândit mult 
la ea. Dacă pot spune asta, mi-ar fi de ajutor să vorbesc cu 
dumneavoastră despre această chestiune. Nu o să vă plictisesc, 
nu? 

Doctorul Gerard negă această posibilitate. Domnul Jefferson 
Cope continuă încet, faţa lui bine bărbierită şi plăcută având 
întipărită pe ea o expresie de perplexitate. 

— Vă spun drept că sunt puţin îngrijorat. Doamna Boynton, 
vedeţi, îmi este o veche prietenă. Adică, nu bătrâna doamnă 
Boynton, ci cea tânără, doamna Lennox Boynton. 

— A, da, încântătoarea doamnă cu păr negru. 

— Da, exact. Nadine. Nadine Boynton, doctore Gerard, este o 
persoană încântătoare. O cunosc de dinainte de a se mărita. Pe 


atunci lucra la spital, se pregătea să devină asistentă. Apoi a 
plecat în concediu ca să stea cu familia Boynton şi s-a măritat 
cu Lennox. 

— Da? 

Domnul Jefferson Cope luă încă o înghiţitură din băutură şi 
continuă: 

— Aş dori să vă spun, doctore Gerard, câte ceva din istoria 
familiei Boynton. 

— Serios? Aş fi foarte interesat. 

— Vedeţi, răposatul Elmer Boynton — un om destul de 
cunoscut, cu o personalitate încântătoare - a fost căsătorit de 
două ori. Prima lui soţie a murit când Carol şi Raymond erau 
bebeluşi. Cea de-a doua doamnă Boynton, după câte am auzit, 
era o femeie frumoasă când s-au căsătorit, deşi nu foarte 
tânără. Când te uiţi acum la ea pare greu de crezut că a fost 
vreodată frumoasă, dar aşa am aflat dintr-o sursă demnă de 
încredere. In orice caz, soţul ei avea o părere foarte bună 
despre ea şi îi adopta punctul de vedere în aproape orice 
chestiune. A fost invalid câţiva ani buni înainte să moară, aşa 
că practic ea a condus totul. E o femeie foarte capabilă, cu o 
minte pricepută la afaceri. De asemenea, este foarte 
conştiincioasă. După moartea lui Elmer, s-a devotat în 
întregime acestor copii. Unul este al ei — Ginevra, fata cu păr 
roşcat, dar care este cam fragilă. Deci, după cum vă spuneam, 
doamna Boynton s-a dedicat cu totul familiei. Nu ştiu ce 
părere aveţi, doctore Gerard, dar asta nu reprezintă 
întotdeauna un lucru foarte înţelept. 

— Sunt de acord cu dumneavoastră. Este un lucru dăunător 
pentru o personalitate în formare. 

— Da, cred că este o exprimare foarte potrivită. Doamna 
Boynton i-a protejat pe aceşti copii de lumea exterioară şi nu 
i-a lăsat să ia contact cu ceilalţi. Rezultatul a fost că acum au 
ajuns... Ei bine, cam nervoşi. Sunt emotivi, dacă înţelegeţi ce 
vreau să spun. Nu se pot împrieteni cu necunoscuţii. Asta nu e 
bine. 

— E foarte rău. 

— N-am nici o îndoială că doamna Boynton a avut intenţii 


bune. A dat însă dovadă de un devotament exagerat. 

— Locuiesc cu toţii în aceeaşi casă? Întrebă doctorul. 

— Da. 

— Niciunul din fii nu lucrează? 

— A, nu. Elmer Boynton era un bărbat bogat. El i-a lăsat toţi 
banii doamnei Boynton pe timpul vieţii — dar e de la sine 
înţeles că erau destinaţi întreţinerii întregii familii. 

— Aşadar ei depind financiar de ea? 

— Aşa este. Iar ea i-a încurajat să rămână acasă şi să nu 
plece să-şi caute de lucru. Da, poate că asta e în regulă, sunt 
destui bani, aşa că nu trebuie să-şi ia o slujbă, dar eu cred că, 
pentru un bărbat cel puţin, munca este un tonic excelent. Apoi 
mai este ceva - niciunul dintre ei nu are vreun hobby. Nu 
joacă golf. Nu fac parte din vreun club. Nu merg la petreceri şi 
nu fac nimic cu tineri de vârsta lor. Locuiesc într-o casă uriaşă 
la ţară, la mile întregi depărtare de orice loc. Vă spun eu, 
doctore Gerard, toate astea mi se par în neregulă. 

— Sunt de acord cu dumneavoastră, spuse doctorul Gerard. 

— Niciunul dintre ei nu are nici cel mai vag simţ social. 
Spiritul comunitar -— asta le lipseşte! Poate că este o familie 
strâns unită, dar sunt foarte închişi. 

— Nu s-a întâmplat ca vreunul dintre ei să plece de unul 
singur? 

— Eu nu am auzit. Pur şi simplu stau împreună. 

— Consideraţi că de vină pentru asta sunt ei sau doamna 
Boynton? 

Jefferson Cope se foi stânjenit. 

— Ei bine, într-un fel, cred că ea este mai mult sau mai puţin 
responsabilă. Nu a ştiut să-i crească cum se cuvine. Totuşi, 
când un tânăr ajunge la maturitate, depinde de el să-şi 
croiască un drum propriu. Nici un băiat nu ar trebui să 
continue să fie legat de fustele mamei. Ar trebui să aleagă să 
fie independent. 

— Asta s-ar putea să fie imposibil, spuse doctorul Gerard 
gânditor. 

— De ce imposibil? 

— Există metode, domnule Cope, ca să împiedici creşterea 


unui copac. 

Cope îl privi uimit. 

— Sunt persoane sănătoase, doctore Gerard. 

— Şi mintea poate fi oprită din dezvoltare şi deformată, la 
fel ca trupul. 

— Sunt oameni deştepţi. Jefferson Cope continuă: Nu, 
doctore Gerard, ascultaţi-mă pe mine, un bărbat trebuie să-şi 
ia frâiele propriului destin în mâini. Un bărbat care se 
respectă îşi afirmă voinţa şi face ceva în viaţă, nu stă pur şi 
simplu şi taie frunză la câini. Nici o femeie nu ar trebui să 
respecte un astfel de bărbat. 

Gerard îl privi cu curiozitate timp de un minut sau două, 
apoi întrebă: 

— Vă referiţi în special, cred, la domnul Lennox Boynton? 

— Da, la Lennox mă gândeam, de fapt. Raymond este încă 
un copil. Dar Lennox are treizeci de ani. Era timpul să arate 
ceva bărbăţie. 

— Probabil că soţia lui nu are o viaţă uşoară, nu? 

— Evident că are o viaţă dificilă! Nadine este o fată 
minunată. O admir mai mult decât pot spune. Nu a scăpat 
niciodată vreun cuvânt de nemulțumire. Dar nu este fericit ă, 
doctore Gerard. Este extrem de nefericită. 

Gerard aprobă din cap. 

— Da, s-ar putea să aveţi dreptate. 

— Nu ştiu ce părere aveţi, doctore Gerard, dar eu consider că 
există o limită pe care o femeie trebuie să o suporte! Dacă 
eram în locul lui Nadine, i-aş fi spus-o în faţă tânărului 
Lennox. Ori pune piciorul în prag şi dovedeşte de ce e în stare, 
ori.. 

— Ori, în caz contrar, ar trebui să-l părăsească? 

— Trebuie să-şi trăiască şi ea viaţa, doctore Gerard. Dacă 
Lennox n-o apreciază aşa cum ar trebui — ei bine, există şi alţi 
bărbaţi care ar face-o. 

— Cum sunteţi dumneavoastră, de exemplu? 

Americanul se înroşi. Apoi se uită direct la celălalt bărbat cu 
o demnitate simplă. 

— Aşa este, confirmă el. Nu mi-e ruşine de sentimentele 


mele pentru acea doamnă. O respect şi am un ataşament 
profund pentru ea. Tot ce vreau este să fie fericită. Dacă ar fi 
fericită cu Lennox, aş sta deoparte şi aş ieşi din viaţa ei. 

— Dar aşa? 

— Aşa stau prin preajmă! Dacă mă vrea, eu sunt aici! 

Sunteţi, de fapt, un cavaler parfait gentil {2}, murmură 
Gerard. 

— Poftim? 

— Dragul meu domn, cavalerismul mai trăieşte astăzi doar în 
națiunea americană! Vă mulţumiţi să vă serviţi doamna fără 
speranţa unei recompense! Este un lucru admirabil! Ce anume 
speraţi să puteţi face pentru ea? 

— Ideea mea este să fiu prezent atunci când va avea nevoie 
de mine. 

— Şi, daţi-mi voie să vă întreb, care este atitudinea bătrânei 
doamne Boynton faţă de dumneavoastră? 

Jefferson Cope răspunse încet: 

— Nu sunt niciodată sigur în privinţa acelei bătrâne. După 
cum v-am spus, nu îi face plăcere să ia contact cu exteriorul. 
Dar cu mine s-a purtat altfel, a fost întotdeauna amabilă şi mă 
tratează aproape ca pe un membru al familiei. 

— De fapt, chiar aprobă prietenia dumneavoastră cu doamna 
Lennox? 

— Aşa este. 

Doctoralul Gerard ridică din umeri. 

— Asta nu e puţin cam ciudat? 

Jefferson Cope răspunse înţepat: 

— Daţi-mi voie să vă asigur, doctore Gerard, că nu există 
nimic neonorabil în această prietenie. Este pur platonică. 

— Dragul meu domn, sunt convins de asta. Repet însă că este 
un lucru ciudat ca doamna Boynton să încurajeze această 
prietenie. Vedeţi, domnule Cope, doamna Boynton mă 
interesează — mă interesează chiar foarte mult. 

— Este cu siguranţă o femeie remarcabilă. Are o forţă de 
caracter extraordinară. După cum am spus, Elmer Boynton 
avea mare încredere în judecata ei. 

— În asemenea măsură încât a preferat să-şi lase cu totul 


propriii copii la mila ei, din punct de vedere financiar. În ţara 
mea, domnule Cope, acest lucru este interzis prin lege. 

Domnul Cope se ridică. 

— În America, replică el, avem o încredere nestrămutată în 
libertatea absolută. 

Doctorul Gerard se ridică la rândul lui. Nu era deloc 
impresionat de această remarcă. O mai auzise rostită de 
oameni de diferite naţionalităţi. Iluzia că libertatea reprezintă 
prerogativa unei anumite naţiuni era destul de răspândită. 

Doctorul Gerard era mai înţelept. El ştia mai bine că nici o 
naţiune, nici o ţară şi nici o persoană nu poate fi considerată 
liberă. Dar mai ştia şi că existau diferite grade de supunere. 

Se duse la culcare gânditor şi plin de interes. 

Capitolul 6 

Sarah King se afla lângă templul Haramesh-Sherif, cu spatele 
la Domul Stâncii. În urechi îi răsuna zgomotul apei din 
fântâni. Mici grupuri de turişti treceau prin apropiere fără sa 
tulbure pacea atmosferei orientale. 

„Ce ciudat, îşi spuse Sarah, că odinioară un preisraelit a 
transformat această zonă muntoasă într-un câmp agricol şi că 
David a cumpărat-o pentru şase sute de şekeli de aur şi a 
transformat-o într-o Ţară Sfântă.” Iar acum aici se auzeau 
vocile turiştilor de toate naţionalităţile. 

Se întoarse şi se uită la moscheea care acum acoperea sfântul 
mormânt şi se întrebă dacă templul lui Solomon ar fi fost 
măcar pe jumătate atât de frumos. 

Se auzi un zgomot de paşi şi din moschee ieşi un mic grup. 
Era familia Boynton însoţită de un ghid volubil. Doamna 
Boynton era susținută de Lennox şi de Raymond. Nadine şi 
domnul Cope mergeau în urmă. Carol venea ultima. În timp ce 
se îndepărtau, Carol o văzu pe Sarah. Ezită, apoi, hotărându- 
se brusc, se întoarse şi străbătu rapid şi fără zgomot curtea. 

— Scuzaţi-mă, începu ea cu răsuflarea tăiată, trebuie... 
Trebuie să vă vorbesc. 

— Da? Zise Sarah. 

Carol tremura violent şi era albă la faţă 

— E vorba de... Fratele meu. Când aţi vorbit cu el aseară, 


probabil că aţi considerat că este foarte nepoliticos. Dar nu a 
vrut să fie... Nu a avut ce face. Oh, vă rog să mă credeţi! 

Sarah simţea că întreaga scenă e ridicolă. Mândria şi bunul- 
simţ îi erau jignite. De ce să alerge dintr-odată o străină la ea 
şi să-i ofere o scuză absurdă pentru un frate mitocan? 

Pe buze îi veni un răspuns tăios. Apoi, rapid, starea ei de 
spirit se schimbă. 

Era ceva neobişnuit aici. Fata era extrem de sinceră. Ceva 
din Sarah - care o făcuse să-şi aleagă o carieră în medicină — 
nu rămase insensibil la nevoia fetei. Instinctul îi spunea că era 
ceva total greşit aici, aşa că rosti încurajator: 

— Spune-mi despre ce este vorba. 

— Aţi vorbit în tren, nu-i aşa? Începu Carol. 

Sarah dădu aprobator din cap. 

— Da sau, cel puţin, eu am făcut-o. 

— Ah, desigur. Probabil că aşa a fost. Dar, vedeţi, aseară Ray 
s-a temut... 

Se opri. 

— S-a temut? 

Obrajii lui Carol se împurpurară. 

— Ah, ştiu că pare absurd — o nebunie. Vedeţi, mama... Ea... 
Nu se simte bine... Şi nu-i place ca noi să ne facem prieteni 
din afară. Dar... Dar eu ştiu că Ray ar vrea să fiţi prieteni. 

Sarah deveni interesată. Dar, înainte să poată spune ceva, 
Carol continuă: 

— Ştiu că... Ştiu că ceea ce spun pare o prostie, dar noi 
suntem... O familie cam ciudată. Aruncă rapid o privire în jur 
- era o privire plină de teamă. Nu... Nu pot să mai stau, 
murmură ea. S-ar putea să-mi simtă lipsa. 

Sarah se hotărî şi spuse: 

— De ce nu rămâi — dacă asta vrei? Am putea merge înapoi 
împreună. 

— Ah, nu! Carol se dădu în spate. Nu... Nu pot face asta. 

— De ce nu? O întrebă Sarah. 

— Chiar n-aş putea. Mama ar fi... ar fi.. 

Sarah spuse clar şi calm: 

— Ştiu că uneori este groaznic de greu pentru părinţi să 


accepte faptul că totuşi copiii lor au crescut şi atunci continuă 
să încerce să le conducă viaţa. Dar e păcat, să ştii, să laşi 
lucrul ăsta să se întâmple. Fiecare trebuie să lupte pentru 
propriile drepturi. 

— Nu înţelegeţi... Nu înţelegeţi câtuşi de puţin..., murmură 
Carol. 

Îşi încleşta mâinile, agitată. 

— Uneori omul cedează fiindcă se teme de certuri, continuă 
Sarah. Certurile sunt neplăcute, dar cred că merită să lupţi 
pentru libertatea de acţiune. 

— Libertate? Carol o privi ţintă. Niciunul dintre noi nu a fost 
vreodată liber. Şi nici nu vom fi vreodată. 

— Prostii! Exclamă Sarah cu hotărâre. 

Carol se aplecă şi o atinse pe braţ. 

— Ascultaţi! Trebuie să încerc să vă fac să înţelegeţi! Înainte 
de căsătorie, mama - e, de fapt, mama vitregă - a fost gardian 
la o închisoare. Tata era directorul închisorii şi s-a însurat cu 
ea. Ei bine, de atunci a fost numai a şa. A continuat să fie 
gardian — dar pentru noi. De aceea viaţa noastră este... ca o 
închisoare! Capul i se roti iarăşi în jur. Mi-a simţit lipsa. 
Trebuie să plec. 

Sarah o prinse de braţ în timp pe Carol voia să o ia la fugă. 

— O clipă. Trebuie să ne mai întâlnim şi să stăm de vorbă. 

— Nu pot. Nu o să fiu în stare. 

— Ba da. Apoi continuă cu glas hotărât: Vino în camera mea 
după ora de culcare. Stau la 319. Nu uita — la 319. 

Îi dădu drumul la braţ şi Carol fugi după familia ei. 

Sarah râmase privind în urma ei. Se trezi din gânduri şi 
descoperi că doctorul Gerard se afla alături. 

— Bună dimineaţa, domnişoară King. Aşadar, aţi stat de 
vorbă cu domnişoara Carol Boynton? 

— Da, am avut o discuţie total ieşită din comun. Să vă 
povestesc. 

Îi relată esenţa conversaţiei avute cu fata. Gerard insistă 
asupra unui aspect: 

— Bătrânul hipopotam a fost gardian la închisoare? Acest 
lucru este semnificativ, cred. 


— Vreţi să spuneţi că asta este cauza comportamentului 
tiranic? Întrebă Sarah. Este un obicei al vechii ei profesii. 

Gerard clătină din cap. 

— Nu, asta este o abordare greşită a problemei. Există o 
nevoie profundă, ascunsă. Ea nu iubeşte tirania fiindc ă a fost 
gardian. Mai bine spus, ea a devenit gardian pentru c ă iubea 
tirania. După părerea mea, dorinţa secretă de a deţine puterea 
asupra altor oameni a determinat-o să-şi aleagă o asemenea 
profesie. 

Chipul lui era foarte grav. 

— În subconştient zac ascunse atâtea lucruri stranii. Dorinţa 
de putere, de cruzime, o dorinţă sălbatică de a sfâşia şi de a 
rupe - toate sunt moşteniri ale amintirilor străvechi ale rasei 
noastre... Toate sunt aici, domnişoară King, toată cruzimea şi 
sălbăticia, şi dorinţa... Le închidem undeva şi refuzăm să le 
lăsăm să iasă, dar uneori... Ele sunt prea puternice. 

Sarah se cutremură. 

— Ştiu. 

— Vedem toate acestea astăzi, în jurul nostru, continuă 
Gerard. În convingerile politice, în conducerea naţiunilor. O 
reacţie din umanitarism, din milă, din bunăvoință frăţească. 
Crezurile sună bine uneori — un regim înțelept, un guvern 
generos — dar, dacă sunt impuse cu forța, se bazează pe 
cruzime şi frică. Acei apostoli ai violenţei deschid uşa şi dau 
drumul sălbăticiei străvechi, vechii atracţii pentru cruzimea 
de dragul cruzimii. Oh, e dificil - omul e un animal cu un 
echilibru foarte fragil. El are o nevoie primordială — aceea de 
a supravieţui. Să avansezi prea repede este la fel de fatal ca a 
rămâne în urmă. Omul trebuie să supravieţuiască! Trebuie, 
probabil, să-şi păstreze într-o oarecare măsură vechea 
sălbăticie, dar nu trebuie — în mod sigur nu trebuie — să o 
zeifice! 

Urmă o pauză şi Sarah spuse: 

— Credeţi că doamna Boynton e o sadică? 

— Sunt aproape sigur de asta. Cred că îi face plăcere să 
provoace durere — durere mentală, ţineţi cont, nu fizică. Acest 
lucru se întâlneşte mult mai rar şi este mult mai greu să îi faci 


faţă. Îi place să aibă controlul asupra altor oameni şi îi place 
să îi facă să sufere. 

— E inuman, zise Sarah. 

Gerard îi relată conversaţia cu Jefferson Cope. 

— Nu-şi dă seama ce se petrece? Întreba Sarah gânditoare. 

— Cum ar putea? Nu e psiholog. 

— Adevărat! El nu are mintea noastră dezgustătoare! 

— Exact. El are mintea unui american normal, drăguţ, cinstit 
şi sentimental. Crede mai degrabă în bine decât în rău. Vede 
că atmosfera din familia Boynton este total greşită, dar îi 
atribuie doamnei Boynton mai degrabă un devotament prost 
înţeles decât o răutate profundă. 

— Asta probabil că o amuză, spuse Sarah. 

— Îmi imaginez că da! 

— Dar de ce nu se desprind? Întrebă Sarah nerăbdătoare. Pot 
s-o facă! 

Gerard clătină din cap. 

— Nu, aici greşiţi. Nu pot. Aţi văzut vreodată cunoscutul 
experiment cu cocoşul? Tragi o linie cu creta pe jos şi pui 
ciocul cocoşului pe ea. Cocoşul va crede că e legat acolo şi nu- 
şi poate înălța capul. Aşa şi cu nefericiţii ăştia. Ea a acţionat 
asupra lor - ţineţi cont de asta — de când erau copii. Iar 
dominaţia ei a fost mentală. I-a hipnotizat făcându-i să creadă 
că nu pot să nu o asculte. A, ştiu că majoritatea oamenilor ar 
zice că asta e o prostie — dar noi doi ştim mai bine. I-a făcut să 
creadă că dependenţa lor totală de ea este inevitabilă. Au stat 
în închisoare atâta vreme încât, dacă uşa închisorii s-ar 
deschide, nici n-ar observa! Unul dintre ei, cel puţin, nici 
măcar nu îşi mai doreşte libertatea! Şi toţi s-ar teme de 
libertate. 

Sarah, cu simţul ei practic, întrebă: 

— Ce se va întâmpla după moartea ei? 

Gerard ridică din umeri. 

— Depinde de cât de repede se va întâmpla. Dacă s-ar 
întâmpla acum - ei bine, cred că nu ar fi prea târziu. Fata şi 
băiatul sunt încă tineri, impresionabili. Ar deveni, cred, nişte 
oameni normali. În cazul lui Lennox este posibil să fie prea 


târziu. Mie îmi face impresia unui om care a renunţat la orice 
speranţă — trăieşte şi îndură totul ca un animal. 

— Soţia lui ar fi trebuit să acţioneze cumva! Interveni Sarah 
nerăbdătoare. Ar fi trebuit să-l smulgă de acolo. 

— Oare? Poate că a încercat... Şi nu a reuşit. 

— Credeţi că şi ea este sub aceeaşi influenţa? 

Gerard clătină din cap. 

— Nu. Nu cred că bătrâna are vreo putere asupra ei şi pentru 
asta o urăşte de moarte. Fiţi atentă la privirea ei! 

Sarah se încruntă. 

— Nu pot s-o înțeleg — pe cea tânără, vreau să spun. Ştie ce 
se întâmpla? 

— Cred că are o idee destul de clară. 

— Hm! Făcu Sarah. Baba ar trebui omorâtă! Arsenic în 
ceaiul de dimineaţa -— asta i-aş recomanda. Apoi spuse brusc: 
Dar fata cea mică - cea cu părul roşcat şi cu zâmbetul acela 
fascinant şi gol? 

Gerard se încruntă. 

— Nu ştiu. E ceva ciudat aici. Ginevra Boynton este fiica 
naturală a bătrânei, desigur. 

— Da. Bănuiesc că asta ar trebui să reprezinte o diferenţă — 
sau nu? 

Gerard spuse încet: 

— Nu cred că, odată ce mania pentru putere (şi dorinţa de 
cruzime) a cuprins mintea unui om, aceasta mai poate face 
vreo excep ţie — nici măcar pentru cel mai apropiat şi cel mai 
drag. Rămase tăcut o vreme, apoi întrebă: Sunteţi creştină, 
mademoiselle? 

— Nu ştiu, răspunse Sarah. Obişnuiam să cred că nu sunt 
nicicum. Dar acum... Nu mai sunt sigură. Simt că... Ah, simt 
că, dacă aş putea să şterg toate astea de pe faţa Pământului — 
făcu un gest violent cu mâna - toate clădirile şi sectele, şi 
bisericile astea încrâncenate, aş putea zări figura liniştită a lui 
Hristos intrând în Ierusalim pe un asin... Şi atunci aş crede în 
Fl. 

Doctorul Gerard rosti cu gravitate: 

— Eu cred măcar în unul dintre principiile de bază ale 


creştinismului — s ă te mul ţume şti să fii umil. Sunt doctor şi 
ştiu că ambiția, dorinţa de a reuşi, de a avea putere reprezintă 
cauza majorităţii bolilor sufletului omenesc. Dacă dorinţa este 
realizată, duce la aroganță, violenţă şi în final la saţietate, iar 
dacă nu este realizată... Ah, dacă nu este realizată... Toate 
spitalele de nebuni pot depune mărturie de ce se întâmplă! 
Sunt pline de oameni care nu au fost în stare să facă faţă 
mediocrităţii, lipsei de importanţă şi de realizări şi care şi-au 
creat astfel o cale a scăpa de realitate şi de a se desprinde 
pentru totdeauna de viaţa reală. 

— Păcat că bătrâna Boynton nu e la azil! Rosti Sarah cu 
vehemenţă. 

Gerard clătină din cap. 

— Nu. Locul ei nu este printre rataţi. E mai rău decât atât. 
Ea a reuşit! Şi-a îndeplinit visul. 

Sarah se cutremură şi exclamă cu violenţă: 

— Asemenea lucruri nu ar trebui să existe! 

Sarah se întrebă dacă, într-adevăr, Carol Boynton avea să 
vină la întâlnirea stabilită pentru acea seară. 

În mare parte, se îndoia. Se temea că fata va avea o reacţie 
violentă după confidenţele făcute dimineaţă. 

Cu toate acestea, Sarah se pregăti, îmbrăcându-se cu un halat 
de satin albastru, scoțând micuța lampă cu spirt şi punând apa 
la fiert. 

Tocmai era pe punctul să renunţe la speranţa că tânăra va 
apărea (era trecut de unu noaptea) şi să meargă la culcare, 
când auzi o bătaie în uşă. Deschise repede şi se dădu înapoi ca 
să o lase pe Carol să intre. 

— Mi-era teamă că v-aţi dus la culcare... Începu ea cu 
răsuflarea tăiată. 

Sarah afişă înadins o atitudine lipsită de emoție. 

— A, nu, te aşteptam. Serveşte un ceai. Este Lapsang 
souchong (3) adevărat. 

Îi aduse o ceaşcă. Carol fusese neliniştită şi nesigură pe sine. 
Acum acceptă ceaşca şi un biscuit şi începu să se liniştească. 

— E chiar amuzant, spuse Sarah zâmbind. 


Carol părea oarecum surprinsă. 

— Da, zise ea cu îndoială. Da, cred că aveţi dreptate — 
Seamănă cu petrecerile de la miezul nopţii pe care le 
organizam la şcoală, continuă Sarah. Bănuiesc că nu ai mers la 
şcoală. 

Carol clătină din cap. 

— Nu, nu am plecat niciodată de acasă. Am avut o 
guvernantă... Diferite guvernante. Nu au rămas prea multă 
vreme. 

— Nu aţi plecat deloc, niciodată? 

— Nu. Am locuit mereu în aceeaşi casă. Excursia asta peste 
hotare a fost prima dată când am plecat. 

— Trebuie să fie o adevărată aventură, spuse Sarah ca din 
întâmplare. 

— A, da. Este... E ca un vis. 

— Ce a determinat-o pe mama ta vitregă să facă excursia? 

Auzind-o pomenită pe doamna Boynton, Carol tresări. 

Sarah continuă repede: 

— Ştii, eu sunt un fel de doctor. Tocmai mi-am luat diploma. 
Mama ta — sau mai bine zis mama ta vitregă — mi se pare 
foarte interesantă — din punct de vedere clinic, înţelegi? Aş 
putea spune că este în mod clar un caz patologic. 

Carol rămase privind-o ţinta. Era evident un punct de vedere 
complet neobişnuit pentru ea. Sarah rostise înadins aceste 
cuvinte. Îşi dădea seama că doamna Boynton îşi domina 
familia ca un soi de idol obscen. Scopul lui Sarah era să o 
lipsească de latura ei cea mai terifiantă. 

— Da, continua ea. Există un fel de boală, o manie a 
grandorii, care îi cuprinde pe oameni. Devin foarte autocraţi şi 
insistă ca totul să fie făcut exact cum spun ei şi sunt nişte 
persoane cu care este foarte dificil să ai de-a face. 

Carol puse ceaşca jos. 

— Ah, exclamă ea, mă bucur atât de mult că stăm de vorbă. 
Ştii, chiar am crezut că eu şi Raymond începem să devenim... 
Ciudaţi. Obişnuiam să ne supărăm foarte tare din cauza unor 
lucruri. 

— Întotdeauna este bine să vorbeşti cu o persoană din afară, 


spuse Sarah. În cadrul familiei omul are tendinţa să fie prea 
implicat. Apoi întrebă nepăsătoare: Dacă nu sunteţi fericiţi, nu 
v-aţi gândit să plecaţi de acasă? 

Carol păru uimită. 

— A, nu! Cum am putea? Eu... Adică mama nu ne-ar lăsa 
niciodată. 

— Dar nu ar avea cum să vă oprească, spuse Sarah cu 
blândeţe. Sunteţi majori. 

— Eu am 23 de ani. 

— Exact. 

— Dar totuşi nu văd cum... Adică nu aş şti unde să mă duc şi 
ce să fac. Tonul ei părea uluit. Vedeţi, spuse ea, nu avem nici 
un ban. 

— Nu aveţi prieteni la care să vă duceţi? 

— Prieteni? Carol clătină din cap. A, nu, nu ştim pe nimeni! 

— Niciunul dintre voi nu s-a gândit să plece de acasă? 

— Nu... Nu cred. A, nu, n-am putea. 

Sarah schimbă subiectul. Consternarea fetei i se părea demnă 
de milă. 

— Ţii la mama ta vitregă? O întrebă ea. 

Carol clătină încet din cap şi şopti cu o voce speriată: 

— O urăsc. La fel şi Ray... Noi... de mult ne-am dorit să 
moară. 

Încă o dată Sarah schimbă subiectul. 

— Vorbeşte-mi despre fratele tău mai mare. 

— Lennox? Nu ştiu ce e cu Lennox. Acum de-abia mai 
vorbeşte. Se mişcă de parcă visează cu ochii deschişi. Nadine e 
teribil de îngrijorată din pricina lui. 

— Ţii la cumnata ta? 

— Da, Nadine e altfel. E întotdeauna bună. Dar este foarte 
nefericită. 

— Din cauza fratelui tău? 

— Da. 

— Sunt căsătoriţi de multă vreme? 

— De patru ani. 

— Şi întotdeauna au locuit acasă? 

— Da. 


— Cumnatei tale îi place asta? Întreba Sarah. 

— Nu. Urmă o pauză, apoi Carol continuă: Acum aproape 
patru ani a fost o agitaţie îngrozitoare. Vedeţi, după cum v-am 
spus, niciunul dintre noi nu pleacă de acasă. Vreau să spun că 
mergem afară, pe proprietate, dar nicăieri altundeva. Insă 
Lennox a făcut-o. A ieşit noaptea. S-a dus la Fountain Springs 
{4} — era un fel de bal. Mama a fost groaznic de supărată când 
a aflat. A fost îngrozitor. Apoi, după asta, ea i-a cerut lui 
Nadine să vină şi să stea cu noi. Nadine este o verişoară foarte 
îndepărtată a tatei. Era foarte săracă şi se pregătea să devină 
asistentă medicală. A venit şi a rămas la noi o lună. Nu vă pot 
spune ce emoţionant era să avem pe cineva în vizită! Apoi ea 
şi Lennox s-au îndrăgostit. Şi mama a zis că ar fi bine să se 
căsătorească şi să continue să locuiască acasă. 

— Şi Nadine a vrut să facă asta? 

Carol ezită 

— Nu cred că dorea asta foarte tare, dar nici nu o deranja. 
Apoi, mai târziu, a vrut să plece, cu Lennox, desigur... 

— Dar nu au plecat? Întrebă Sarah. 

— Nu, mama nici nu a vrut să audă de asta. Carol făcu o 
pauză, apoi spuse: Nu cred că... O mai place pe Nadine. 
Nadine e... ciudată. Niciodată nu ştii ce gândeşte. Încearcă să 
o ajute pe Jinny şi mamei nu-i place asta. 

— Jinny este sora ta mai mică? 

— Da. Ginevra este numele ei adevărat. 

— Şi ea este... Nefericită? 

Carol clătină cu îndoială din cap. 

— Jinny se comportă foarte ciudat în ultima vreme. Nu o 
înțeleg. Vedeţi, ea a fost mereu cam delicată şi mama se agită 
din pricina ei, iar asta îi face mai rău. Iar în ultima vreme 
Jinny s-a comportat extrem de straniu. Ea... Mă înspăimântă 
uneori. Nu ştie întotdeauna... Ce face. 

— A fost văzută de un doctor? 

— Nu. Nadine a vrut asta, dar mama s-a opus, iar Jinny a 
devenit isterică şi a început să ţipe spunând că nu vrea să 
meargă la doctor. Dar eu sunt îngrijorată pentru ea. 

Brusc, Carol se ridică. 


— Nu vă mai rețin. Este... Aţi fost foarte amabilă că m-aţi 
lăsat să vin ca să stăm de vorbă. Trebuie să credeţi că suntem 
o familie foarte ciudată. 

— A, toată lumea e ciudată, spuse Sarah veselă. Să mai vii, 
bine? Şi adu-l şi pe fratele tău, dacă vrei. 

— Pot, într-adevăr? 

— Da. O să facem un plan secret. Aş vrea să-l cunoşti şi pe 
un prieten de-al meu, pe doctorul Gerard, un francez grozav 
de amuzant. 

Obrajii lui Carol căpătară culoare. 

— A, pare foarte amuzant! Numai dacă mama n-ar descoperi 
ceva! 

Sarah se feri să dea răspunsul care îi veni pe buze şi spuse în 
schimb: 

— Cum ar putea? Noapte bună. Ne vedem mâine seară la 
aceeaşi oră? 

— A, da. Vedeţi, poimâine s-ar putea să plecăm. 

— Atunci să rămână sigur pe mâine. Noapte bună. 

— Noapte bună... Şi mulţumesc. 

Carol ieşi din cameră şi se strecură fără zgomot pe coridor. 
Camera ei era la etajul de deasupra. Ajunse acolo, deschise 
uşa şi rămase îngrozită în prag. Doamna Boynton stătea într- 
un fotoliu lângă şemineu, îmbrăcată într-un halat de lână 
mov. 

Un țipăt scurt scăpă de pe buzele lui Carol. 

— Oh! 

O pereche de ochi negri îi sfredeleau pe ai săi. 

— Unde ai fost, Carol? 

— Eu... Eu... 

— Unde ai fost? 

O voce răguşită, moale, cu acea nuanţă amenințătoare care 
făcea întotdeauna ca inima lui Carol să bată cu o groază 
iraţională. 

— Să o văd pe domnişoara King — Sarah King. 

— Fata care a vorbit cu Raymond seara trecută? 

— Da, mamă. 

— V-aţi făcut planuri să vă mai vedeţi? 


Buzele lui Carol se mişcară fără să scoată nici un sunet. Dădu 
din cap aprobator. Frică — valuri de groază cumplită, 
dezgustătoare... 

— Când? 

— Mâine seară. 

— Nu o să te duci. Ai înţeles? 

— Da, mamă. 

— Promiţi? 

— Da... Da. 

Doamna Boynton se strădui să se ridice în picioare. Mecanic, 
Carol se apropie şi o ajută. Doamna Boynton străbătu rapid 
încăperea, ajutându-se de un baston. Se opri în prag şi se uită 
spre fata înspăimântată. 

— Nu o să mai ai nicicum de-a face cu domnişoara King. Ai 
înţeles? 

— Da, mamă. 

— Repetă! 

— Nu o să mai am nicicum de-a face cu ea. 

— Bine. 

Doamna Boynton ieşi şi închise uşa. 

Carol se mişcă rapid prin dormitor. Se simţea rău, corpul îi 
era ca de lemn şi parcă nu-i aparţinea. Se prăbuşi pe pat şi 
brusc fu scuturată de valuri de plâns. 

Era ca şi cum o privelişte i se deschisese înainte — o privelişte 
cu soare şi copaci, şi flori... 

Acum ziduri negre se închiseseră încă o dată în jurul ei. 

— Pot să vă vorbesc o clipă? 

Nadine Boynton fu surprinsă, privind chipul smead şi 
nerăbdător al unei tinere total necunoscute. 

— Da, desigur. 

Dar, în timp ce vorbea, aruncă fără să-şi dea seama o privire 
neliniştită peste umăr. 

— Numele meu este Sarah King, continuă tânăra. 

— Da? 

— Doamnă Boynton, o să vă spun ceva cam ciudat. Acum 
două seri am stat de vorbă destul de mult cu cumnata 


dumneavoastră. 

O umbră uşoară păru să tulbure seninătatea chipului lui 
Nadine. 

— Aţi vorbit cu Ginevra? 

— Nu, nu cu Ginevra — cu Carol. 

Umbra se risipi. 

— A, înţeleg... cu Carol. 

Nadine Boynton păru încântată, dar extrem de surprinsă. 

— Cum aţi reuşit? 

— A venit la mine în cameră - destul de târziu, spuse Sarah. 
Văzu înălţarea uşoară a sprâncenelor îngrijit pensate pe 
fruntea albă şi continuă cu o oarecare stânjeneală: Sunt sigură 
că asta trebuie să vi se pară ceva foarte ciudat — Nu, răspunse 
Nadine Boynton. Mă bucur foarte mult. Chiar foarte mult. Este 
foarte bine că, în sfârşit, Carol are o prietenă cu care să 
discute. 

— Am... Ne-am înţeles foarte bine. Sarah încercă să-şi aleagă 
cuvintele cu mare grijă. De fapt, chiar am aranjat să... Să ne 
întâlnim în seara următoare. 

— Da. 

— Dar Carol n-a venit. 

— Nu? 

Vocea lui Nadine era calmă, gânditoare. Chipul ei, atât de 
liniştit şi de blând, nu-i spunea nimic lui Sarah. 

— Nu. Ieri trecea pe hol, iar eu i-am vorbit, dar nu mi-a 
răspuns. Doar s-a uitat la mine o dată, apoi încă o dată şi s-a 
îndepărtat în grabă. 

— Înţeleg. 

Urmă o pauză. Lui Sarah îi era greu să continue. Nadine 
Boynton spuse imediat: 

— Îmi pare foarte rău. Carol este o fată cam... Emotivă. 

Din nou pauză. Sarah îşi luă inima în dinţi. 

— Ştiţi, doamnă Boynton, eu mă pregătesc să devin doctor. 
Cred... Cred că n-ar fi bine pentru cumnata dumneavoastră să 
se izoleze prea mult de ceilalţi oameni. 

Nadine Boynton o privi gânditoare. 

— Înţeleg. Sunteţi doctor. Asta schimbă lucrurile. 


— Înţelegeţi ce vreau să spun? O îndemnă Sarah. 

Nadine îşi înclină capul. Era tot căzută pe gânduri. 

— Aveţi mare dreptate, desigur, spuse ea după un minut sau 
două. Dar lucrurile sunt dificile. Soacra mea are o sănătate 
precară şi are ceea ce eu numesc o repulsie morbidă faţă de 
posibilitatea ca străini să pătrundă în cercul ei familial. 

— Dar Carol este o femeie în toată firea, se revoltă Sarah. 

Nadine Boynton clătină din cap. 

— A, nu, spuse ea. La trup, dar nu la minte. Dacă aţi vorbit 
cu ea, trebuie să fi remarcat acest lucra. În caz de urgenţă se 
va comporta întotdeauna ca un copil înspăimântat. 

— Asta credeţi că s-a întâmplat? Credeţi că s-a speriat? 

— Îmi imaginez, domnişoară King, că soacra mea a insistat 
ca ea să nu mai aibă de-a face cu dumneavoastră. 

— Şi Carol a cedat? 

Nadine Boynton spuse încet: 

— Vă imaginaţi că ar fi putut să n-o facă? 

Privirile celor două femei se întâlniră. Sarah simţi că sub 
masca acelor cuvinte convenţionale, ele două se înțelegeau. 
Ştia că Nadine înţelegea situaţia. Dar în mod clar nu era 
pregătită să discute despre ea. 

Sarah se simţi descurajată. Cu o seară înainte simţise că 
bătălia fusese pe jumătate câştigată. Prin intermediul 
întâlnirilor secrete avea să trezească în Carol spiritul de 
revoltă — da, şi în Raymond. (Ca să fie cinstită, nu pe 
Raymond îl avusese în minte tot timpul?) Iar acum, în chiar 
prima rundă a bătăliei, fusese înfrântă umilitor de halca aceea 
de carne fără formă, cu ochii ei răi, satisfăcuţi. Carol 
capitulase fără să opună rezistenţă. 

— Totul este greşit! Strigă Sarah. 

Nadine nu răspunse. Ceva din tăcerea ei îi merse drept la 
inimă lui Sarah, ca o mână rece care o cuprinsese. „Femeia 
asta ştie cât de lipsit de speranţă e totul mai bine decât mine. 
Ea tr ăie şte cu asta!” îşi zise ea. 

Uşile liftului se deschiseră şi bătrâna doamnă Boynton ieşi. 
Se sprijinea în baston şi Raymond o susţinea de celălalt braţ. 

Sarah tresări uşor. Văzu privirea bătrânei trecând de la ea la 


Nadine şi înapoi. Fusese pregătită să zărească neplăcere în 
acei ochi, chiar ură. Dar nu era pregătită pentru ceea ce văzu 
cu adevărat — o bucurie răutăcioasă şi triumfătoare. Sarah se 
întoarse, iar Nadine înaintă şi se alătură celorlalţi doi. 

— Deci aici erai, Nadine, spuse doamna Boynton. O să stau 
puţin să mă odihnesc înainte să ies. 

O aşezară pe un scaun cu spătar înalt. Nadine se aşeză lângă 
ea. 

— Cu cine vorbeai, Nadine? 

— Cu o domnişoară, King. 

— A, da. Fata care i-a vorbit lui Raymond acum câteva seri. 
Fi bine, Ray, de ce nu te duci să discuţi cu ea? E acolo, la 
masa de scris. 

Gura femeii se lăţi într-un zâmbet maliţios în timp ce îl 
privea pe Raymond. Acesta se înroşi, îşi întoarse capul şi 
murmură ceva. 

— Ce ai spus, fiule? 

— Nu vreau să vorbesc cu ea. 

— Nu, mă gândeam eu. Nu vrei să vorbeşti cu ea. Nu ai 
putea, oricât de mult ţi-ai dori-o! 

Tuşi brusc — o tuse şuierătoare. 

— Îmi place călătoria asta, Nadine. Nu aş fi ratat-o pentru 
nimic în lume. 

— Nu? 

Vocea lui Nadine era lipsită de orice emoție. 

— Ray. 

— Da, mamă? 

— Adu-mi nişte hârtie de scris — de la masa din colţ. 

Raymond se îndepărtă supus. Nadine îşi înălţă capul, dar nu 
ca să-l urmărească pe băiat, ci pe bătrână. Doamna Boynton se 
aplecă în faţă, cu nările dilatate de plăcere. Ray trecu prin 
apropierea lui Sarah. Ea ridică privirea, cu speranţa zugrăvită 
pe chip. Însă aceasta se şterse când Raymond trecu pe lângă 
ea, luă nişte hârtie de scris din cutie şi străbătu iarăşi 
încăperea. 

Când ajunse iarăşi lângă cele două femei, pe frunte avea mici 
broboane de sudoare, iar faţa îi era albă ca moartea. 


Foarte încet doamna Boynton murmură în timp ce-l privea: 

— Ah... 

Apoi o observă pe Nadine, fixând-o. Ceva din privirea ei o 
făcu să se înfurie brusc. 

— Unde este domnul Cope în dimineaţa asta? Întrebă ea. 

Nadine îşi lăsă iarăşi privirea în jos. Răspunse cu vocea ei 
blândă, lipsita de expresie: 

— Nu ştiu. Nu l-am văzut. 

— Îmi place, spuse doamna Boynton. Îmi place foarte mult. 
Trebuie să ne vedem mai mult. Ţi-ar plăcea asta, nu-i aşa? 

— Da, răspunse Nadine. Şi mie îmi place foarte mult. 

— Ce se petrece cu Lennox în ultima vreme? Pare foarte 
tăcut şi supărat. Totul e bine între voi, nu? 

— A, da. De ce n-ar fi? 

— Mă întrebam şi eu. Oamenii căsătoriţi nu se înţeleg 
întotdeauna. Poate aţi fi mai fericiţi dacă aţi locui într-o casă 
a voastră? 

Nadine nu răspunse. 

— Ei bine, ce părere ai de ideea asta? Nu ţi-ar plăcea? 

Nadine clătină din cap şi spuse zâmbind: 

— Cred că nu ţi-ar plăcea dumitale, mamă. 

Pleoapele doamnei Boynton fluturară, după care replică 
aspru şi plină de venin: 

— Întotdeauna ai fost împotriva mea, Nadine. 

— Îmi pare rău că aşa crezi, răspunse tânăra femeie cu un 
glas egal. 

Mâna bătrânei se strânse pe baston şi faţa ei căpătă o nuanţă 
mai intensă de roşu. Schimbând tonul, îi ceru: 

— Mi-am uitat picăturile, du-te şi adu-mi-le, Nadine. 

— Desigur. 

Nadine se ridică şi traversă salonul îndreptându-se spre lift. 
Doamna Boynton o urmări cu privirea. Raymond stătea 
prăbuşit pe scaun, cu ochii reflectând o nefericire tăcută. 

Nadine urcă la etaj, străbătu coridorul şi intră în salonaşul 
din apartamentul lor. Lennox stătea lângă fereastră, cu o carte 
în mână, dar pe care nu o citea. Se ridică în momentul în care 
Nadine intră în încăpere. 


— Bună, Nadine. 

— Am venit să iau picăturile pentru mama. Le-a uitat. 

Se duse în dormitorul doamnei Boynton. Luă de pe un raft o 
sticluţă şi măsură cu atenţie o doză într-un păhărel, pe care îl 
umplu apoi cu apă. Trecând prin salonaş, se opri. 

— Lennox. 

El îi răspunse după un moment sau două, de parcă mesajul 
trebuise să străbată un drum lung. 

— Scuză-mă, spuse el. Ce este? 

Nadine Boynton aşeză cu grijă paharul pe masă şi rămase în 
picioare lângă el. 

— Lennox, uită-te la soare — afară, pe fereastră. Uită-te la 
viaţă. Este frumos. Am putea merge acolo, afară, în loc să 
stăm aici şi să ne uităm pe fereastră. 

Din nou se lăsă tăcerea. 

— Îmi pare rău, zise el. Vrei să ieşi? 

— Da, vreau să ies, cu tine, la soare, la viaţă şi să trăim... 
Amândoi, împreună, răspunse ea repede. 

El se cufundă mai mult în scaun. Ochii lui erau neliniştiţi, 
hăituiţi. 

— Nadine, draga mea... Trebuie să trecem iarăşi prin toate 
astea? 

— Da, trebuie. Hai să plecăm şi să ne ducem viaţa undeva. 

— Cum am putea? Nu avem nici un ban. 

— Putem să câştigăm bani. 

— Cum? Ce am putea face? Eu nu am nici o pregătire. Mii de 
bărbaţi — cu calificare — nu îşi găsesc de lucru în momentul de 
faţă. Nu am putea să ne descurcăm. 

— Aş câştiga eu bani pentru amândoi. 

— Draga mea copilă, nu ţi-ai terminat pregătirea de 
asistentă. Nu avem nici o speranţă — este imposibil. 

— Nu, ceea ce este imposibil şi lipsit de speranţă este viaţa 
noastră actuală. 

— Nu ştii ce vorbeşti. Mama e foarte bună cu noi. Ne oferă 
tot luxul posibil. 

— În afară de libertate. Lennox, fă un efort. Vino cu mine 
acum... Astăzi... 


— Nadine, cred că ai înnebunit. 

— Nu, sunt normală. Absolut şi complet normală. Vreau o 
viaţă a mea, cu tine, la soare — nu înăbușită în umbra unei 
bătrâne tiranice şi căreia îi face plăcere să te facă nefericit. 

— Poate că mama este cam autoritară... 

— Mama ta este nebună! Este nesănătoasă la cap! 

— Nu este adevărat, răspunse el blând. Are o minte 
remarcabilă pentru afaceri. 

— Poate — da. 

— Şi trebuie să-ţi dai seama, Nadine, că nu va trăi veşnic. 
Îmbătrâneşte şi sănătatea ei este foarte precară. La moartea ei, 
banii tatălui meu vor fi împărţiţi în mod egal între noi. Îţi 
aminteşti că ne-a citit testamentul? 

— La moartea ei, spuse Nadine, s-ar putea să fie prea târziu. 

— Prea târziu? 

— Prea târziu pentru fericire. 

— Prea târziu pentru fericire, murmură Lennox. 

Brusc, se cutremură. Nadine se apropie de el şi îi puse o 
mână pe umăr. 

— Lennox, te iubesc. Este o bătălie între mine şi mama ta. 
Eşti de partea mea sau a ei? 

— Ata! Ata! 

— Atunci fă ce-ţi cer! 

— Este imposibil! 

— Nu, nu este imposibil. Gândeşte-te, Lennox, am putea 
avea copii... 

— Mama vrea să avem copii. A spus asta. 

— Ştiu, dar nu voi aduce pe lume copii care să trăiască în 
umbra în care aţi fost crescuţi cu toţii. Mama ta te poate 
influenţa, dar asupra mea nu are nici o putere. 

— Uneori o înfurii, Nadine, murmură Lennox. Nu e înţelept. 

— E furioasă fiindcă ştie că nu îmi poate influenţa mintea şi 
nu îmi poate dicta gândurile! 

— Ştiu că întotdeauna eşti politicoasă şi blândă cu ea. Eşti 
minunată. Eşti prea bună pentru mine. Întotdeauna ai fost. 
Când mi-ai spus că te vei mărita cu mine, a fost ca un vis 
incredibil. 


— Am greşit măritându-mă cu tine, spuse Nadine liniştită. 

— Da, ai greşit, fu de acord Lennox, lipsit de orice speranţă. 

— Nu înţelegi. Ceea ce vreau să spun e că, dacă aş fi plecat 
atunci şi ţi-aş fi cerut să mă urmezi, ai fi făcut-o. Da, chiar 
cred că ai fi făcut-o... Nu am fost destul de deşteaptă atunci ca 
să o înţeleg pe mama ta şi intenţiile ei. Făcu o pauză, apoi 
continuă: Refuzi să plecăm? Bine, nu te pot forţa. Dar eu sunt 
liberă să plec! Cred că... Cred că într-adev ăr o să plec... 

Lennox o privi nevenindu-i să creadă. Pentru prima dată 
răspunsul lui veni rapid, de parcă fluxul lent al gândurilor lui 
se accelerase. 

— Dar... Dar... se bâlbâi el, nu poţi face asta. Mama... 
Mama nici nu o să vrea să audă de asta. 

— Nu poate să mă oprească. 

— Nu ai nici un ban. 

— Pot să fac, să împrumut, să cerşesc sau să fur. Înţelege, 
Lennox, că mama ta nu are nici o putere asupra mea! Pot să 
plec sau să stau după bunul meu plac. Încep să cred că am 
îndurat viaţa asta suficient de mult. 

— Nadine, nu mă părăsi... Nu mă părăsi... 

Ea îl privi gânditoare, tăcută, cu o expresie impenetrabilă. 

— Nu mă părăsi, Nadine. 

Vorbea ca un copil. Ea îşi întoarse capul, ca el să nu-i poată 
vedea durerea apărută brusc în ochi. Îngenunche lângă el. 

— Atunci vino cu mine! Vino cu mine! Poţi. Într-adevăr poţi 
s-o faci dacă vrei! 

El se feri din nou de ea. 

— Nu pot. Nu pot, îţi spun. Nu am — Dumnezeu să mă ajute — 
nu am curaj... 

Capitolul 9 

Doctorul Gerard intra în biroul domnilor Castle, agenţii de 
turism, şi o găsi pe Sarah King în faţa ghişeului. 

Aceasta ridică privirea. 

— A, bună dimineaţa. Îmi stabilesc călătoria la Petra. Am 
auzit că mergeţi până la urmă. 

— Da, am descoperit că pot s-o fac. 

— Ce bine! 


— Oare o să fim un grup mare? 

— Au spus că mai vin doar două femei — şi noi doi. O 
maşină. 

— Va fi minunat, spuse Gerard, înclinându-se uşor. 

Apoi, la rândul lui, făcu aranjamentele necesare. 

În curând, cu plicurile de corespondenţă în mână, i se alătură 
lui Sarah şi împreună ieşiră din agenţie. Era o zi însorită, 
proaspătă, iar în aer se simţea o uşoară răcoare. 

— Ce veşti mai aveţi despre prietenii noştri, familia 
Boynton? Întrebă doctorul Gerard. Am fost la Bethleem şi la 
Nazaret, precum şi în alte locuri — un tur de trei zile. 

Încet şi cam fără tragere de inimă, Sarah îi povesti despre 
eforturile eşuate de a stabili un contact. 

— Oricum, am dat greş, încheie ea. Iar ei pleacă astăzi. 

— Unde se duc? 

— N-am idee. Continuă frustrată: Ştiţi, simt că m-am făcut 
de râs! 

— În ce fel? 

— Băgându-mi nasul în treburile altora. 

Gerard ridică din umeri. 

— Depinde de punctul de vedere. 

— Adică dacă ar trebui cineva să se bage sau nu? 

— Da. 

— Dumneavoastră o faceţi? 

Francezul păru amuzat. 

— Adică dacă îmi stă în obicei să mă preocupe problemele 
celorlalţi? Vă voi răspunde cinstit: nu. 

— Atunci credeţi că am greşit că am încercat să intervin? 

— Nu, nu mă înţelegeţi greşit. Gerard continuă rapid pe un 
ton hotărât: Este, consider eu, o chestiune discutabilă. Oare 
cineva ar trebui, dacă vede că este făcut ceva rău, să încerce 
să-l îndrepte? Intervenţia ar putea face bine, dar ar putea 
provoca şi un rău incalculabil! Este imposibil de stabilit o 
regulă în această privinţă. Unii oameni au un adevărat talent 
să intervină — o fac atât de bine! Unii o fac stângaci şi atunci 
ar fi mai bine să nu se amestece! De asemenea, mai este şi 
chestiunea vârstei. Tinerii au curajul asumării idealurilor şi 


convingerilor lor — valorile lor sunt mai mult teoretice decât 
practice, încă nu au trăit experienţa că faptele contrazic 
teoria! Dacă ai încredere în tine şi în justeţea faptelor tale, 
poţi realiza deseori lucruri care merită efortul! (Întâmplător, 
deseori faci şi mult rău!) Pe de altă parte, omul de vârstă 
medie are experienţă: a învăţat că răul, ca şi binele — şi poate 
mai des decât acesta — vine din încercarea de a interveni şi 
astfel — foarte înţelept — se abţine s-o facă! Aşa că rezultatul 
este egal — tânărul plin de bune intenţii face şi bine, şi rău, în 
timp ce maturul prudent nu face nimic! 

— Toate astea nu mă ajută prea mult, protestă Sarah. 

— Poate o persoană să fie cu adevărat de ajutor alteia? Este 
problema dumneavoastr ă, nu a mea. 

— Vreţi să spuneţi că nu aveţi de gând să faceţi nimic în 
privinţa familiei Boynton? 

— Nu. Eu nu aş avea nici o şansă. 

— Atunci nici eu nu am? 

— Dumneavoastră s-ar putea să aveţi. 

— De ce? 

— Pentru că aveţi atributele necesare. Atracția vârstei şi a 
sexului. 

— A sexului? A, înţeleg. 

— Totul se reduce la sex până la urmă, nu-i aşa? Aţi dat greş 
cu fata. Asta nu înseamnă că veţi da greş şi cu băiatul. Ceea ce 
tocmai mi-aţi spus (ceea ce fata v-a povestit) dovedeşte clar o 
ameninţare la adresa autorităţii doamnei Boynton. Fiul mai 
„mare, Lennox, a sfidat-o sub imperiul tinereţii şi al bărbăţiei. 
A fugit de acasă, s-a dus la balurile locale. Dorinţa unui bărbat 
pentru o pereche a fost mai puternică decât vraja hipnotică. 
Dar bătrâna era destul de conştientă de puterea sexului. 
(Probabil că a văzut câte ceva în cariera ei.) Şi a rezolvat 
problema cu mare viclenie — a adus în casă o fată drăguță, dar 
fără bani şi a încurajat o căsătorie. Şi aşa a făcut rost de încă 
un sclav. 

Sarah clătină din cap. 

— Nu cred că tânăra doamnă Boynton este o sclavă. 

Gerard fu de acord. 


— Nu, poate că nu. Cred că, din cauza faptului că era o fată 
liniştită, docilă, doamna Boynton i-a subestimat puterea 
voinţei şi a caracterului. Nadine Boynton era prea tânără şi 
lipsită de experienţă la momentul respectiv ca să-şi dea seama 
de adevărata ei situaţie. Acum o cunoaşte, dar este prea 
târziu. 

— Credeţi că a abandonat orice speranţă? 

Doctorul Gerard clătină din cap plin de îndoială. 

— Dacă are planuri, nimeni nu i le cunoaşte. Există unele 
posibilităţi în ceea ce-l priveşte pe Cope. Bărbatul este un 
animal gelos prin natura lui — iar gelozia este o forţă 
puternică. Lennox Boynton ar mai putea fi clintit din inerția în 
care se scufundă. 

— Şi credeţi, întrebă Sarah pe un ton voit profesional şi 
indiferent, că există vreo şansă să pot face ceva pentru 
Raymond? 

— Da. 

Sarah oftă. 

— Cred că aş fi putut să încerc. Oh, acum este prea târziu, 
oricum. Şi... Şi nu-mi place ideea. 

Gerard pâra amuzat. 

— Asta pentru că sunteţi englezoaică! Englezii au un 
complex în privinţa sexului. Consideră că „nu e tocmai cum se 
cuvine”. 

Reacţia indignată a lui Sarah nu îl impresiona. 

— Da, da. Ştiu că sunteţi foarte modernă - că folosiţi în 
public cele mai neplăcute cuvinte pe care le puteţi găsi în 
dicţionar — că sunteţi o profesionistă lipsită total de inhibitii! 
Tout de meme {5}, repet, aveţi aceleaşi trăsături faciale ca 
mama şi bunica dumneavoastră. Încă roşiţi ca o domnişoară 
englezoaică, deşi sunteţi convinsă că nu roşiţi! 

— N-am mai auzit o asemenea aiureală! 

Doctoral Gerard, cu o sclipire în ochi şi fără să fie prea 
perturbat, adăugă: 

— Şi asta vă face fermecătoare! 

De data asta Sarah rămase fără cuvinte. 

Doctorul Gerard îşi ridică în grabă pălăria. 


— O să plec, spuse el, înainte să aveţi timp să spuneţi tot 
ceea ce vă trece prin minte. 

Intră grăbit în hotel. Sarah îl urmă mai încet. 

Era mare agitaţie în zonă. Câteva maşini încărcate cu bagaje 
erau pregătite de plecare. 

Lennox şi Nadine Boynton şi domnul Cope stăteau lângă o 
maşină mare supraveghind aranjamentele. Un ghid gras stătea 
de vorbă cu Carol într-un limbaj fluent, dar de-a dreptul 
ininteligibil. 

Sarah trecu pe lângă ei şi intră în hotel. 

Doamna Boynton, înfăşurată într-o haină groasă, stătea pe un 
scaun, aşteptând plecarea. Privind-o, un sentiment brusc de 
repulsie o străbătu pe Sarah. Simţise că doamna Boynton era o 
figură sinistră, o încarnare a răului pur. 

Acum, brusc, o văzu pe bătrână ca pe un personaj jalnic şi 
lipsit de putere. Să te naşti cu o asemenea sete de putere, cu o 
asemenea dorinţă de a domina - şi să te alegi cu o tiranie 
domestică măruntă! Ce bine dacă şi copiii ei ar putea s-o vadă 
aşa cum o văzuse ea în acea clipă — demnă de milă — o bătrână 
proastă, rea, jalnică, prefăcută. Dintr-un impuls, Sarah se duse 
la ea. 

— La revedere, doamnă Boynton, zise ea. Sper să aveţi o 
călătorie plăcută. 

Bătrâna o privi. În ochii ei, răutatea se lupta cu furia. 

— Aţi vrut să fiţi foarte nepoliticoasă cu mine, continuă 
Sarah. 

Era nebună, se întrebă, ce Dumnezeu o îndemna să 
vorbească în felul acela? 

— Aţi încercat să-i împiedicaţi pe fiul şi pe fiica 
dumneavoastră să se împrietenească cu mine. Nu credeţi că 
este un gest prostesc şi copilăresc? Vă place să fiţi un fel de 
căpcăun, dar, serios, să ştiţi că sunteţi jalnică şi cam ridicolă. 
Dacă aş fi în locul dumneavoastră, eu aş renunţa la teatrul 
ăsta prostesc. Cred că o să mă urâţi pentru ce v-am zis, dar 
vorbesc serios — şi poate o să reţineţi câte ceva. Să ştiţi că v-aţi 
putea simţi foarte bine. Este mult mai bine să fii prietenos şi 
bun. Aţi putea fi dacă aţi încerca. 


Urmă o pauză. 

Doamna Boynton îngheţase într-o nemişcare de moarte. În 
cele din urmă, îşi trecu limba peste buzele uscate, gura i se 
deschise... Totuşi, pentru o clipă, nu spuse nici un cuvânt. 

— Continuaţi, spuse Sarah încurajator. Spuneţi! Nu-mi pasă 
ce-mi spuneţi. Dar gândiţi-vă la cele ce v-am zis. 

În final cuvintele ieşiră — cu o voce înceată, răguşită, dar 
pătrunzătoare. Ochii de basilisc ai doamnei Boynton priveau 
nu la Sarah, ci, în mod ciudat, peste umărul ei. Părea să nu i 
se adreseze lui Sarah, ci unui spirit familiar. 

— Eu nu uit niciodată. Ţine minte asta. Niciodată n-am uitat 
nimic — nici un fapt, nici un nume, nici un chip... 

Cuvintele în sine nu aveau nimic ameninţător, dar veninul cu 
care fuseseră rostite o făcu pe Sarah să se dea înapoi un pas. 
Apoi doamna Boynton râse — era, cu adevărat, un râs oribil. 

Sarah ridică din umeri. 

— Biata bătrână, zise ea. 

Se întoarse şi, în timp ce se îndrepta spre lift, aproape se 
ciocni de Raymond Boynton. Dintr-un impuls de moment, îi 
spuse repede: 

— La revedere. Sper că te-ai simţit bine. Poate ne vom mai 
întâlni într-o zi. 

Îi zâmbi cald, cu prietenie, şi trecu pe lângă el. 

Raymond râmase pe loc, împietrit. Atât de pierdut era în 
gânduri, încât bărbatul micuţ cu mustăţi mari, care încerca să 
iasă din lift, trebui să-i spună de mai multe ori: 

— Pardon. 

În cele din urmă, cuvântul ajunse la Raymond. 

— Îmi pare rău, zise el. Mă... Mă gândeam. 

Carol se apropie de el. 

— Ray, du-te după Jinny, bine? S-a întors în cameră. Trebuie 
să plecăm. 

— Bine. O să-i spun să vină imediat. 

Raymond intră în lift. 

Hercule Poirot rămase o clipă privind în urma lui, cu 
sprâncenele ridicate, cu capul uşor înclinat într-o parte de 
parcă asculta. 


Apoi dădu din cap, ca şi cum ajunsese la o concluzie. 
Străbătând holul, se uită cu atenţie la Carol, care se alăturase 
mamei sale. Făcu un semn din cap unui chelner care trecea pe 
acolo. 

— Pardon. Puteţi să-mi spuneţi cum îi cheamă pe oamenii de 
acolo? 

— Numele lor este Boynton, monsieur; sunt americani. 

— Mulţumesc, spuse Hercule Poirot. 

La etajul trei, doctorul Gerard, în drum spre camera lui, 
trecu pe lângă Raymond Boynton şi Ginevra care se îndreptau 
spre liftul oprit. 

— Stai o clipă, Ray, spuse ea, aşteaptă-mă la lift. 

Se întoarse, dădu colţul şi îl ajunse din urmă pe bărbat. 

— Vă rog... Trebuie să vă vorbesc. 

Doctorul ridică privirea uimit. 

Fata se apropie şi îl luă de braţ. 

— Mă iau de aici! S-ar putea să mă omoare... Eu nu sunt cu 
ei în realitate. Numele meu adevărat nu este Boynton... 
Continuă grăbită, cuvintele rostogolindu-i-se de pe buze, 
amestecate: O să vă încredinţez un secret. Sunt... Sunt o prin 
tes ă, e adevărat! Sunt moştenitoarea unui tron. De aceea... 
Sunt duşmani peste tot în jurul meu. Încearcă să mă 
otrăvească... Tot felul de lucruri... Dacă m-aţi putea ajuta să 
scap... 

Se întrerupse auzind paşi. 

— Jinny... 

Frumoasă în gestul brusc speriat, fata îşi puse degetul la 
buze, îi aruncă lui Gerard o privire imploratoare şi alergă 
înapoi. 

— Vin, Ray. 

Doctorul Gerard îşi continuă drumul cu sprâncenele ridicate 
a mirare. Încet, clătină din cap şi se încruntă. 

Capitolul 10 

Era dimineaţa plecării spre Petra. 

Sarah coborâse şi găsise lângă intrarea principală o femeie 
masivă, autoritară, cu un nas coroiat, pe care o mai observase 
în hotel, şi care vocifera zgomotos față de mărimea maşinii. 


— E mult prea mică! Patru pasageri? Şi un ghid? Atunci, 
evident, ne trebuie o maşină mult mai mare. Luaţi-o imediat 
pe asta şi veniţi cu alta de o mărime adecvată. 

În zadar îşi ridică glasul reprezentantul domnilor Castle, 
încercând să explice. Aceea era maşina pe care o ofereau 
întotdeauna. Era, într-adevăr, un vehicul foarte confortabil. O 
maşină mai mare nu era potrivită pentru călătoria în deşert. 
Femeia masivă îl strivi — metaforic vorbind — ca un buldozer. 

Apoi îşi întoarse atenţia spre Sarah. 

— Domnişoara King? Sunt Lady Westholme. Sunt sigură că 
eşti de acord cu mine că maşina aceea era teribil de 
nepotrivită ca mărime. 

— Ei bine, spuse Sarah cu prudenţă, sunt de acord că o 
maşină mai mare ar fi mai confortabilă! 

Tânărul de la firma Castel murmură că o maşină mai mare 
va costa mai mult 

— Preţul, spuse Lady Westholme cu hotărâre, este plătit şi 
voi refuza cu siguranţă orice mărire a lui. În prospect seria 
clar: „cu o maşină mare, confortabilă”. Veţi respecta termenii 
înţelegerii. 

Recunoscându-se învins, tânărul de la Castle murmură că o 
să vadă ce poate face şi se îndepărtă. 

Lady Westholme se întoarse spre Sarah, cu un zâmbet 
triumfător pe chipul bătut de vreme, cu nările nasului mare şi 
roşu dilatate de încântare. 

Lady Westholme era o figură foarte cunoscută a scenei 
politice engleze. Odată, pe când lordul Westholme, un pair de 
vârstă medie, cu minte simplă, ale cărui unice interese în viaţă 
erau vânătoarea şi pescuitul, se întorcea dintr-o călătorie în 
Statele Unite, unul dintre pasageri fusese o domnişoară 
Vansittart. La scurt timp după aceea domnişoara Vansittart 
devenise Lady Westholme. Această căsătorie fusese deseori 
dată ca exemplu al pericolului reprezentat de călătoriile peste 
ocean. Noua Lady Westholme era mereu îmbrăcată în tweed şi 
bocanci solizi, creştea câini, îi teroriza pe săteni şi îl împingea 
fără milă pe soţul său în viaţa publică. Totuşi, fusese silită să 
înţeleagă că politica nu era adevăratul métier {6} al lordului 


Westholme în viaţă şi nici nu va fi vreodată, iar ea îi 
permisese cu bunăvoință să-şi reia activităţile sportive şi 
candidase personal pentru parlament. Fiind aleasă cu o 
majoritate substanţială, Lady Westholme se aruncase în 
vâltoarea vieţii politice, fiind foarte activă mai ales în timpul 
interpelărilor. În curând începură să apară caricaturi având-o 
ca subiect — întotdeauna un semn sigur de succes. Pe plan 
public, era avocatul valorilor de modă veche ale vieţii de 
familie, ale bunăstării femeilor, şi era o susținătoare ferventă a 
Ligii Naţiunilor. Avea opinii ferme în chestiuni privind 
agricultura, locuinţele şi curăţarea mahalalelor. Era foarte 
respectată şi aproape în mod universal displăcută! Era foarte 
posibil să primească un post de subsecretar când partidul ei 
avea să se întoarcă la putere. În prezent, guverna, oarecum 
surprinzător, un partid de orientare liberală (rezultat al 
scindării guvernului naţional în laburişti şi conservatori). 

Lady Westholme privi cu o satisfacţie sumbră după maşina 
care se îndepărta. 

— Bărbaţii cred mereu că pot să se impună în faţa femeilor, 
spuse ea. 

Sarah îşi zise că trebuie să fie un bărbat tare curajos acela 
care îşi închipuia că poate să se impună în faţa lui Lady 
Westholme! II prezentă pe doctorul Gerard, care tocmai ieşise 
din hotel. 

— Numele dumneavoastră îmi este cunoscut, desigur, spuse 
Lady Westholme, dând mâna cu doctorul. Vorbeam zilele 
trecute cu profesorul Chantereau la Paris. În ultima vreme am 
abordat cu mare hotărâre problema tratării nebunilor săraci. 
Cu mare hotărâre, într-adevăr. Haideţi să intrăm cât timp 
aşteptăm să vină o maşină mai bună. 

O doamnă micuță, de vârstă medie, cu şuviţe de pâr cenuşiu, 
care zăbovea prin preajmă, se dovedi a fi domnişoara Amabel 
Pierce, a patra membră a grupului. Şi ea fu trasă în hol sub 
aripa ocrotitoare a lui Lady Westholme. 

— Lucraţi, domnişoară King? 

— Tocmai mi-am luat diploma. 

— Bine, zise Lady Westholme cu o aprobare condescendentă. 


Dacă ceva va fi realizat, ascultaţi-mă pe mine, se va datora 
femeilor. 

Stânjenită pentru prima dată de conştiinţa sexului căruia îi 
aparţinea, Sarah o urmă supusa pe Lady Westholme spre un 
scaun. 

În timp ce aşteptau, Lady Westholme îi informă că refuzase 
invitaţia înaltului Comisar de a sta la reşedinţa lui pe perioada 
vizitei în Ierusalim. 

— Nu am dorit să fiu împiedicată de birocraţie. Am dorit să 
văd lucrurile cu ochii mei. 

— Ce lucruri? Întrebă Sarah. 

Lady Westholme le explică faptul că stătea la hotelul 
Solomon ca să nu fie deranjată. Adăugă că îi dăduse câteva 
sugestii directorului pentru o conducere mai competentă a 
hotelului. 

— Eficienţa, spuse Lady Westholme, este cuvântul meu de 
bază. 

În mod sigur părea să fie! Într-un sfert de oră, o maşină mare 
şi extrem de confortabilă sosi şi la momentul oportun — după 
sfaturile lui Lady Westholme în legătură cu amplasarea 
bagajelor — grupul porni la drum. 

Prima oprire se petrecu la Marea Moartă şi prânzul îl luară la 
Ierihon. După aceea, când Lady Westholme, înarmată cu un 
ghid Baedeker, plecă însoţită de domnişoara Pierce, de doctor 
şi de interpretul cel gras să facă un tur al oraşului, Sarah 
râmase în grădina hotelului. 

O durea capul şi dorea să fie singură. Era apăsată de o 
depresie profundă - o depresie a cărei cauză era dificil de 
găsit. Se simţi brusc apatică şi lipsită de interes, fără chef de a 
vizita, plictisită de însoțitorii ei. În acea clipă îşi dorea să nu 
se fi înscris în acest tur la Petra. Avea să fie foarte scump şi 
simţea sigur că nu o să se distreze! Vocea bubuitoare a lui 
Lady Westholme, agitația neîncetată a domnişoarei Pierce şi 
lamentaţiile antisioniste ale ghidului îi întinseseră nervii la 
maximum. Îi displăcea în aceeaşi măsură şi aerul amuzat al 
doctorului Gerard, care părea să spună că ştie exact cum se 
simte ea. 


Se întrebă unde era familia Boynton — poate se duseseră în 
Siria, poate erau la Baalbek sau la Damasc. Raymond -— se 
întrebă ce făcea Raymond. Era ciudat cât de bine îi putea 
vedea chipul -— înflăcărarea, sfiala, tensiunea nervoasă... 

Oh, la naiba! Ce sens avea să se gândească la oameni pe care 
probabil nu-i va mai întâlni vreodată? Scena de ziua trecută 
cu bătrâna — ce o apucase să se ducă la femeia aceea şi să 
rostească toate aiurelile acelea? Şi alţi oameni trebuie să fi 
auzit. Îşi imagina că Lady Westholme fusese prin apropiere. 
Sarah încercă să-şi amintească exact ceea ce spusese. Ceva 
care probabil păruse isteric şi absurd. Dumnezeule, se făcuse 
cu adevărat de râs! Dar nu era cu adevărat vina ei, ci a 
doamnei Boynton. Avea ceva care te făcea să-ţi pierzi simţul 
realităţii. 

Doctorul Gerard intră şi se prăbuşi pe un scaun, ştergându-şi 
fruntea înfierbântată. 

— Pfui! Femeia aia ar trebui otrăvită! Declară el. 

Sarah tresări. 

— Doamna Boynton? 

— Doamna Boynton?! Nu, mă refeream la acea Lady 
Westholme! Mi se pare incredibil că are de atâţia ani un soţ 
care încă nu a făcut asta! Din ce e făcut bărbatul ăla? 

Sarah izbucni în râs. 

— A, e genul pescar şi vânător, îi explică ea. 

— Din punct de vedere psihologic e un lucru foarte sănătos! 
Îşi satisface pofta de a ucide pe (aşa-zisele) creaturi inferioare 

— Îmi închipui că este foarte mândru de activităţile soţiei 
sale. 

Francezul sugeră: 

— Fiindcă o duc mult timp departe de casă? Este un lucru de 
înţeles. Apoi continuă: Ce aţi spus adineaori? Doamna 
Boynton? Fără îndoială, ar fi o idee foarte bună să o otrăvim 
şi pe ea. Ar fi, cu siguranţă, cea mai simplă soluţie la 
problema acelei familii! De fapt, foarte multe femei ar trebui 
otrăvite. Toate femeile care au îmbătrânit şi s-au urâţit. 

Se strâmbă foarte expresiv. 

Sarah exclamă, râzând: 


— Oh, voi, francezii! Nu găsiţi nici un folos femeilor care nu 
sunt tinere şi atractive. 

Gerard ridică din umeri. 

— Noi suntem mai cinstiţi în legătură cu acest subiect, asta-i 
tot. Nici englezii nu se urcă în metrou sau în tren pentru femei 
urâte — o, nu. 

— Ce deprimantă e viaţa! Spuse Sarah oftând. 

— Dumneavoastră nu aveţi motiv să oftaţi, mademoiselle. 

— Ei bine, mă simt total nemulțumită astăzi. 

— Normal. 

— Ce vreţi să spuneţi cu asta? Izbucni Sarah. 

— Aţi putea găsi foarte uşor motivul dacă v-aţi analiza cu 
sinceritate starea de spirit. 

— Cred că tovarăşii mei de călătorie sunt cei care mă 
deprimă, spuse Sarah. Este îngrozitor, nu-i aşa, dar urăsc 
femeile! Când sunt ineficiente şi proaste ca domnişoara Pierce 
mă înfurie, iar când sunt eficiente ca Lady Westholme mă 
enervează şi mai tare. 

— După părerea mea, este inevitabil ca aceste două persoane 
să vă enerveze. Lady Westholme este perfect potrivită pentru 
viaţa pe care o duce, este fericită şi un om de succes. 
Domnişoara Pierce a lucrat ani întregi ca guvernantă şi a 
intrat brusc în posesia unei moşteniri care i-a permis să-şi 
îndeplinească visul de-o viaţă de a călători. Până acum, 
excursia s-a ridicat la nivelul aşteptărilor ei. În consecinţă 
dumneavoastră, care tocmai aţi fost împiedicată să obţineţi 
ceea ce vă doreaţi, găsiţi neplăcută prezenţa a două persoane 
care au avut mai mult succes în viaţă decât dumneavoastră. 

— Cred că aveţi dreptate, spuse Sarah deprimată. Cât de bine 
ştiţi să citiţi mintea oamenilor! Eu tot încerc să mă păcălesc şi 
dumneavoastră nu mă lăsaţi. 

În acel moment se întoarseră şi ceilalţi. Ghidul părea să fie 
cel mai epuizat dintre toţi trei. Era foarte tăcut şi nu vorbi 
aproape deloc pe drumul spre Amman. Nici măcar nu-i 
pomeni pe evrei, lucru pentru care toată lumea îi fu profund 
recunoscătoare. Descrierea lui pasionată şi amănunţita a 
nedreptăţilor făcute de evrei pusese la grea încercare răbdarea 


tuturor în timpul călătoriei de la Ierusalim. 

Acum drumul şerpuia în sus deasupra Iordanului, răsucindu- 
se şi cotind, punctat de tufişuri de leandru cu flori rozalii. 

Ajunseră la Amman după-amiaza şi, după o scurtă vizită la 
teatrul greco-roman, se duseră curând la culcare. Trebuiau să 
pornească devreme a doua zi dimineaţă, întrucât atunci era 
programat drumul de o zi întreagă prin deşert cu maşina până 
la Ma'an. 

Plecară curând după ora opt. Grupul era tăcut. Era o zi 
fierbinte, înăbuşitoare, şi până la prânz, când se opriră să 
mănânce, aerul devenise de nerespirat. Iritarea provocată de 
apropierea de alte patru persoane, într-un spaţiu închis, într-o 
zi călduroasă, afectase într-o oarecare măsură nervii tuturor. 

Lady Westholme şi doctorul Gerard avură o discuţie în 
contradictoriu despre Liga Naţiunilor. Lady Westholme era un 
susținător înfocat al organizaţiei. Francezul, pe de altă parte, 
preferă să fie ironic la adresa Ligii. De la atitudinea Ligii 
Naţiunilor faţă de Abisinia şi Spania trecură la disputa în 
privinţa frontierei Lituaniei — de care Sarah nici nu auzise — şi 
la măsurile luate de Ligă pentru suprimarea bandelor care 
comercializau droguri. 

— Trebuie să recunoaşteţi că au făcut o treabă minunată! 
Izbucni Lady Westholme. 

Doctorul Gerard ridică din umeri. 

— Poate. Şi cu nişte cheltuieli la fel de minunate! 

— Problema este una deosebit de serioasă. Conform Legii 
substanţelor periculoase... 

Şi disputa continua. 

Domnişoara Pierce sporovăia cu Sarah: 

— Este, într-adevăr, extrem de interesant să călătorim cu 
Lady Westholme. 

— Serios? Făcu Sarah cu ironie, dar domnişoara Pierce nu 
observă acrimea replicii şi continuă să trăncănească fericită. 

— l-am văzut numele în ziare de atâtea ori. Este un lucru 
atât de deştept ca femeile să iasă în public şi să-şi susţină 
punctele de vedere. Întotdeauna sunt aşa de bucuroasă când o 
femeie realizează ceva! 


— De ce? Întrebă Sarah cu îndârjire. 

Domnişoara Pierce rămase cu gura căscată şi se bâlbâi puţin: 

— Ah, fiindcă... Adică... Doar fiindcă... Ei bine, este plăcut 
că femeile pot să facă diverse lucruri! 

— Nu sunt de acord, spuse Sarah. Este plăcut când orice 
fiinţă umană poate să realizeze ceva deosebit! Nu contează 
câtuşi de puţin dacă este bărbat sau femeie. De ce ar conta? 

— Ei bine, desigur... Zise domnişoara Pierce. Da, 
mărturisesc... Desigur, privind din punctul ăsta de vedere... 

Dar părea uşor gânditoare. Sarah spuse cu mai multă 
blândeţe: 

— Îmi pare rău, dar nu suport diferenţierile făcute pe criterii 
de sex. „O fată modernă are o atitudine cât se poate de 
realistă în faţa vieţii.” Genul ăsta de lucruri. Nu este deloc 
adevărat! Unele fete sunt astfel, iar altele nu. Unii bărbaţi sunt 
sentimentali, cu inima sensibilă, alţii au o minte clară şi 
logică. Diferenţele depind numai de natura creierului. Sexul 
contează numai în chestiunile care îl privesc direct. 

Domnişoara Pierce roşi uşor la auzul cuvântului „sex” şi 
schimbă cu abilitate subiectul. 

— Nu pot să nu-mi doresc să fi fost un pic de umbră, 
murmură ea. Dar pustiul acesta mi se pare minunat, nu-i aşa? 

Sarah aproba din cap. 

„Da, gândi ea, pustiul era minunat... Tămăduitor... Liniştit... 
Nimeni care să te agite cu relaţii interumane obositoare... Nici 
un fel de probleme personale arzătoare!” Acum, în sfârşit, se 
simţea eliberată de familia Boynton! Eliberată de acea dorinţă 
puternică şi ciudată de a se amesteca în vieţile unor oameni 
care nu aveau deloc de-a face cu ea. Se simţea liniştită şi 
împăcata. Aici era linişte, pustiu, spaţiu... De fapt, pace... 
Numai că, desigur, nu era singură ca să se bucure de asta. 
Lady Westholme şi doctorul Gerard terminaseră cu drogurile 
şi se contraziceau pe tema tinerelor nevinovate care erau 
exportate într-un mod sinistru în cabaretele din Argentina. 
Doctorul Gerard manifestase pe parcursul conversaţiei o 
frivolitate pe care Lady Westholme -— care, ca un adevărat 
politician, nu avea deloc simţul umorului — o găsea de-a 


dreptul deplorabilă. 

— Acum continuăm, da? Anunţă ghidul cu pielea întunecată 
şi începu iarăşi să vorbească despre nedreptăţile evreilor. 

Abia cu o oră înainte de apusul soarelui ajunseră în sfârşit la 
Ma'an. Bărbaţi ciudaţi cu chipuri aspre se strânseră împrejurul 
maşinii. După o scurtă oprire, porniră mai departe. 

Privind peisajul deşertic plat, Sarah nu-şi putea da seama 
unde se putea găsi cetatea Petra. În mod evident, vedeau pe o 
distanţă de mile întregi în jurul lor. Nu se zăreau nicăieri 
munţi sau dealuri. Însemna că se aflau încă la multe mile 
depărtare de sfârşitul călătoriei? 

Ajunseră în satul Ain Musa, unde urmau să fie lăsate 
maşinile. Aici îi aşteptau cai — animale slabe, demne de milă. 
Domnişoara Pierce fu deosebit de tulburată de faptul că rochia 
în dungi pe care o purta era total nepotrivită. Lady Westholme 
era adecvat îmbrăcată în pantaloni de călărie, ceea ce nu 
reprezenta un stil deosebit de potrivit pentru silueta ei, dar 
era, cu siguranţă, practic. 

Caii îi scoaseră din sat pe o cărare alunecoasă, presărată cu 
pietre. Pământul se desprindea sub copitele cailor care 
mergeau în zigzag. Soarele se apropia de apus. 

Sarah era foarte obosita de călătoria lunga şi înăbuşitoare cu 
maşina. Simţurile îi erau amorţite. Călătoria îi părea un vis. I 
se păru apoi că genunile iadului i se deschideau la picioare. 
Drumul ducea şerpuit în jos = jos în pământ. Forme de piatră 
se ridicau în jurul lor = jos, jos, în măruntaiele pământului, 
printr-un labirint de stânci roşii. Acum acestea se înălțau de 
ambele părţi. Simţi că nu mai are aer, ameninţată de defileul 
din ce în ce mai îngust. 

„Tot mai jos în valea morţii — tot mai jos în valea morţii”, îşi 
zise confuză. 

Continuau să meargă. Se întunecă — roșul aprins al pereţilor 
de stâncă păli — dar ei continuau drumul şerpuit, prizonieri, 
pierduţi în măruntaiele pământului. 

„Este fantastic şi incredibil... Un oraş mort”, gândi ea. 

Şi din nou îi reveniră în minte cuvintele ca un refren: „Valea 
morţii...” 


Lanternele fură aprinse. Caii urmau poteci înguste şi 
întortocheate. Brusc ieşiră într-un spaţiu larg — stâncile se 
retrăseseră. Departe, în faţa lor, se zărea un mănunchi de 
lumini. 

— Iată tabăra! Exclamă ghidul. 

Caii măriră ritmul un pic — nu foarte mult; şi ei erau prea 
înfometați şi lipsiţi de vlagă ca să o facă, dar arătară o umbră 
de entuziasm. Acum drumul ducea de-a lungul unei albii pline 
de pietriş. Luminile se apropiară. 

Văzură un grup de corturi şi un şir ceva mai sus, lângă o 
stâncă. Se zăreau şi peşteri, săpate în piatră. 

Ajunseseră. Servitori beduini veniră la ei în grabă. 

Sarah se uită în sus, la una dintre peşteri. O siluetă aşezată 
era profilată acolo. Ce era? Un idol? O statuie gigantică, care 
stătea pe vine? 

Nu, doar luminile tremurătoare o făceau să pară atât de 
mare. Dar trebuia să fie vreun fel de idol, căci stătea atât de 
nemişcată, dominând tot locul... 

Apoi inima îi tresări brusc, recunoscând imaginea. 

Dintr-odată senzaţia de pace, de eliberare, pe care deşertul i- 
o dăduse dispăru. Fusese condusă din libertate înapoi în 
captivitate. Coborâse în această vale întunecată, plină de 
meandre, şi aici, ca o preoteasă a unui cult uitat, ca un 
monstruos şi umflat Buddha de sex feminin, stătea doamna 
Boynton... 

Capitolul 11 

Doamna Boynton era aici, la Petra! 

Sarah răspunse mecanic la întrebările care îi erau adresate. 
Dorea să cineze imediat — masa era pregătită — sau prefera 
întâi să se spele? Dorea să doarmă în cort sau într-o peşteră? 

Răspunsul la ultima întrebare veni imediat. In cort. Se înfioră 
la gândul unei peşteri, în minte revenindu-i imaginea acelei 
siluete monstruoase aşezate. (Oare ce o făcea pe femeia aceea 
să pară aproape inumană?) In final îl urmă pe unul dintre 
servitorii băştinaşi. Era îmbrăcat cu pantaloni kaki, foarte 
peticiţi, jambiere murdare şi o haină zdrenţuită, care nu mai 
era de mult bună de purtat. Pe cap avea acoperământul 


tradiţional, kaffiyeh, cu falduri lungi care îi protejau gâtul, şi 
care stătea fixat pe cap cu ajutorul unei fâşii de mătase neagră 
răsucită. Sarah admiră legănarea uşoară a mersului, postura 
mândră şi neafectată a capului. Numai articolele de 
îmbrăcăminte europene păreau nepotrivite şi ţipătoare. 

„Civilizaţia este un lucru greşit — cu totul greşit! Îşi zise ea. 
Dacă nu ar exista civilizaţia, nu ar exista nici o doamnă 
Boynton! În triburile sălbatice probabil că ar fi omorât-o şi ar 
fi mâncat-o cu mulţi ani în urmă!"îşi dădu seama, pe jumătate 
amuzată, că era epuizată şi nervoasă. După ce o să se spele cu 
apă fierbinte şi o să-şi pudreze faţa o să simtă că redevine ea 
însăşi — calmă, sigură pe sine şi ruşinată de atacul de panică 
de mai înainte. 

Îşi trecu pieptenele prin părul negru, des, privind cu atenţie 
din toate părţile reflectarea tremurătoare a imaginii ei într-o 
oglinda foarte nepotrivită, la lumina slabă a unei mici lămpi 
cu petrol. 

Apoi dădu la o parte bucata de material de la intrarea în cort 
şi ieşi în noapte, pregătită să coboare la cortul cel mare. 

— Dumneata - aici? 

Era o exclamaţie joasă, uimită, incredulă. 

Se întoarse şi se trezi privindu-l în ochi pe Raymond 
Boynton. Erau atât de uimiţi! Şi ceva din acei ochi o făcu să 
nu spună nimic, aproape înspăimântând-o. O asemenea 
bucurie incredibila... Era ca şi cum văzuse paradisul — era 
uluit, mirat, recunoscător, umil! Niciodată, cât avea să 
trăiască, Sarah nu va uita acea privire — probabil că aşa se 
uitau damnaţii înspre paradis... 

— Dumneata..., zise el din nou. 

Tonul acela scăzut, vibrant atinse ceva în ea. Îi făcu inima să 
tresară cu putere, o făcu să se simtă ruşinata, temătoare, umilă 
şi, dintr-odată, arogant de bucuroasă. 

— Da, răspunse ea simplu. 

Raymond se apropie — încă uimit, încă nevenindu-i să 
creadă. Apoi, brusc, o luă de mână. 

— Chiar eşti dumneata, spuse el. Eşti adevărată. La început 
am crezut că eşti o fantomă - fiindcă m-am gândit la 


dumneata atât de mult. Făcu o pauză şi continuă: Te iubesc, 
ştii... Din prima clipă când te-am văzut în tren. Acum ştiu 
asta. Şi vreau s-o ştii ca să... ca să fii convinsă că nu sunt eu... 
Cel adevărat... Care se poartă atât de puţin onorabil. Vezi că 
nu pot răspunde pentru propriile gesturi nici măcar acum. Aş 
putea face... Orice! Aş putea trece pe lângă dumneata sau aş 
putea să mă comport urât, dar vreau să ştii că nu sunt eu acela 
- cel adevărat — care face asta. Nervii mei sunt de vină. Nu mă 
pot baza pe ei... Când Ea îmi spune să fac diverse lucruri, eu 
le fac! Nervii mei mă obligă! Vei înţelege, nu-i aşa? 
Dispreţuieşte-mă, dacă vrei... 

Sarah îl întrerupse. Vocea ei era joasă şi neaşteptat de dulce. 

— Nu te voi dispreţui. 

— Cu toate astea, sunt demn de dispreţ! Ar trebui să... Să mă 
pot comporta ca un bărbat. 

Răspunsul lui Sarah era în parte un ecou al sfatului lui 
Gerard, dar mai mult propria convingere şi speranţă — iar în 
spatele blândeţii tonului ei era o nuanţă de siguranţă şi 
autoritate voită. 

— Acum aşa vei face. 

— Da? Vocea lui era melancolică. Poate... 

— Acum vei avea curaj. Sunt sigură de asta. 

Raymond îşi îndreptă umerii şi îşi înălță capul. 

— Curaj? Da, asta e tot ce îmi trebuie. Curaj! 

Brusc, îşi plecă fruntea şi îi atinse mâna cu buzele. O clipă 
mai târziu plecase. 

Capitolul 12 

Sarah coborî la cortul cel mare şi îi găsi acolo pe cei trei 
tovarăşi de călătorie. Stăteau la masă şi mâncau. Ghidul le 
spunea că mai era şi un alt grup acolo. 

— Au venit acum două zile. Pleacă poimâine. Americani. 
Mama, foarte grasă, foarte dificil ajuns aici! Au cărat-o 
oameni până aici — au zis că foarte grea muncă - s-au încălzit 
foarte tare — da. 

Sarah izbucni dintr-odată în râs. Desigur, privit din punctul 
de vedere potrivit, toată povestea era amuzantă! 

Ghidul cel gras o privi recunoscător. Misiunea lui nu era 


uşoară. Lady Westholme îl contrazisese de trei ori în acea zi 
consultându-şi Baedeker-ul, iar acum îl considera vinovat 
pentru paturile oferite acolo. Era recunoscător singurului 
membru al grupului care părea nefiresc de binedispus. 

— Ha! Exclamă Lady Westholme. Cred că oamenii ăştia erau 
şi la Solomon. Am recunoscut-o pe bătrână când am sosit aici. 
Cred că te-am văzut vorbind la hotel cu ea, domnişoară King. 

Sarah roşi vinovată, sperând că Lady Westholme nu auzise 
prea mult din conversaţia respectivă. 

„Doamne, ce m-o fi apucat!” îşi zise în gând, ruşinată de 
moarte. 

Între timp, Lady Westholme se pronunţă: 

— Sunt nişte oameni complet neinteresanţi. Foarte 
provinciali, zise ea. Domnişoara Pierce scoase nişte sunete 
slugarnice de încurajare şi Lady Westholme se avântă într-o 
poveste despre americanii interesanţi şi importanţi pe care îi 
întâlnise de curând. 

Cum vremea era neobişnuit de caldă pentru acea perioadă a 
anului, se făcură aranjamente pentru plecarea la prima oră a 
dimineţii următoare. 

A doua zi, cei patru se strânseră la ora şase la micul dejun. 
Nu se vedea nici un membru al familiei Boynton. După ce 
Lady Westholme făcu nişte comentarii critice privind absenţa 
fructelor, băură ceai, lapte la cutie şi mâncară ouă prăjite în 
multă grăsime, însoţite de felii de bacon foarte sărat. 

Apoi porniră la drum, Lady Westholme şi doctorul Gerard 
discutând cu însufleţire — din partea celui din urmă -— despre 
ponderea exactă a vitaminelor în dietă şi despre hrănirea 
corespunzătoare a clasei muncitoare. 

Brusc se auzi o chemare dinspre tabără şi grupul se opri ca să 
aştepte o altă persoană să li se alăture. Era domnul Jefferson 
Cope, care veni grăbit din urmă, cu chipul lui plăcut 
îmbujorat de efortul făcut. 

— Dacă nu vă deranjează, aş vrea să vin cu dumneavoastră 
în dimineaţa asta. Bună dimineaţa, domnişoară King. Ce 
surpriză să vă întâlnesc aici, pe dumneavoastră şi pe doctorul 
Gerard. Ce părere aveţi? 


Făcu un gest indicând fantasticele stânci roşii care se 
întindeau cât vedeai cu ochii. 

— Cred că e minunat, dar cam înfiorător, spuse Sarah. 
Întotdeauna m-am gândit că e ceva romantic, ca de vis — 
„oraşul trandafiriu”. Dar este mult mai real decât am crezut — 
are realismul unei... Unei hălci de carne crude 

— Şi în mare măsură şi culoarea, fu de acord domnul Cope. 

— Dar este totuşi minunat, recunoscu Sarah. 

Grupul începu să urce. Doi ghizi beduini îi însoțeau. Bărbaţi 
înalţi, cu mers uşor, urcau fără probleme pe panta alunecoasă, 
ghetele cu ţinte pe care le purtau ajutându-i să se deplaseze 
fără probleme. Curând însă apărură dificultăţile. Sarah 
suporta bine înălțimile, la fel şi doctorul Gerard. Dar domnul 
Cope şi Lady Westholme nu se simțeau deloc bine, iar biata 
domnişoară Pierce trebui să fie pur şi simplu cărată peste 
porțiunile periculoase, cu ochii închişi, verde la faţă, în timp 
ce vocea i se auzea într-un vaiet continuu. 

— Nu am putut niciodată să privesc în jos. Niciodată - nici 
măcar când eram copil! 

La un moment dat declară că vrea să se întoarcă, dar, când 
se răsuci cu faţa spre deşert, pielea îi căpătă o nuanţă şi mai 
verde şi hotărî fără tragere de inimă că nu avea altceva de 
făcut decât să meargă mai departe. 

Doctorul Gerard se comportă cu amabilitate, îmbărbătând-o. 
Se duse în spatele ei, ţinând un baston între ea şi prăpastie, ca 
un fel de balustradă, iar domnişoara Pierce mărturisi că iluzia 
aceasta o ajuta mult să depăşească senzaţia de ameţeală. 

Sarah, gâfâind uşor, îl întrebă pe unul dintre ghizi, 
Mahmoud, care, în ciuda masivităţii lui, nu dădea nici un 
semn de oboseală: 

— Nu ai niciodată probleme să-i aduci pe oameni aici? Pe cei 
mai în vârstă, vreau să zic. 

— Întotdeauna - întotdeauna avem probleme, recunoscu 
Mahmoud senin. 

— Întotdeauna încerci să-i duci? 

Mahmoud ridică din umeri. 

— Le place să vină. Au dat bani să vadă asemenea lucruri. 


Vor să le vadă. Ghizii beduini sunt foarte deştepţi — foarte 
siguri pe ei — întotdeauna ei reuşesc. 

Ajunseră în cele din urmă în vârf. Sarah inspiră adânc. 

Peste tot în jur şi dedesubt se întindeau rocile roşii ca 
sângele — un ţinut ciudat şi incredibil, fără seamăn. Aici, în 
aerul pur şi deosebit al dimineţii, stăteau ca nişte zei, privind 
o lume inferioară lor — o lume a violenţei dezlănţuite. 

Aici se afla, după cum le spuse ghidul, „Locul pentru 
Sacrificiu” — „Locul înalt”. Le arătă crevasa din stâncă plată de 
la picioarele lor. 

Sarah râmase la o oarecare depărtare de ceilalţi, de 
explicaţiile rapide care curgeau din gura ghidului. Se aşeză pe 
o stâncă, îşi strecură degetele prin părul des şi negru şi privi 
în jos la lumea de la picioarele ei. Curând îşi dădu seama că 
alături de ea stătea cineva şi îl auzi pe doctorul Gerard 
spunând: 

— Aici apreciezi cât de potrivită a fost ispita propusă de 
diavol în Noul Testament. Satana l-a luat pe Dumnezeu pe 
vârful unui munte şi I-a arătat lumea. „Acestea toate ŢI le voi 
da ie, dacă vei cădea înaintea mea şi Te vei închina mie.” 
Cât de mare e ispita aici sus, să fii stăpânul lumii materiale! 

Sarah îl aprobă, dar gândurile îi erau clar în altă parte, aşa 
că Gerard o privi surprins. 

— Vă gândiţi foarte profund la ceva, spuse el. 

— Da, aşa este. Se întoarse spre el cu o expresie perplexă. 
Este o idee minunată — să pui un loc de sacrificiu aici, sus. 
Uneori mă gândesc că un sacrificiu este necesar... Adică, 
uneori se acordă prea multă consideraţie vieţii. 

Moartea nu este cu adevărat atât de importantă cum 
considerăm noi. 

— Dacă aşa gândiţi, domnişoară King, atunci v-aţi ales greşit 
profesia. Pentru noi, Moartea este şi trebuie să fie Duşmanul. 

Sarah se cutremură. 

— Da, cred că aveţi dreptate. Şi totuşi, atât de des moartea 
poate rezolva o problemă. Uneori poate chiar însemna o viaţă 
mai plină... 

— Este mai de folos să moară un om pentru popor!” 47) cită 


Gerard grav. 

Sarah se întoarse uimită spre el. 

— Nu am vrut să... 

Se întrerupse. Jefferson Cope se apropia de ei. 

— Este un loc absolut remarcabil, declară el. Mai mult, sunt 
foarte mulţumit că nu l-am ratat. Nu mă sfiiesc să mărturisesc 
că, deşi doamna Boynton este cu siguranţă o femeie 
extraordinară - mi se par admirabile curajul şi determinarea 
ei de a veni aici cu siguranţă este dificil de călătorit cu ea. Are 
o sănătate şubredă şi am impresia că asta o face să nu acorde 
multă consideraţie sentimentelor celorlalţi. În plus, nu cred că 
îi trece prin minte că familia ei ar dori din când în când să 
meargă în excursii fără ea. Este atât de obişnuită să-i ţină în 
jurul ei încât cred că nu se gândeşte... 

Domnul Cope se întrerupse. Pe chipul lui blând se citea o 
oarecare tulburare şi părea să nu se simtă în largul lui. 

— Ştiţi, continuă el, am auzit o informaţie despre doamna 
Boynton care m-a tulburat profund. 

Sarah era din nou pierdută în gânduri — vocea domnului 
Cope îi răsuna plăcut în urechi asemenea murmurului unui 
râu îndepărtat, dar doctorul Gerard întrebă: 

— Serios? Despre ce este vorba? 

— Am aflat asta de la o doamnă cu care m-am întâlnit la un 
hotel în Tiberias 48). Era vorba de o fată care lucrase pentru 
doamna Boynton. Cred că fata a fost... A făcut... Domnul 
Cope făcu o pauză, o privi cu grijă pe Sarah şi îşi cobori 
glasul: Urma să aibă un copil şi se pare că bătrâna doamnă a 
descoperit asta, dar s-a purtat destul de blând cu fata; apoi, cu 
vreo câteva săptămâni înainte de naşterea copilului, a dat-o 
afară din casă. 

Doctorul Gerard ridică din sprâncene. 

— Aha, făcu el gânditor. 

— Doamna cu care am vorbit părea foarte sigură de adevărul 
acestor fapte. Nu ştiu dacă sunteţi de acord cu mine, dar mie 
mi s-a părut un gest foarte crud şi lipsit de inimă. Nu pot să 
înţeleg... 

Doctorul Gerard îl întrerupse: 


— Ar trebui să încercaţi. Acel incident, fără îndoială, i-a 
oferit doamnei Boynton prilejul unei distracţii pe cinste. 

Domnul Cope îl privi şocat. 

— Nu, domnule, rosti el cu emfază. Nu pot să cred una ca 
asta. O asemenea idee este de neconceput! 

Doctorul Gerard cită calm: 

— Şi iarăşi am luat aminte la toate silniciile care se săvârşesc 
sub soare. Şi iată lacrimile celor apăsaţi şi nimeni nu era care 
să-i mângâie, iar în mina celor silnici toată asuprirea şi nici un 
mângâietor nu se găsea! Şi am fericit pe cei ce au murit în 
vremi străvechi mai mult decât pe cei vii care sunt acum în 
viaţă. lar mai fericit şi decât unii, şi decât alţii este cel ce n-a 
venit pe lume, cel care n-a văzut faptele cele rele care se 
săvârşesc sub soare...” (9) Se întrerupse şi continuă: Dragul 
meu domn, toată viaţa am studiat lucrurile ciudate care se 
petrec în mintea omului. Nu are rost să-ţi întorci fața numai 
spre latura plăcută a vieţii. Sub decenţa şi convențiile vieţii de 
zi cu zi se află un rezervor uriaş de lucruri stranii. Există 
asemenea realităţi precum plăcerea cruzimii de dragul 
cruzimii. Dar, odată ce ai descoperit asta, descoperi că există 
ceva încă şi mai profund. Dorinţa, puternică şi demnă de milă, 
de a fi apreciat. Dacă aceasta este denaturată, dacă, având un 
caracter neplăcut, omul nu poate primi reacţia de care are 
nevoie, atunci recurge la alte metode — trebuie să fie simţit, 
trebuie să conteze — şi astfel la nenumărate perversiuni 
ciudate. Obiceiul de a fi crud, asemenea multor altor 
obiceiuri, poate fi cultivat, poate acapara cu totul pe cineva... 

Domnul Cope tuşi. 

— Cred, doctore Gerard, că exageraţi. Serios, aerul de aici 
este prea minunat ca să... 

Se îndepărtă. Gerard zâmbi uşor. O privi din nou pe Sarah. 
Era încruntată — chipul ei avea hotărârea specifică tinereţii. 
Gerard îşi zise că arăta ca un tânăr judecător care pronunţa o 
sentinţă... 

Se întoarse şi o văzu pe domnişoara Pierce venind cu paşi 
nesiguri spre el. 

— O să coborâm acum, spuse ea agitată. Oh, Doamne! Sunt 


sigură că nu o să reuşesc, dar ghidul spune că pentru coborâre 
există un traseu cu totul diferit, care este mult mai uşor. Sper 
că este adevărat, fiindcă de când eram copil n-am fost 
niciodată în stare să privesc în jos de la înălţime... 

Drumul de coborâre urma traseul unei cascade. Deşi pe acolo 
se aflau pietre desprinse care puteau reprezenta o posibilă 
sursă de pericol pentru glezne, nu se vedeau privelişti 
ameţitoare. 

Membrii grupului sosiră în tabără obosiţi, dar bine dispuşi şi 
cu poftă de mâncare pentru prânzul întârziat. Era trecut de 
ora 14. 

Familia Boynton era aşezată în jurul mesei mari din cortul 
deschis şi tocmai termina de mâncat. 

Lady Westholme li se adresă cu amabilitate, în felul ei plin 
de condescendenţă: 

— Î fost, într-adevăr, o dimineaţă extrem de interesantă, 
spuse ea. Petra este un loc minunat. 

Carol, căreia păreau să-i fie adresate cuvintele, îi aruncă 
mamei ei o privire rapidă şi murmură: 

— Oh, da -— da, aşa este. 

Apoi deveni din nou tăcută. 

Considerând că şi-a făcut datoria, Lady Westholme se 
întoarse la mâncare. 

În timp ce mâncau, cei patru îşi făceau planuri pentru după- 
amiază. 

— Cred că o să mă odihnesc după-masă, spuse domnişoara 
Pierce. Este important, consider eu, să nu faci prea multe. 

— Eu o să fac o plimbare să explorez împrejurimile, zise 
Sarah. Dar dumneavoastră, doctore Gerard? 

— O să vă însoțesc. 

Doamna Boynton scăpă o lingură care răsună cu zgomot şi 
toată lumea tresări. 

— Cred, spuse Lady Westholme, că o să vă urmez exemplul, 
domnişoară Pierce. Probabil că o jumătate de oră o să citesc, 
apoi o sa mă întind şi o să mă odihnesc cel puţin o oră. După 
aceea, poate o să fac o scurtă plimbare. 

Încet, cu ajutorul lui Lennox, bătrâna doamnă Boynton se 


ridică în picioare. Rămase aşa o clipă, apoi spuse: 

— Ar fi bine să mergeţi cu toţii la plimbare în după-amiaza 
asta, zise ea cu o amabilitate neaşteptată. 

Uimirea care se citea pe chipurile membrilor familiei era 
puţin ridicolă. 

— Dar, mamă, dumneata ce o să faci? 

— Nu am nevoie de niciunul dintre voi. Îmi place să stau 
singură cu o carte. Ar fi bine ca Jinny să nu meargă. O să stea 
întinsă şi o să tragă un pui de somn. 

— Mamă, nu sunt obosită. Vreau să merg şi eu cu ceilalţi. 

— Ba eşti obosită. Te doare capul! Trebuie să ai grijă de tine. 
Du-te, întinde-te şi dormi. Ştiu eu ce-i mai bine pentru tine. 

— Eu... Eu... 

Jimmy îşi lăsă capul pe spate şi o privi plină de revoltă. Apoi 
îşi feri privirea, şovăitoare... 

— Copil prostuţ, spuse doamna Boynton. Du-te în cortul tău. 

leşi şontâcăind din cortul cel mare, urmată de ceilalţi. 

— Oh, Doamne, exclamă domnişoara Pierce. Ce oameni 
stranii! lar mama are un colorit atât de ciudat! Aproape mov. 
Îmi imaginez că e din cauza inimii. Probabil că această 
căldură o pune la grea încercare. 

„Îi lasă liberi în după-amiaza asta, îşi zise Sarah. Ştie că 
Raymond vrea să fie cu mine. De ce? Este o capcană?” 

După prânz, în timp ce se dusese la cortul ei ca să se schimbe 
într-o rochie curată de pânză, gândul tot nu-i dădea pace. De 
noaptea trecută, sentimentele ei pentru Raymond se 
transformaseră într-o puternică tandreţe protectoare. Asta 
însemna deci dragostea — această agonie pentru altcineva, 
această dorinţă de a-l feri, cu orice preţ, pe cel drag de orice 
durere... Da, era îndrăgostită de Raymond Boynton. Era ca în 
legenda cu Sfântul Gheorghe şi balaurul, inversată. Ea trebuia 
să fie cea care să îl salveze, iar Raymond era victima 
încătuşată. 

Iar doamna Boynton era balaurul. Un balaur a cărui 
amabilitate subită era, pentru mintea bănuitoare a lui Sarah, 
în mod evident, sinistră. 

Era aproape 15.45 când Sarah se îndreptă spre cortul 


deschis. 

Lady Westholme stătea pe un scaun. În pofida căldurii, purta 
aceeaşi fustă comodă din tweed. În poală ţinea un raport al 
unei Comisii Regale. Doctorul Gerard discuta cu domnişoara 
Pierce, care stătea lângă cortul ei având în mână o carte cu 
titlul În căutarea dragostei, descrisă pe copertă drept o 
poveste incitantă, plină de pasiuni şi de neînţelegeri. 

— Nu cred că este înţelept să stai întins prea repede după 
masă, explică domnişoara Pierce. Din cauza digestiei, ştiţi. 
Este plăcut şi destul de răcoare la umbra cortului. Oh, 
Doamne, credeţi că e bine ca bătrâna doamnă să stea în soare 
acolo? Toţi priviră spre culmea muntoasă din faţa lor. 
Doamna Boynton stătea la fel ca noaptea trecută — un Buddha 
nemişcat la intrarea în peşteră. Nu se mai vedea nimeni în jur. 
Tot personalul taberei dormea. La mică distanță, urmând linia 
văii, un mic grup mergea împreună. 

— Măcar o dată, spuse doctorul Gerard, buna mamă îi lasă 
să se distreze singuri, fără ea. Probabil o nouă scornire 
diavolească din partea ei? 

— Să ştiţi că şi eu m-am gândit exact la asta, fu de acord 
Sarah. 

— Ce minţi bănuitoare avem. Haide, să-i ajungem pe copiii 
chiulangii. 

Lăsând-o pe doamna Pierce să se bucure de lectura incitantă, 
porniră la drum. După ce trecură de curbura văii, ajunseră din 
urmă grupul, care se plimba încet. De data asta, familia 
Boynton părea fericită şi lipsită de griji. 

Curând Lennox şi Nadine, Carol şi Raymond, domnul Cope, 
cu un zâmbet larg pe faţă, şi ultimii sosiți, Gerard şi Sarah, 
râdeau cu toţii şi vorbeau unii cu alţii. 

O ilaritate nebună îi cuprinse pe toţi. În mintea fiecăruia 
exista sentimentul că aceasta era o plăcere nepermisă — o 
jucărie furată, de care trebuiau să se bucure la maximum. 
Sarah şi Raymond nu se separară de grup. Sarah mergea cu 
Carol şi Lennox, doctorul Gerard discuta cu Raymond în 
spatele lor, iar Nadine şi Jefferson Cope îi însoțeau de la o 
oarecare depărtare. 


Francezul fii cel care se desprinse de grup. Cuvintele lui 
ieşeau sacadat de la o vreme. Brusc se opri. 

— Mii de scuze. Mi-e teamă că trebuie să mă întorc. 

Sarah îl privi. 

— S-a întâmplat ceva? 

Doctorul Gerard aprobă din cap. 

— Da, am febră. M-a apucat de la prânz. 

Sarah îl cerceta cu o privire scrutătoare. 

— Malarie? 

— Da. O să mă întorc în tabără să iau nişte chinină. Să 
sperăm că nu va fi un atac grav. Este o moştenire pe care am 
căpătat-o într-o vizită în Congo. 

— Doriţi să vă însoțesc? 

— Nu, nu. Am trusa medicală cu mine. E o adevărată 
pacoste. Duceţi-vă, toţi. 

Se îndepărtă rapid în direcţia taberei. 

Sarah privi indecisă în urma lui, apoi întâlni privirea lui 
Raymond, îi zâmbi şi francezul fu dat uitării. 

Pentru o vreme, cei şase — Carol, Sarah, Lennox, domnul 
Cope, Nadine şi Raymond — merseră împreună. 

Apoi, într-un fel sau altul, Sarah şi Raymond se îndepărtară 
de ceilalţi. Continuară să meargă, căţărându-se pe stânci, 
ocolind lespezi de piatră, până ajunseră într-un loc umbros 
unde se opriră. 

Urmă un moment de tăcere, apoi Raymond o întrebă: 

— Cum te cheamă? King, ştiu. Dar prenumele. 

— Sarah. 

— Sarah. Pot să-ţi spun aşa? 

— Desigur. 

— Sarah, vrei să-mi spui câte ceva despre tine? 

Sprijinindu-se de stâncă, Sarah începu să vorbească, 
povestindu-i despre viaţa de acasă, în Yorkshire, despre câinii 
ei şi despre mătuşa care o crescuse. 

Apoi, la rândul lui, Raymond îi spuse câte ceva, sporadic, 
despre propria viaţă. 

După aceea o tăcere lungă se aşternu între ei. Mâinile li se 
uniră şi rămaseră aşa, ca nişte copii, mână în mână, în mod 


ciudat mulţumiţi. 

Apoi, în timp ce soarele începu să coboare spre zenit, 
Raymond se mişcă. 

— Acum mă voi întoarce, spuse el. Nu, nu cu tine. Vreau să 
mă întorc singur. Trebuie să spun şi să fac ceva. După aceea, 
după ce-mi voi dovedi că nu sunt un laş, apoi... Apoi nu-mi va 
mai fi ruşine să vin la tine şi să-ţi cer să mă ajuţi. Voi avea 
nevoie de ajutor, ştii, probabil va trebui să împrumut nişte 
bani de la tine. 

Sarah zâmbi. 

— Îmi pare bine că eşti realist. Poţi să te bazezi pe mine. 

— Dar trebuie să fac asta singur. 

— Ce să faci? 

Chipul tânăr deveni dintr-odată aspru şi Raymond Boynton 
spuse: 

— Trebuie să-mi dovedesc curajul. Acum sau niciodată. 

Apoi, brusc, se întoarse şi plecă. 

Sarah se sprijini de stâncă şi privi silueta care se îndepărta. 
Ceva din cuvintele lui o alarmase oarecum. Părea atât de 
pasionat — atât de încordat şi de hotărât. Pentru o clipă îşi dori 
să-l fi însoţit... 

Dar se certă cu asprime pentru această dorință. Raymond 
voia să fie singur, să-şi testeze curajul de-abia găsit. Era 
dreptul lui. 

Dar Sarah se rugă din toată inima ca acel curaj să nu-l 
părăsească. 

Soarele apunea când Sarah ajunse să vadă tabăra. În timp ce 
se apropia, în lumina slabă zări conturul sinistru al doamnei 
Boynton stând la gura peşterii. Sarah fu străbătură de un fior 
la vederea siluetei sumbre, nemişcate... 

Străbătu grăbită poteca de dedesubt şi ajunse la cortul mare, 
luminat. 

Lady Westholme împletea un pulover bleumarin, cu un sul 
de lână în jurul gâtului. Domnişoara Pierce broda o faţă de 
masă cu nişte anemice flori albastre de nu-mă-uita, în vreme 
ce era pusă la curent cu reforma adecvată a legii divorțului. 

Servitorii intrau şi ieşeau pregătind masa de seară. Membrii 


familiei Boynton stăteau în celălalt capăt al cortului, în 
şezlonguri, şi citeau. Mahmoud apăru, gras şi demn, cu o 
expresie de reproş evident. După ceai fusese organizată o 
plimbare, dar toată lumea era absentă din tabără... Programul 
fusese cu totul dat peste cap - o vizită foarte instructivă 
pentru a vedea arhitectura nabateană {10}. 

Sarah îi spuse în grabă că toţi se simţiseră foarte bine 
împreună. 

Se duse la cortul ei ca să se pregătească pentru cină. După 
aceea, în drum, se opri lângă cortul doctorului Gerard, 
strigându-l cu voce scăzută: 

— Doctore Gerard! 

Nu primi nici un răspuns. Ridică pânza de la intrare şi 
aruncă o privire înăuntru. Doctorul zăcea nemişcat pe pat. 
Sarah se retrase fără zgomot, sperând că doctorul dormea. 

Un servitor se apropie de ea şi îi făcu semn spre cortul cel 
mare. Evident, cina era pregătită. Se îndreptă încet într-acolo. 
Toată lumea era adunată în jurul mesei, cu excepţia 
doctorului Gerard şi a doamnei Boynton. Un servitor fu trimis 
să-i spună bătrânei doamne că masa era gata. Brusc, afară se 
produse agitaţie. Doi servitori speriaţi intrară grăbiţi în cort şi 
se adresară agitaţi ghidului în arabă. Mahmoud privi în jur şi 
ieşi preocupat. Dintr-un impuls, Sarah i se alătură. 

— Ce s-a întâmplat? Întrebă ea. 

— Bătrâna doamnă, replica el. Abdul spune ca e bolnavă — 
nu se mişcă. 

— Vin eu să văd. 

Sarah grăbi pasul. Urmându-l pe Mahmoud, urcă stâncă şi se 
apropie de silueta care stătea pe scaun, îi atinse mâna grasă, îi 
căută pulsul, se aplecă asupra ei... 

Când îşi îndreptă spatele, era mai palidă la faţă. 

Se întoarse pe acelaşi drum la cortul cel mare. La intrare se 
opri o clipă, privind grupul de la capătul îndepărtat al mesei. 
Când vorbi, vocea ei părea aspră şi nefirească. 

— Îmi pare rău, zise e. Se forţă să se adreseze capului 
familiei, Lennox. Mama dumneavoastră a murit, domnule 
Boynton. 


Şi curioasă, parcă de la mare distanţă, privi feţele celor cinci 

oameni pentru care acea veste însemna libertatea... 
Partea a doua 
Capitolul 1 

— Colonelul Carbury le zâmbi oaspeţilor săi pe deasupra 
mesei şi îşi ridică paharul. 

— Pentru crimă! 

Ochii lui Hercule Poirot sclipiră, recunoscând faptul că 
toastul fusese foarte potrivit. 

Venise la Amman cu o scrisoare de recomandare de la 
colonelul Race pentru colonelul Carbury. 

Carbury fusese interesat să-l cunoască pe acest om renumit 
în toată lumea, ale cărui talente îi fuseseră lăudate cu 
generozitate de vechiul său prieten şi aliat din serviciile 
secrete. 

„Un exemplu de deducție psihologică mai inteligentă nu 
există”, scrisese Race despre soluţia la cazul de crimă 
Shaitana. 

— Trebuie să-ţi arătăm tot ce putem din împrejurimi, spuse 
Carbury răsucindu-şi mustaţa cam rară şi vârstată cu cenuşiu. 

Era un bărbat masiv şi neîngrijit, de înălțime medie, cu 
creştetul pe jumătate chel şi ochi blânzi, albaştri. Nu semăna 
câtuşi de puţin cu un soldat. Nu părea nici măcar deosebit de 
ager şi nu părea deloc imaginea unui partizan al disciplinei. 
Totuşi, în Cisiordania reprezentase o putere. 

— E Jerash, spuse el. Te interesează aşa ceva? 

— Mă interesează totul! 

— Da, zise Carbury. Asta este singura modalitate de a 
reacţiona în faţa vieţii. Făcu o pauză. Spune-mi, ai constatat 
vreodată că meseria specială pe care o ai reuşeşte cumva să te 
urmărească? 

— Pardon? 

— Ei bine, ca s-o spun mai simplu, ţi s-a întâmplat să mergi 
într-un loc sperând să nu mai auzi de crime şi să te trezeşti 
înconjurat de cadavre? 

— Mi s-a întâmplat, într-adevăr, şi nu numai o dată. 

— Hm, făcu colonelul Carbury, cu o expresie enigmatică. 


Apoi se ridică în picioare cu un zvâcnet. Am acum un cadavru 
şi nu sunt foarte fericit din cauza acestei situaţii, spuse el. 

— Serios? 

— Da. Aici, în Amman. O bătrână de origine americană. S-a 
dus la Petra cu familia — o călătorie obositoare, pe o căldură 
neobişnuită pentru perioada asta a anului. Bătrâna avea 
probleme cu inima, iar dificultatea drumului a fost mai mare 
decât şi-a imaginat, supunându-i inima la eforturi 
suplimentare — aşa că a dat ortu” popii! 

— Aici, în Amman? 

— Nu, la Petra. Au adus trupul aici astăzi. 

— Aha! 

— Totul foarte natural, perfect posibil — cel mai firesc lucru 
din lume care se putea petrece. Numai că... 

— Da? Numai că...? 

Colonelul Carbury îşi scărpina ţeasta cheală. 

— Mi s-a părut, spuse el, că familia i-a venit de hac. 

— Aha! Şi ce te-a făcut să crezi asta? 

Colonelul Carbury nu răspunse direct la această întrebare. 

— Se pare că era o bătrână foarte nesuferită. Moartea ei nu a 
reprezentat nici o pierdere. Sentimentul general al celor din 
jur era că a fost un lucru bun că a dat colţu”. Oricum, e foarte 
dificil de demonstrat ceva atâta vreme cât familia e unita şi, 
dacă e nevoie, minte de îngheaţă apele. Nu dorim complicaţii 
— sau neplăceri la nivel internaţional. Cel mai simplu lucru ar 
fi să lăsăm lucrurile în voia lor! Nu există cu adevărat ceva 
suspect. Odată am cunoscut un doctor care mi-a spus că de 
multe ori a avut bănuieli. În cazul unor pacienţi care s-au dus 
pe lumea cealaltă puţin mai devreme decât ar fi trebuit. El a 
spus că este cel mai bine să-ţi ţii gura dacă nu ai ceva cu 
adevărat ceva serios pe care să te bazezi. Altfel treaba se 
împute, cazul nu e dovedit şi doctorul cinstit şi muncitor 
primeşte o bilă neagră. Ceva de genul ăsta. Cu toate astea... 
Se scărpina iarăşi în cap. Eu sunt un om ordonat, zise el pe 
neaşteptate. 

Nodul cravatei colonelului Carbury se afla sub urechea lui 
stângă, şosetele îi stăteau armonică în jurul gleznelor, haina îi 


era pătată şi ruptă. Totuşi Hercule Poirot nu zâmbi. Văzu, 
destul de clar, ordinea interioară a minţii colonelului Carbury, 
faptele bine ordonate, părerile sortate cu grijă. 

— Da, sunt un om ordonat, repetă Carbury. Flutură 
nepăsător din mână. Nu-mi plac încurcăturile. Când dau peste 
aşa ceva, vreau să fac ordine. Înţelegi? 

Hercule Poirot dădu grav din cap. Înţelegea. 

— Nu se afla nici un doctor acolo? Întrebă el. 

— Da, doi. Unul din ei era bolnav de malarie. Celălalt era o 
fată — tocmai terminase stagiatura. Totuşi, îşi cunoaşte 
meseria, bănuiesc. Nu a fost nimic ciudat în legătură cu 
moartea. Bătrâna avea o inimă cu probleme şi lua pastile de 
ceva vreme. Nu este deloc surprinzător că a murit brusc, aşa 
cum s-a întâmplat. 

— Atunci, prietene, ce te îngrijorează? Îl întreba Poirot cu 
blândeţe. 

Colonelul Carbury întoarse spre el ochii albaştri, preocupaţi. 

— Ai auzit vreodată de un francez pe nume Gerard? 
Theodore Gerard? 

— Sigur. Un personaj recunoscut în domeniul său de 
activitate. 

— Cu nebunii, confirmă colonelul Carbury. Dacă te 
îndrăgosteşti de servitoare la patru ani, înseamnă că la treizeci 
şi opt ai pretenţia că eşti arhiepiscopul de Canterbury. Nu 
înţeleg de ce şi nici n-am înţeles vreodată, dar tipii ăştia 
explică totul într-un mod foarte convingător. 

— Doctorul Gerard este cu siguranţă un expert în anumite 
forme de nevroză profundă, fu de acord Poirot, cu un zâmbet 
pe buze. Este... Aăă. Sunt. Opiniile lui despre ceea ce s-a 
întâmplat la Petra bazate pe o astfel de argumentaţie? 

Colonelul Carbury clătină hotărât din cap. 

— Nu, nu. Nu mi-aş fi făcut probleme dacă era vorba de aşa 
ceva! Şi, ţine cont, asta nu din cauză că nu cred că totul e 
adevărat. Este însă unul dintre acele lucruri pe care nu le 
înţeleg — ca, de exemplu, cum unul dintre compatrioţii mei 
beduini poate să se dea jos dintr-o maşină în mijlocul 
deşertului, să pipăie pământul cu mâna şi să-ţi spună cu o 


precizie de o milă sau două unde te afli. Nu este magie, dar 
aşa pare. Nu, povestea doctorului Gerard este destul de clară. 
Doar fapte simple. Cred, dacă te interesează — te interesează? 

— Da, da. 

— Bravo. Atunci cred că voi telefona ca să-l chem pe Gerard 
şi o să poţi auzi povestea chiar din gura lui. 

După ce colonelul trimise o ordonanţă să îndeplinească 
misiunea, Poirot întrebă: 

— Din ce membri este alcătuită familia? 

— Numele este Boynton. Sunt doi fii, unul din ei căsătorit. 
Soţia lui e o tânără drăguță — genul tăcut, sensibil. Şi mai sunt 
două fiice, amândouă frumoase, dar în feluri total diferite. Cea 
mai mică este cam emotivă — dar s-ar putea să fie din cauza 
şocului. 

— Boynton, spuse Poirot. Sprâncenele i se ridicară a mirare. 
Asta e curios... Foarte curios. 

Carbury îi aruncă o privire întrebătoare. Însă cum Poirot nu 
mai spuse nimic, continuă el: 

— Pare destul de evident că mama era o adevărată pacoste! 
Trebuia să fie servită şi îi ţinea pe toţi la dispoziţia ei. Fa ţinea 
baierele pungii şi niciunul dintre ei nu avea nici un ban 
propriu. 

— Aha. Este foarte interesant. Se ştie cui i-a lăsat 
moştenirea? 

— Am strecurat şi eu întrebarea asta, aşa, în treacăt. Banii 
sunt împărţiţi între ei în mod egal. 

Poirot dădu aprobator din cap, apoi întrebă: 

— Crezi că toţi sunt implicaţi în asta? 

— Nu ştiu. În asta va consta dificultatea. Dacă este o acţiune 
comună sau dacă a fost ideea sclipitoare a unuia dintre ei — nu 
ştiu. Poate că întreaga poveste este rodul imaginaţiei. Însă tot 
ce vreau este să aflu opinia ta profesională. Ah, iată-l pe 
Gerard. 

Capitolul 2 

Francezul intră cu paşi rapizi, dar fără să se grăbească. În 
timp ce dădea mâna cu colonelul Carbury aruncă o privire 
atentă şi curioasă înspre Poirot. Carbury făcu prezentările: 


— Acesta este domnul Hercule Poirot, musafirul meu. Am 
discutat cu el despre întâmplarea de la Petra. 

— Ah, da? Gerard îl măsură rapid cu privirea. Vă 
interesează? 

Hercule Poirot îşi aruncă mâinile în laturi. 

— Vai! Omul este întotdeauna incurabil interesat de propria 
pasiune. 

— Adevărat, spuse Gerard. 

— Doreşti ceva de băut? Întrebă Carbury. 

Turnă un whisky cu sifon şi îl puse lângă cotul lui Gerard. 
Ridică sticla întrebător, dar Poirot clatină din cap. Colonelul 
Carbury o aşeză la loc şi îşi trase scaunul ceva mai aproape. 

— Ei bine, spuse el, unde rămăsesem? 

— Înţeleg că, i se adresă Poirot lui Gerard, colonelul Carbury 
nu este mulţumit. 

Gerard făcu un gest semnificativ. 

— Şi asta, interveni el, e vina mea! Iar eu s-ar putea să 
greşesc. Ţine cont, colonele Carbury, că s-ar putea să mă înşel 
foarte tare. 

Carbury mormăi. 

— Spune-i lui Poirot faptele, zise el. 

Doctorul Gerard începu cu o scurtă recapitulare a 
evenimentelor care precedaseră călătoria la Petra. Schiţă pe 
scurt portretul diverşilor membri ai familiei Boynton şi 
descrise tensiunea emoţională în care trăiau. 

Poirot asculta cu interes. 

Apoi Gerard continuă relatând evenimentele petrecute în 
prima zi la Petra, povestind cum se întorsese în tabără. 

— Mă pândea o criză urâtă de malarie — de tip cerebral, 
explică el. Din această cauză m-am gândit să mă tratez cu o 
injecție intravenoasă cu chinină. Asta este metoda uzuală. 

Poirot dădu din cap că a înţeles. 

— Febra m-a lovit puternic. Pur şi simplu m-am târât în cort. 
La început nu mi-am putut găsi trusa medicală — cineva mi-o 
mutase de unde o pusesem. Apoi, după ce am găsit-o, nu-mi 
găseam seringa hipodermică. Am căutat-o o vreme, după care 
am renunţat şi am înghiţit o doză mare de chinina şi m-am 


aruncat în pat. Gerard făcu o pauză, apoi continuă: Moartea 
doamnei Boynton nu a fost descoperita până la apus. Datorită 
felului în care stătea şi a susţinerii corpului în scaun, poziţia 
nu i s-a schimbat, şi de-abia când unul dintre servitori s-a dus 
să o cheme la 18.30 s-a observat că era ceva în neregulă. 

Le explică pe larg poziţia peşterii şi distanţa până la cortul 
cel mare. 

— Domnişoara King, care este medic atestat, a examinat 
cadavrul. Nu m-a deranjat, ştiind că am febră. Într-adevăr, nu 
mai era nimic de făcut. Doamna Boynton era moartă - şi 
murise de ceva vreme. 

— De când, mai exact? Murmură Poirot. 

Gerard răspunse încet: 

— Nu cred că domnişoara King a acordat prea multă atenţie 
acestui aspect. Presupun că nu a considerat că are vreo 
importanţă. 

— Se poate spune măcar când se ştie cu siguranţă că era încă 
în viaţă? Întrebă Poirot. 

Colonelul Carbury tuşi şi se uită pe un document cu aspect 
oficial. 

— Lady Westholme şi domnişoara Pierce au discutat cu 
doamna Boynton cu puţin după ora 16. Lennox Boynton a 
vorbit cu mama lui în jur de 16.30. Doamna Lennox Boynton 
a avut o conversaţie îndelungată cu ea cam la cinci minute 
după aceea. Carol Boynton a schimbat câteva cuvinte cu 
mama ei la un moment dat — nu a putut să precizeze o oră 
exactă — dar, din relatările celorlalţi, se pare că a fost pe la 
17.10. 

Jefferson Cope, un prieten de familie american, care s-a 
întors în tabără împreună cu Lady Westholme şi domnişoara 
Pierce, a văzut-o dormind. Nu a vorbit cu ea. Asta era înjur de 
18. Raymond Boynton, fiul cel mic, se pare că este ultima 
persoană care a văzut-o în viaţă. La întoarcerea de la plimbare 
s-a dus şi a vorbit cu ea pe la 17.50. Cadavrul a fost descoperit 
la 18.30 când un servitor a venit să-i spună că era servită cina. 

— Între momentul în care domnul Raymond Boynton i-a 
vorbit şi 18.30 nimeni nu s-a apropiat de ea? Întrebă Poirot. 


— Am înţeles că nu. 

— Dar este posibil s-o fi făcut cineva? Insistă Poirot. 

— Nu cred. După ora 18 servitorii se agitau prin tabără, 
oamenii intrau şi ieşeau din corturi. Nu a fost găsită nici o 
persoană care să fi văzut pe cineva apropiindu-se de bătrâna 
doamnă. 

— Atunci Raymond Boynton a fost în mod clar ultima 
persoană care a văzut-o pe mama lui în viaţă? Întrebă Poirot. 

Doctorul Gerard şi colonelul Carbury schimbară o privire 
rapidă. Colonelul Carbury bătu darabana cu degetele. 

— Aici începem să intrăm în ape tulburi, zise el. Continuă, 
Gerard. Este domeniul tău. 

— După cum am pomenit, când a examinat-o pe doamna 
Boynton, Sarah King nu a văzut nici un motiv pentru care să 
stabilească ora exactă a morţii. A spus doar că doamna 
Boynton era moartă „de puţin timp”, dar când, a doua zi, din 
motive personale, am încercat să restrâng aria de timp şi am 
pomenit din întâmplare că doamna Boynton a fost ultima dată 
văzută în viaţă de fiul ei Raymond la puţin timp după ora 18, 
domnişoara King, spre marea mea surpriză, a spus hotărâtă că 
acest lucru era imposibil — la momentul respectiv doamna 
Boynton trebuie să fi fost deja moartă. 

Sprincenele lui Poirot se ridicară a mirare. 

— Ciudat. Extrem de ciudat. Şi ce are domnul Raymond de 
spus în această privinţă? 

Colonelul Carbury interveni brusc: 

— Jură că mama lui era în viaţă. El s-a dus la ea şi i-a spus: 
„M-am întors. Sper că ai avut o după-amiază plăcută”. Ceva de 
genul ăsta. A spus că ea a mormăit: „Destul de bună”, iar el s- 
a dus în cortul lui. 

Poirot se încruntă perplex. 

— Curios, spuse el. Foarte curios. Spune-mi, la ora aceea 
începuse sa se întunece? 

— Soarele tocmai apunea. 

— Curios, rosti Poirot din nou. Şi dumneata, doctore Gerard, 
când ai văzut cadavrul? 

— Abia a doua zi. La ora 9 dimineaţa, ca să fiu mai precis. 


— Şi la ce oră estimaţi că s-a produs moartea? 

Francezul ridică din umeri. 

— Este dificil de stabilit cu exactitate acest lucru după atâta 
vreme. Există o inevitabilă marjă de timp de câteva ore. Dacă 
ar fi să depun mărturie sub jurământ, aş putea spune doar că 
murise cu siguranţă în urmă cu douăsprezece ore, dar nu mai 
mult de optsprezece. Vedeţi, asta nu e de nici un folos. 

— Haide, Gerard, îl îndemnă colonelul Carbury. Povesteşte-i 
şi restul. 

— Când m-am trezit dimineaţa, mi-am găsit seringa 
hipodermică, spuse doctorul Gerard — era în spatele unei cutii 
cu sticluţe, pe masa de toaletă. Se aplecă în faţă. Aţi putea 
spune, dacă doriţi, că nu o observasem cu o zi înainte. Eram 
într-o stare cumplita din cauza febrei, tremuram din cap până- 
n picioare şi de câte ori nu se întâmpla să cauţi un lucru care 
se află chiar sub nasul tău şi nu reuşeşti să-l găseşti! Pot doar 
să spun că sunt destul de sigur că seringa nu era acolo atunci. 

— Şi mai e ceva, adăugă Carbury. 

— Da, două lucruri ieşite din comun, care au mare 
importanţă. Pe încheietura femeii moarte era un semn — ca 
acela rămas în urma unei injecții. Fiica ei are o explicaţie — a 
fost provocat de înţepătura acului unei broşe... 

Poirot se foi. 

— Care fiică? 

— Fiica ei, Carol. 

— Da, continuă, te rog. 

— Şi un ultim fapt. S-a întâmplat să cercetez mica mea trusă 
medicală şi am observat că stocul de digitoxină este mult 
diminuat. 

— Digitoxină, spuse Poirot, este o otravă pentru inimă, nu? 
— Da. Se obţine din digitalis purpurea -— ceea ce popular se 
numeşte degeţel-roşu. Există patru principii active — digitalină, 
digitonină, digitaleină şi digitoxină. Dintre acestea, digitoxină 

este considerată elementul constitutiv cel mai otăvitor din 
frunzele de degeţel-roşu. Potrivit experimentelor lui Kopp 
{11}, este de şase-zece ori mai puternică decât digitalina sau 
digitaleina. Este legală în Franţa, dar nu se găseşte în 


farmacopeea britanică. 

— Şi o doză mare de digitoxină? 

Doctorul Gerard răspunse cu gravitate: 

— O doză mare de digitoxină introdusă brusc în sistemul 
circulator printr-o injecție intravenoasă va provoca moartea 
subită prin paralizia imediată a inimii. S-a estimat că patru 
miligrame pot fi fatale pentru un adult. 

— Şi doamna Boynton suferea deja de probleme cu inima? 

— Da, de fapt chiar lua un medicament care conţinea 
digitalină. 

— Acesta este un lucru extrem de interesant, fu de părere 
Poirot. 

— Vrei să spui, interveni colonelul Carbury, ca moartea ei s- 
ar fi putut datora unei supradoze din propriul medicament? 

— Asta... Da. Dar am vrut să spun ceva mai mult de atât. În 
anumite privinţe, continuă doctorul Gerard, digitalina poate fi 
considerat un drog cumulativ. Mai mult, în ceea ce priveşte 
aspectul post-mortem, principiile active ale degeţelului-roşu 
pot provoca moartea fără să lase semne evidente. 

Poirot dădu încet din cap că a înţeles. 

— Da, este inteligent. Foarte inteligent. Aproape imposibil de 
demonstrat în mod satisfăcător în faţa unui juriu. Ah, dar dați- 
mi voie să vă spun, domnilor, că, dacă este vorba de crimă, 
este o crimă foarte inteligentă. Seringa hipodermică pusă la 
loc, otrava folosită — o substanţă pe care victima deja o folosea 
— posibilitatea unei greşeli sau a unui accident — sunt 
copleşitoare. Da, aici s-a dat dovadă de inteligenţă. Aici e 
vorba de gândire, de atenţie şi de geniu. 

Pentru o clipă rămase tăcut, apoi îşi înălţă capul. 

— Şi totuşi un lucru mă nedumereşte. 

— Ce anume? 

— Furtul seringii hipodermice. 

— A fost luată, interveni doctorul Gerard repede. 

— Luată — şi returnată? 

— Da. 

— Ciudat, spuse Poirot. Foarte ciudat. Altminteri totul se 
potriveşte atât de bine... 


Colonelul Carbury îl privi curios. 

— Ei bine? Întrebă el. Care este părerea ta de expert? A fost 
crimă... Sau n-a fost? 

Poirot ridică o mână. 

— O clipă. Încă nu am ajuns la acel punct. Mai sunt nişte 
probe de luat în consideraţie. 

— Ce probe? Ţi-au fost prezentate toate! 

— Ah! Dar există probe pe care eu, Hercule Poirot, ţi le 
aduc. Dădu din cap şi zâmbi uşor către cele două feţe uluite. 
Da, este amuzant! Că eu, cel căruia tu îi spui povestea, îţi ofer, 
la rândul meu, o probă despre care nu ştiai. S-a petrecut în 
felul următor: la hotelul Solomon, într-o noapte, m-am dus la 
fereastră ca să mă asigur că era bine închisă... 

— Închisă... Sau deschisă? Întrebă Carbury. 

— Închisă, răspunse Poirot hotărât. Era deschisă, aşa că, 
fireşte, m-am dus să o închid. Dar înainte de asta, în timp ce 
stăteam cu mâna pe cremalieră, am auzit o voce — o voce 
plăcută, joasă şi clară, cu un tremur de agitaţie nervoasă. Mi- 
am spus că era o voce pe care o voi recunoaşte. Şi ce spunea 
această voce? „În ţelegi, nu-i a şa, că trebuie s ă moar ă?” 

La momentul respectiv, naturellement, nu am interpretat 
acele cuvinte ca făcând referire la o crimă propriu-zisă. M-am 
gândit că este vorba de un autor sau de un scenarist care le 
rostise. Dar acum... Nu mai sunt a şa de sigur. Vreau s ă spun, 
sunt sigur că nu era asta. 

Din nou făcu o pauză înainte să continue: 

— Domnilor, vă spun un lucru — din câte cred şi ştiu — acele 
cuvinte au fost rostite de un tânăr pe care l-am văzut ulterior 
în holul hotelului şi care era — după cum mi s-a spus când am 
întrebat — un tânăr pe nume Raymond Boynton. 

Capitolul 3 

— Raymond Boynton a spus asta! 

Exclamaţia veni din partea francezului. 

— Credeţi că este improbabil — din punct de vedere 
psihologic? Întrebă Poirot calm. 

Gerard clătină din cap. 

— Nu, n-aş spune asta. Am fost surprins, aşa e. Dacă 


înţelegeţi ce vreau să spun, am fost surprins fiindcă Raymond 
Boynton se potriveşte atât de bine profilului suspectului. 

Colonelul Carbury oftă. „Psihologii ăştia!” părea să spună 
oftatul lui. 

— Întrebarea este, murmură el, cum o să procedam în 
privinţa asta? 

Gerard ridică din umeri. 

— Nu văd ce am putea face, mărturisi el. Probele sunt 
condamnate să fie neconcludente. E posibil să ştim că s-a 
înfăptuit o crimă, dar va fi greu de dovedit. 

— Înţeleg, spuse colonelul Carbury. Bănuim că s-a comis o 
crimă şi nu putem decât să stăm şi să batem darabana! Nu-mi 
place asta! Apoi adăugă, ca o justificare, afirmaţia ciudată 
făcută mai devreme: Sunt un om ordonat — Ştiu. Ştiu. Poirot 
clătină din cap înţelegător. Ai vrea să clarifici lucrurile. Ai 
vrea să ştii exact ce s-a întâmplat şi cum s-a întâmplat. Iar 
dumneavoastră, doctore Gerard? Aţi spus că nu este nimic de 
făcut — că probele sunt condamnate să fie neconcludente? 
Probabil că este adevărat. Dar vă mulţumiţi să lăsaţi lucrurile 
în acest fel? 

— Era o adevărată pacoste, rosti Gerard încet. În orice caz, 
ar fi murit în scurt timp — o săptămână, o lună, un an. 

— Deci sunteţi mulţumit? Insistă Poirot. 

Gerard continuă: 

— Nu există nici o îndoială că moartea ei a fost — cum să-i 
spun? 

— O binefacere pentru comunitate. A adus eliberarea 
familiei ei. Vor avea loc să se dezvolte - cu toţii sunt, cred eu, 
oameni cu un caracter bun şi inteligenţi. Acum vor fi membri 
utili ai societăţii. Moartea doamnei Boynton, după părerea 
mea, n-a avut decât rezultate pozitive. 

Poirot repetă pentru a treia oară: 

— Deci sunteţi mulţumit? 

— Nu. Gerard lovi brusc cu pumnul în masă. Nu sunt 
„mulţumit”, cum spuneţi dumneavoastră! Instinctul meu este 
să apăr viaţa, nu să grăbesc moartea. Prin urmare, deşi 
rațiunea îmi repetă că moartea acestei femei a fost un lucru 


bun, subconştientul meu se revoltă împotriva acestui fapt. Nu 
este bine, domnilor, ca o fiin tă uman ă să moară înainte de 
a-i fi sortit! 

Poirot zâmbi. Se lăsă pe spătar, satisfăcut de răspunsul pe 
care îl obținuse cu atâta răbdare. 

Colonelul Carbury spuse fără nici o emotie: 

— Nu-i place crima! Are dreptate. Nici mie nu-mi place. 

Se ridică şi îşi turnă o porţie zdravănă de whisky cu sifon. 
Paharele oaspeţilor lui erau încă pline. 

— lar acum, continuă el, revenind la subiect, să ne 
întoarcem la elementele esenţiale. Exist ă ceva ce putem face? 
Nu ne place — nu! Dar s-ar putea să fim obligaţi să o 
acceptăm! Nu are rost să tulburăm apele, dacă nu putem să 
demonstrăm nimic. 

Gerard se aplecă înainte. 

— Care este opinia dumneavoastră profesională, domnule 
Poirot? Dumneavoastră sunteţi expertul. 

Poirot zăbovi înainte de a vorbi. Metodic, construi o mica 
grămăjoară de chibrituri folosite, luate dintr-o scrumiera, apoi 
spuse: 

— Ai vrea să ştii, nu-i aşa, colonele Carbury, cine a ucis-o pe 
doamna Boynton? (Asta în cazul în care a fost ucisă şi nu a 
murit de moarte bună.) Exact cum şi când a fost omorâtă - şi, 
de fapt, întregul adevăr despre această afacere? 

— Mi-aş dori să ştiu asta, aşa e, răspunse Carbury, fără 
emoție. 

— Nu văd nici un motiv pentru care nu ai afla, replică Poirot 
calm. 

Doctorul Gerard avea o expresie plină de neîncredere, în 
vreme ce colonelul Carbury părea vag interesat. 

— Ah, făcu el. Aşadar, asta crezi. Este foarte interesant. Şi 
cum propui să facem asta? 

— Cernind metodic toate probele pe care le avem şi făcând 
unele raționamente. 

— Eu n-am nimic împotrivă, zise colonelul Carbury. 

— Şi studiind variantele psihologice. 

— Cred că doctoral Gerard nu are nimic împotrivă, spuse 


Carbury. Şi după aceea — după ce ai cernut probele, ai făcut 
unele raționamente şi te-ai afundat în psihologie, hocus-pocus! 

— Crezi că poţi scoate iepurele din pălărie? 

— Aş fi extrem de surprins dacă nu aş putea s-o fac, replică 
Poirot liniştit. 

Colonelul Carbury îl privi cu atenţie peste rama ochelarilor. 
Pentru o clipa, ochii săi lipsiţi de expresie nu mai fură astfel — 
acum măsurau şi cântăreau. Îşi puse paharul jos mormăind. 

— Ce părere ai despre asta, doctore Gerard? 

— Recunosc că sunt sceptic în privinţa succesului... Da, ştiu 
că domnul Poirot are calităţi excepţionale. 

— Da, sunt înzestrat, afirmă bărbatul cel micuţ, zâmbind cu 
modestie. 

Colonelul Carbury îşi întoarse capul şi tuşi. 

— Primul lucru care trebuie hotărât este dacă aceasta este o 
crimă combinată, plănuită şi pusă în practică de toţi membrii 
familiei Boynton, sau este opera numai a unuia dintre ei. În 
acest ultim caz — care este cel mai probabil membru al familiei 
care s-o fi înfăptuit? 

— Există proba pe care ne-aţi adus-o, răspunse doctorul 
Gerard. Cred că Raymond Boynton trebuie să fie luat primul 
în consideraţie. 

— Sunt de acord, zise Poirot. Cuvintele pe care le-am auzit şi 
discrepanta dintre mărturia lui şi a tinerei domnişoare doctor 
îl fac în mod clar unul dintre suspecţii principali. 

— EI a fost ultima persoană care a văzut-o pe doamna 
Boynton în viaţă. Aşa spune el. Sarah King îl contrazice. 
Spuneţi-mi, doctore Gerard, există... Ăăă... Înţelegeţi ce vreau 
să spun... O oarecare tendresse, să spunem, între ei? 

Francezul dădu aprobator din cap. 

— Fără nici o îndoială. 

— Aha! Ea este, această tânără, o brunetă cu părul dat pe 
spate, ochi căprui mari şi o atitudine foarte hotărâtă? 

Doctorul Gerard păru oarecum surprins. 

— Da, aţi descris-o foarte bine. 

— Cred că am zărit-o — la hotelul Solomon. A vorbit cu acest 
Raymond Boynton şi după aceea el a rămas plante la — ca 


pironit — blocând ieşirea din lift. A trebuit să spun „pardon” de 
trei ori înainte să mă audă şi să se mişte. Poirot râmase 
cufundat în gânduri pentru câteva clipe, apoi continuă: 
Aşadar, pentru început, vom accepta opinia medicală a 
domnişoarei Sarah King cu anumite rezerve, căci ea este o 
parte interesată. Făcu o pauză şi spuse: Spuneţi-mi, doctore 
Gerard, credeţi că Raymond Boynton are temperamentul unui 
om care ar putea comite cu uşurinţă o crimă? 

— Vă referiţi la o crimă plănuită? Întrebă Gerard încet. Da, 
cred că este posibil — dar numai în condiţiile unei tensiuni 
emoţionale intense. 

— Acele condiţii erau prezente? 

— În mod clar. Călătoria în străinătate a contribuit fără 
îndoială la accentuarea tensiunii nervoase şi mentale în care 
trăiau toţi aceşti oameni. Contrastul dintre vieţile lor şi ale 
celorlalţi a ieşit şi mai mult în evidenţă. Iar în cazul lui 
Raymond Boynton... 

— Da? 

— Au existat complicaţii suplimentare datorate faptului că 
era puternic atras de Sarah King. 

— Acest lucru îi oferea un motiv în plus? Şi un stimulent 
suplimentar? 

— Şi asta. 

Colonelul Carbury tuşi. 

— Aş vrea să intervin pentru o clipă. Fraza aceea pe care ai 
auzit-o — „În țelegi, nu-i a şa, că trebuie s ă moar ă?” — 
trebuie să fi fost spusă cuiva — Este o observaţie pertinentă, 
spuse Poirot. Nu am uitat de acest lucru. Da, cu cine vorbea 
Raymond Boynton? Fără îndoială, cu un membru al familiei. 
Dar cu cine? Ne puteţi spune ceva, domnule doctor, despre 
starea mentală a celorlalţi membri ai familiei? 

Gerard răspunse prompt: 

— După părerea mea, Carol Boynton era într-o stare foarte 
asemănătoare cu Raymond - o stare de revoltă, însoţită de o 
excitație nervoasă severă, dar fără complicațiile induse de 
factorul sex. Lennox Boynton depăşise stadiul de revoltă. Era 
cufundat în apatie. Îi era dificil să se concentreze, zic eu. 


Modul lui de a reacţiona față de mediul înconjurător era să se 
retragă tot mai mult în sine însuşi. Era în mod evident un 
introvertit. 

— Şi soţia lui? 

— Soţia lui, deşi obosită şi nefericită, nu dădea semne de 
conflicte mentale. Cred că ezita, fiind pe punctul de a lua o 
hotărâre. 

— Ce fel de hotărâre? 

— Dacă să-şi părăsească sau nu soţul. 

Doctorul Gerard repetă discuţia pe care o avusese cu 
Jefferson Cope. Poirot dădu din cap arătând că înţelege. 

— Ce spuneţi despre fiica cea mică — Ginevra parcă o 
cheamă, nu? 

Chipul francezului deveni grav. 

— Aş spune că, din punct de vedere mental, era într-o stare 
foarte periculoasă, răspunse el. Începuse deja să manifeste 
simptome de schizofrenie. Incapabilă să suporte vicisitudinile 
propriei vieţi, ea s-a refugiat pe tărâmul fanteziei. Este ferm 
convinsă că este persecutată — adică, pretinde că este de viţă 
regală, este în pericol, este înconjurată de duşmani — toate 
elementele obişnuite. 

— Şi asta... E periculos? 

— Foarte periculos. Este începutul unei manii criminale. Cel 
suferind ucide nu din dorinţa de a ucide, ci pentru a se ap ăra. 
El sau ea ucide ca să nu fie omorât. Din punctul lor de vedere 
este o chestiune perfect raţională. 

— Aşadar, credeţi că este posibil ca Ginevra Boynton să-şi fi 
omorât mama? 

— Da. Dar mă îndoiesc că ar fi avut cunoştinţele sau 
îndemânarea să o facă în felul în care crima a fost înfăptuită. 
Şiretenia acestui tip de manie este de obicei simplă şi 
evidentă. Şi sunt aproape sigur că ea ar fi ales o metodă mai 
spectaculoasă. 

— Dar reprezintă o posibilitate? Insistă Poirot. 

— Da, acceptă Gerard. 

— Şi după aceea, după ce fapta a fost comisă? Crezi că restul 
familiei ar şti cine a f ăcut-o? 


— Ştiu! Interveni colonelul Carbury pe neaşteptate. Dacă am 
cunoscut vreodată un grup de oameni care au ceva de ascuns 
— ei sunt! Este clar că acoperă pe cineva. 

— O să-i facem să ne spună despre ce este vorba, spuse 
Poirot. 

— Îi luăm tare? Întrebă colonelul Carbury. 

— Nu. Poirot clătină din cap. O să apelăm doar la 
conversaţia obişnuită. Per ansamblu, oamenii spun adevărul. 
Fiindcă este mai uşor! Fiindcă reprezintă un efort mai mic de 
inventivitate! Poţi spune o minciună, două sau trei — sau chiar 
patru - dar nu po ţi min ţi tot timpul. Şi aşa... Adevărul 
devine mai simplu. 

— Ai dreptate într-un fel, fu de acord Carbury. Apoi adăugă 
fără ocolişuri: O să stai de vorbă cu ei, nu? Asta înseamnă că 
vrei să te implici în ancheta asta. 

Poirot înclină din cap. 

— Haide să clarificăm un lucru, zise el. Ceea ce-ţi doreşti, iar 
eu mă angajez să-ţi ofer, este adevărul. Dar ţine cont, chiar 
după ce aflăm adevărul, s-ar putea să nu existe nici o dovadă. 
Vreau să spun, nici o dovadă care să fie acceptată în tribunal. 
Ai înţeles? 

— Destul de clar, spuse Carbury. Mă ajuţi să aflu ceea ce s-a 
întâmplat în realitate. Apoi depinde de mine să decid dacă se 
poate acţiona sau nu -— luând în consideraţie aspectele 
internaţionale. Oricum, lucrurile vor fi lămurite — nu vor mai 
exista încurcături. Nu-mi plac încurcăturile. 

Poirot zâmbi. 

— Încă un lucru, spuse Carbury. Nu-ţi pot lăsa la dispoziţie 
prea mult timp. Nu pot să-i rețin la infinit pe oamenii ăştia 
aici. 

— Poţi să-i reţii 24 de ore, replică Poirot calm. O să aflu 
adevărul până mâine-seară. 

Colonelul Carbury îl privi scrutător. 

— Eşti destul de încrezător, nu-i aşa? ÎI întrebă el. 

— Îmi cunosc capacităţile, murmură Poirot. 

Simţindu-se stânjenit de această atitudine atât de puţin 
britanică, Carbury îşi feri privirea şi începu să se joace cu 


mustaţa lui neîngrijită. 

— Ei bine, mormăi el, depinde de tine. 

— Şi dacă o să reuşeşti, prietene, spuse doctorul Gerard, eşti 
într-adevăr o minune! 

Capitolul 4 

Sarah King îl privi lung şi cercetător pe Hercule Poirot. Îi 
observă capul ca un ou, mustăţile uriaşe, înfăţişarea de dandy 
şi negrul suspect al părului. O undă de îndoială i se strecură în 
ochi. 

— Ei bine, mademoiselle, sunteţi mulţumită? 

Sarah se înroşi când întâlni privirea ironică şi amuzată din 
ochii lui Poirot. 

— Poftim? Făcu ea stânjenită. 

— Du tout! 412) Ca să folosesc o expresie pe care am 
învăţat-o de curând, m-aţi cântărit din priviri, nu-i aşa? 

Sarah schiță un zâmbet. 

— În orice caz, puteţi să faceţi şi dumneavoastră acelaşi 
lucru cu mine, spuse ea. 

— Desigur. Nu am ezitat s-o fac. 

Ea îi aruncă o privire rapidă — era ceva în tonul lui. Dar 
Poirot îşi răsucea mustaţa mulţumit de sine şi Sarah îşi zise 
(pentru a doua oară): „Omul ăsta e un şarlatan!” 

Recăpătându-şi încrederea în sine, se îndreptă de spate şi 
rosti pe un ton întrebător: 

— Nu cred că înțeleg prea bine subiectul acestei discuţii. 

— Nu v-a explicat bunul doctor Gerard? 

Sarah răspunse încruntându-se: 

— Nu-l înţeleg pe doctorul Gerard. Pare să considere... 

— Că e ceva putred în Danemarca, cită Poirot. Vedeţi, îl 
cunosc pe Shakespeare. 

Sarah dădu din mână, neinteresată de Shakespeare. 

— Pentru ce toată agitația asta? Ceru ea să ştie. 

— Eh bien, se doreşte, nu-i aşa, aflarea adevărului în această 
afacere. 

— Vorbiţi de moartea doamnei Boynton? 

— Da. 

— Nu este oare prea mult zgomot pentru nimic? 


Dumneavoastră sunteţi, desigur, un specialist, domnule Poirot. 
Este normal ca dumneavoastră., Poirot îi termină propoziţia: 

— Este normal ca eu să bănuiesc existenţa unei crime 
oriunde mi se iveşte un astfel de prilej? 

— Ei bine... Da... Poate. 

— Dumneavoastră nu aveţi nici o îndoială în ceea ce priveşte 
moartea doamnei Boynton? 

Sarah ridică din umeri. 

— Serios, domnule Poirot, dacă aţi fi fost la Petra v-aţi fi dat 
seama că acea călătorie până acolo reprezenta o încercare 
destul de dificilă pentru o bătrână bolnavă de inimă. 

— Vi se pare o chestiune clară? 

— Cu siguranţă. Nu pot să înţeleg atitudinea domnului 
Gerard. Nici măcar nu a ştiut ceva în legătură cu cele 
întâmplate. Era la pat, din cauza febrei. Evident, m-aş înclina 
în faţa superiorității cunoştinţelor lui medicale, dar, în acest 
caz, nu a avut nimic pe care să se bazeze. Presupun că pot 
face o autopsie în Ierusalim dacă vor — dacă nu sunt mulţumiţi 
de verdictul meu. 

Poirot rămase tăcut câteva clipe, apoi spuse: 

— Există un lucru, domnişoară King, pe care încă nu-l 
cunoaşteţi. Doctorul Gerard încă nu vi l-a spus. 

— Ce lucru? Vru să ştie Sarah. 

— O doză dintr-un medicament — digitoxină — lipseşte din 
trusa pe care o avea cu el doctorul Gerard. 

— Ah! 

Sarah analiză rapid acest nou aspect al cazului şi la fel de 
rapid sublinie singurul punct care putea fi pus la îndoială: 

— Doctorul Gerard este foarte sigur de asta? 

Poirot ridică din umeri. 

— După cum ştiţi, mademoiselle, un doctor este de obicei 
destul de atent când afirmă ceva. 

— Oh, desigur. Aici nu încape îndoială. Dar doctorul Gerard 
era bolnav de malarie în momentul respectiv. 

— Şi asta este adevărat, desigur. 

— Are vreo idee când se poate să-i fi fost luată? 

— A avut prilejul să caute în trusă în seara sosirii la Petra. 


Avea nevoie de nişte fenacetin, căci îl durea foarte tare capul. 
Când a pus la loc fenacetinul în dimineaţa următoare şi a 
închis trusa, era aproape sigur că toate medicamentele erau 
intacte. 

— Aproape..., sublinie Sarah. 

Poirot ridică din umeri. 

— Da, există o îndoială! Există îndoiala pe care probabil ar 
simţi-o orice om cinstit. 

Sarah dădu aprobator din cap. 

— Da. Ştiu. Oamenii care sunt prea siguri nu sunt demni de 
încredere. Dar, cu toate acestea, domnule Poirot, dovada este 
foarte neconvingătoare. Mi se pare... 

Făcu o pauză şi Poirot îi continuă gândul: 

— Vi se pare că nu este recomandabilă o anchetă din partea 
mea. 

Sarah îl privi direct în ochi. 

— Sincer, aşa cred. Sunteţi sigur, domnule Poirot, că nu vă 
delectaţi cu suferinţa altora? 

Poirot zâmbi. 

— Adică vieţile particulare ale membrilor unei familii sunt 
afectate şi date peste cap numai pentru ca Hercule Poirot să se 
poate juca puţin de-a detectivul ca să se distreze? 

— Nu am vrut să vă jignesc — dar nu am puţină dreptate? 

— Aşadar, ţineţi partea familiei Boynton, mademoiselle? 

— Cred că da. Au suferit destul. Ei... Nu ar trebui să fie 
nevoiţi să o facă şi în continuare. 

— Şi la Maman era o persoană nesuferită, asupritoare, 
detestabilă şi în mod evident e mai bine pentru toată lumea că 
a murit? Şi asta — hein 413)? 

— Dacă puneţi aşa problema... Sarah făcu o pauză, se înroşi 
şi continuă: Sunt de acord că toate acestea nu ar trebui luate 
în considerare. 

— Dar, cu toate acestea, sunt luate! Adică dumneavoastr ă o 
faceţi, mademoiselle! Eu — nu! Mie mi-e indiferent. Victima 
poate fi unul dintre sfinţii bunului Dumnezeu sau, dimpotrivă, 
un monstru infam. Nu mă afectează. Faptul rămâne acelaşi. O 
viaţă a fost luată! Pot să spun că niciodată nu aprob o crimă. 


— Crimă? Lui Sarah i se tăie respiraţia. Dar ce dovezi există 
în acest sens? Cea mai neînsemnată din câte se pot imagina! 
Nici măcar doctoral Gerard nu poate fi sigur! 

— Dar mai există şi altă dovadă, mademoiselle, spuse Poirot 
calm. 

— Ce dovadă? 

Vocea ei era aspră. 

— Urma unui ac hipodermic pe încheietura femeii moarte. Şi 
încă ceva — câteva cuvinte pe care le-am auzit spuse în 
Ierusalim, într-o noapte senină şi liniştită, când m-am dus să 
închid fereastra dormitorului meu. Să vă spun care au fost 
acele cuvinte, domnişoară King? Au fost următoarele — l-am 
auzit pe domnul Raymond Boynton zicând: „În ţelegi, nu-i a 
şa, că trebuie s ă moar ă?” 

Poirot văzu cum culoarea se scurge încet din obrajii lui 
Sarah. 

— Aţi auzit aşa ceva? 

— Da. 

Fata râmase cu privirea aţintită înaintea ei. Spuse în cele din 
urmă: 

— Trebuia să fiţi tocmai dumneavoastră cel care să le auziţi! 

Poirot aprobă. 

— Da, trebuia să fiu eu. Lucrurile astea se întâmplă. Acum 
înţelegeţi de ce consider că trebuie să aibă loc o investigaţie? 

Sarah spuse încet: 

— Cred că aveţi dreptate. 

— Ah! Prin urmare, mă veţi ajuta? 

— Desigur. 

Tonul ei era obişnuit, lipsit de emoție. Ochii ei îl priviră cu 
răceală. 

Poirot se înclină. 

— Mulţumesc, mademoiselle. Acum o să vă cer să-mi spuneţi 
cu propriile cuvinte exact ceea ce vă amintiţi din acea zi. 

Sarah se gândi o clipă. 

— Staţi să-mi amintesc. Am fost într-o excursie în dimineaţa 
respectivă. Niciunul dintre Boynton-i nu ne-a însoţit. I-am 
văzut la prânz. Terminau de mâncat când am sosit noi. 


Doamna Boynton părea neobişnuit de binedispusă. 

— Înţeleg că de obicei nu era prea amabilă. 

— Chiar deloc, replică Sarah cu o uşoară grimasă. Apoi 
descrise cum doamna Boynton îşi lăsase familia să plece de 
sub aripa ei ocrotitoare. 

— Şi acest lucru a fost neobişnuit? 

— Da. De obicei nu-i lăsa să plece de lângă ea. 

— Credeţi că, poate, dintr-odată, a fost cuprinsă de 
remuşcări, că a avut ceea ce se numeşte un bon moment? 

— Nu, nu cred, răspunse Sarah fără ocolişuri. 

— Ce credeţi, atunci? 

— Am fost uimită. Bănuiesc că era ceva din jocul ei de-a 
şoarecele şi pisica. 

— Vreţi să dezvoltați acest subiect, mademoiselle? 

— Familia Boynton pornise... Toţi membrii? 

— Nu, fata cea mică, Ginevra, nu a venit. I se spusese să 
meargă să se odihnească. 

— A dorit să facă asta? 

— Nu. Dar asta nu conta. A făcut ceea ce i s-a spus. Ceilalţi 
au pornit la drum. Eu şi doctorul Gerard i-am însoţit... 

— Când s-a întâmplat asta? 

— Pe la trei şi jumătate după-amiaza. 

— Unde se afla doamna Boynton atunci? 

— Nadine - tânăra doamnă Boynton - o instalase în scaunul 
ei, la intrarea în peşteră. 

— Continuaţi 

— Când am ajuns la curbă, eu şi doctorul Gerard i-am prins 
din urmă pe ceilalţi şi am mers toţi împreună. Apoi, după un 
timp, doctoral Gerard s-a întors. De ceva vreme arăta destul 
de ciudat. Mi-am dat seama că avea febră. Am vrut să-l 
însoțesc, dar nici nu a vrut să audă. 

— Ce oră era? 

— A! Cred că vreo patra. 

— Şi restul? 

— Ne-am continuat drumul. 

— Aţi rămas împreună? 

— La început. Apoi ne-am despărţit. Sarah continuă grăbită, 


prevăzând parcă următoarea întrebare: Nadine Boynton şi 
domnul Cope au luat-o într-o parte, iar eu, Carol, Lennox şi 
Raymond în alta. 

— Şi aţi continuat dramul astfel? 

— Ei bine, nu. Eu şi Raymond ne-am separat de ceilalţi. Ne- 
am aşezat pe o lespede de piatră şi am admirat sălbăticia 
peisajului. Apoi el a plecat, iar eu am mai rămas pe loc un 
timp. Era cam cinci şi jumătate când m-am uitat la ceas şi mi- 
am dat seama că ar fi timpul să mă întorc. Am ajuns la tabără 
cam pe la ora şase. Soarele stătea să apună. 

— În dram aţi trecut pe lângă doamna Boynton? 

— Am observat că încă stătea pe scaunul ei de pe stâncă. 

— Nu vi s-a părut ciudat — că nu s-a mişcat? 

— Nu, fiindcă o văzusem stând acolo cu o seară înainte, când 
am sosit. 

— Înţeleg. Continuez. 

— M-am dus la cortul cel mare. Ceilalţi erau toţi acolo, cu 
excepţia doctorului Gerard. M-am spălat şi apoi m-am întors. 
Aduseseră cina şi unul dintre servitori s-a dus să o anunţe pe 
doamna Boynton. Acesta a venit înapoi în fugă şi ne-a spus că 
doamna Boynton se simte rău. M-am dus în grabă acolo. 
Stătea pe scaun ca şi mai înainte, dar de îndată ce am atins-o 
mi-am dat seama că era moartă. 

— Nu v-aţi îndoit nici o clipă că moartea ei era naturală? 

— Absolut deloc. Auzisem că suferea de inimă, deşi nu-mi 
fusese pomenită vreo boală anume. 

— Aţi crezut că pur şi simplu a murit stând acolo, pe scaun? 

— Da. 

— Fără să strige după ajutor? 

— Da. Se întâmplă aşa uneori. Se putea chiar să fi murit în 
somn. Era probabil să fi adormit. În orice caz, toţi cei din 
tabără dormeau cea mai mare parte a după-amiezii. Nimeni 
nu ar fi auzit-o dacă nu ar fi strigat foarte tare. 

— V-aţi format o părere privind timpul de când era moartă? 

— Nu m-am gândit foarte mult la asta. Era evident că murise 
de ceva vreme. 

— Ce înseamnă „ceva vreme” pentru dumneavoastră? O 


întrebă Poirot. 

— Ei bine, mai mult de o oră. Se poate să fi fost şi mai mult. 
Refracţia soarelui de stâncă ar fi împiedicat răcirea prea 
rapidă a trupului. 

— Mai mult de o oră? Sunteţi conştientă, mademoiselle King, 
că Raymond Boynton vorbise cu ea cu vreo jumătate de oră 
mai devreme şi că la momentul respectiv era vie şi 
nevătămată? 

Acum Sarah nu îl mai privea în ochi, dar clătină din cap. 

— Trebuie să se fi înşelat. Trebuie să fi fost mai devreme de 
atât. 

— Nu, mademoiselle, nu este adevărat. 

Sarah se uită ţintă la el. Poirot observă din nou expresia 
încăpăţânată a gurii ei. 

— Ei bine, spuse ea, sunt tânără şi nu am multă experienţă în 
ceea ce priveşte cadavrele — dar ştiu destule ca să fiu sigură de 
un lucru: doamna Boynton era moartă de cel pu ţin o oră când 
i-am examinat trupul! 

— Asta, interveni Poirot pe neaşteptate, este povestea 
dumneavoastră şi aveţi de gând să v-o menţineţi! Atunci 
puteţi explica de ce domnul Boynton a spus că mama lui era 
în viaţă când era, de fapt, moartă? 

— Habar n-am, replică Sarah. Probabil că niciunul dintre ei 
nu are noţiunea timpului! Sunt o familie cu nervii la pământ. 

— De câte ori aţi avut ocazia, mademoiselle, să discutaţi cu 
ei? 

Sarah râmase tăcută o clipă, uşor încruntată. 

— Nu vă pot spune cu exactitate, răspunse ea. Am vorbit cu 
Raymond Boynton pe culoarul vagonului de dormit în drum 
spre Ierusalim. De două ori am discutat cu Carol Boynton — o 
dată la Moscheea lui Omar şi o dată târziu în aceeaşi seară, la 
mine în cameră. Am avut o discuţie cu doamna Lennox 
Boynton în dimineaţa următoare. Asta-i tot — până în după- 
amiaza morţii doamnei Boynton, când ne-am plimbat cu toţii. 

— Cu doamna Boynton nu aţi vorbit? 

Sarah se înroşi stânjenită. 

— Ba da. Am schimbat câteva cuvinte cu ea în ziua când a 


plecat din Ierusalim. Făcu o pauză, apoi izbucni: De fapt, m- 
am făcut de râs. 

— Da? 

Întrebarea era atât de simplă încât, jenată şi fără nici o 
tragere de inimă, Sarah îi relată conversaţia. 

Poirot păru interesat şi îi puse mai multe întrebări. 

— Mentalitatea doamnei Boynton este foarte importantă în 
acest caz, spuse el. Iar dumneavoastră sunteţi un outsider, un 
observator imparţial. Din acest motiv, părerea dumneavoastră 
despre ea este foarte semnificativă. 

Sarah nu răspunse. Încă se simţea ruşinata şi stânjenită când 
se gândea la acea întrevedere. 

— Mulţumesc, mademoiselle, spuse Poirot. Acum o să discut 
şi cu ceilalţi martori. 

Sarah se ridică. 

— Scuzaţi-mă, domnule Poirot, dar dacă v-aş putea face o 
sugestie... 

— Sigur. Sigur. 

— De ce nu amânaţi totul până când nu se face o autopsie ca 
sa se descopere dacă bănuielile dumneavoastră sunt 
justificate? Cred că toate astea sunt un fel de a pune căruţa 
înaintea calului. 

Poirot flutură din mână cu un gest amplu. 

— Aceasta este metoda lui Hercule Poirot, declară el. 

Cu buzele strânse, Sarah părăsi încăperea. 

Capitolul 5 

Lady Westholme intră în încăpere cu siguranţa unui 
transatlantic care intră în doc. 

Domnişoara Amabel Pierce, o ambarcaţiune nesigură, veni în 
urma transatlanticului şi se aşeză pe un scaun mai puţin bun şi 
oarecum mai în spate. 

— Desigur, domnule Poirot, bubui glasul lui Lady 
Westholme. Voi fi încântată să vă ajut din toate puterile mele. 
Întotdeauna am considerat că, în astfel de chestiuni, este de 
datoria publică a fiecăruia să facă... 

După ce datoria publică a lui Lady Westholme fu înfăţişată 
pe larg timp de câteva minute, Poirot fu destul de abil să 


strecoare o întrebare. 

— Îmi amintesc perfect după-amiaza în chestiune, replică 
Lady Westholme. Eu şi domnişoara Pierce vom face tot 
posibilul să vă ajutăm. 

— A, da, oftă domnişoara Pierce, aproape în extaz. Atât de 
tragic, nu-i aşa? Moartă — pur şi simplu — cât ai clipi din ochi! 

— Vreţi să-mi spuneţi exact ce s-a întâmplat în după-amiaza 
respectivă? 

— Sigur, spuse Lady Westholme. După ce am terminat 
prânzul, am hotărât să ne facem o scurta siestă. Excursia de 
dimineaţă fusese oarecum epuizantă. Nu că eram cu adevărat 
obosită — rareori sunt astfel. Nu ştiu cu adevărat ce înseamnă 
oboseala. La evenimentele publice, deseori nu contează cum te 
simţi în realitate... 

Din nou un murmur abil din partea lui Poirot. 

— După cum am mai spus, am preferat să-mi fac siesta. 
Domnişoara Pierce a fost de acord cu mine. 

— Ah, da, oftă domnişoara Pierce. Eu eram teribil de obosită 
după acea dimineaţa. O asemenea ascensiune periculoas ă — şi, 
chiar dacă a fost interesantă, a fost extrem de epuizantă. Mi-e 
teamă că nu sunt atât de puternică precum Lady Westholme. 

— Oboseala, interveni Lady Westholme, poate fi depăşită ca 
orice altceva. Eu mă mândresc că nu cedez niciodată în faţa 
nevoilor trupeşti. 

— Prin urmare, după prânz, spuse Poirot, dumneavoastră 
doamnelor v-aţi dus la corturi? 

— Da. 

— Doamna Boynton stătea atunci la gura peşterii ei? 

— Nora ei a ajutat-o să se instaleze înainte să plece. 

— Amândouă aţi văzut-o? 

— A, da, spuse domnişoara Pierce. Era vizavi, înţelegeţi... 
Numai că, desigur, ceva mai departe şi mai sus. 

Lady Westholme lămuri afirmaţia. 

— Peşterile se deschid înspre o lespede de piatră. Sub acea 
lespede erau câteva corturi. Apoi un mic pârâu şi dincolo de 
acel pârâu se găsea cortul cel mare şi câteva alte corturi. Eu şi 
domnişoara Pierce aveam corturile lângă cortul cel mare. Ale 


noastre se deschideau înspre lespede, dar evident că se aflau 
la o distanță apreciabilă. 

— La aproape două sute de metri, după câte am înţeles. 

— Posibil 

— Am un plan, spuse Poirot, realizat cu ajutorul ghidului, 
Mahmoud. 

Lady Westholme făcu observaţia că, în acest caz, era probabil 
greşit! 

— Omul acela este teribil de lipsit de precizie. I-am verificat 
afirmaţiile în ghidul meu Baedeker. De câteva ori informaţiile 
lui erau în mod clar greşite. 

— Conform planului meu, spuse Poirot, peştera de lângă cea 
a doamnei Boynton era ocupată de fiul ei, Lennox, şi de soţia 
lui. Raymond, Carol şi Ginevra Boynton aveau corturile chiar 
dedesubt, dar mai în dreapta — de fapt, chiar aproape vizavi 
de cortul cel mare. În dreapta Ginevrei Boynton era cortul 
doctorului Gerard, iar lângă acesta, cel al domnişoarei King. 
De cealaltă parte a pârâului — lângă cortul cel mare în stânga — 
vă aflaţi dumneavoastră şi domnul Cope. Domnişoara Pierce, 
după cum aţi menţionat, se afla în dreapta cortului celui mare. 
Este corect? 

Lady Westholme recunoscu mormăind că era, după ştiinţa ei. 

— Vă mulţumesc. Este foarte clar. Vă rog să continuaţi, Lady 
Westholme. 

Lady Westholme îi zâmbi cu amabilitate şi continuă: 

— Cam pe la patru fără un sfert, m-am dus la cortul 
domnişoarei Pierce ca să văd dacă avea chef de o plimbare. Ea 
se afla lângă intrarea în cort şi citea. Ne-am înţeles să pornim 
după o jumătate de oră, când soarele era mai puţin fierbinte. 
M-am întors la cortul meu şi am mai citit vreo douăzeci şi 
cinci de minute. Apoi m-am dus din nou la domnişoara Pierce. 
Era pregătită şi am plecat. Toată lumea din tabără părea să 
doarmă - nu era nimeni prin preajmă şi, văzând-o pe doamna 
Boynton stând acolo singură, i-am sugerat domnişoarei Pierce 
să o întrebăm dacă nu dorea ceva înainte să plecăm. 

— Da, aşa este. Un gest foarte atent din partea 
dumneavoastră, aşa am considerat, murmură domnişoara 


Pierce. 

— Am considerat că este de datoria mea, zise Lady 
Westholme extrem de plină de sine. 

— lar ea să fie atât de nepoliticoasă! Exclamă domnişoara 
Pierce. 

Poirot le aruncă o privire întrebătoare. 

— Drumul nostru trecea chiar pe sub lespedea de piatră, 
explică Lady Westholme, şi am strigat-o, explicându-i că noi 
mergeam la plimbare şi întrebând-o dacă puteam să o ajutăm 
cumva înainte. Ştiţi, domnule Poirot, singurul răspuns pe care 
ni l-a dat a fost un morm ăit! Un mormăit! Ne-a privit doar de 
parcă eram — de parcă eram nişte nimicuri! 

— Cât de lipsit de eleganţă! Rosti domnişoara Pierce, roşind. 

— Trebuie să mărturisesc, zise Lady Westholme, 
îmbujorându-se puţin, că am făcut o remarcă nu tocmai 
amabilă. 

— Cred că aţi avut un motiv întemeiat, zise domnişoara 
Pierce. Întemeiat — având în vedere circumstanţele. 

— Ce remarcă? Se interesă Poirot. 

— I-am spus domnişoarei Pierce că poate era beată! Într- 
adevăr, comportamentul ei era foarte ciudat. Tot timpul a fost. 
Am crezut că poate de vină era băutura. Nenorocirile căderii 
în păcatul băuturii, după cum bine ştiu... 

Cu dexteritate, Poirot îndepărtă discuţia de subiectul 
băuturii. 

— Comportamentul ei fusese foarte ciudat în acea zi? La 
prânz, de exemplu? 

— N... nu, zise Lady Westholme, gândindu-se. Nu, aş spune 
că atonei atitudinea ei a fost destul de normală — pentru un 
american de genul acesta, ca să zic aşa, adăugă ea cu 
condescendenţă. 

— S-a purtat foarte jignitor cu servitorul acela, spuse 
domnişoara Pierce. 

— Cu cine? 

— Cu puţină vreme înainte să pornim. 

— Ah! Da, îmi amintesc, părea extrem de enervată! Desigur, 
continuă Lady Westholme, să fii înconjurat de servitori care 


nu înţeleg o vorbă în engleză este foarte obositor, dar ceea ce 
vreau să spun este că, atunci când călătoreşti, trebuie să faci 
compromisuri. 

— Despre ce servitor este vorba? Întrebă Poirot. 

— Unul dintre servitorii beduini din tabără. El s-a dus la ea — 
cred că ea trebuie să-l fi trimis să-i aducă ceva şi probabil el i- 
a adus altceva - nu ştiu despre ce era vorba — dar ea s-a 
enervat foarte tare. Bietul om a fugit cât l-au ţinut picioarele, 
iar ea a ameninţat cu bastonul în direcţia lui şi a strigat în 
urma lui. 

— Ce i-a strigat? 

— Erau prea departe ca să aud. Cel puţin eu nu am auzit 
nimic clar. Dar dumneata, domnişoară Pierce? 

— Nu, nici eu nu am auzit. Cred că l-a trimis să ia ceva din 
cortul fiicei celei mici sau poate că era supărată pe el că 
intrase în cortul fetei — nu mi-am dat seama. 

— Cum arăta? 

Domnişoara Pierce, căreia îi era adresată întrebarea, clătină 
uşor din cap. 

— Serios, nu mi-am dat seama. Era prea departe. Toţi arabii 
ăştia arată la fel din punctul meu de vedere. 

— Era un bărbat ceva mai înalt decât în mod obişnuit, zise 
Lady Westholme, şi purta pe cap basmaua tradiţională. Avea o 
pereche de pantaloni foarte uzaţi şi peticiţi — erau chiar 
îngrozitori — iar jambierele lui erau legate fără pic de grijă — 
ce mai, totul! Oamenii ăştia au nevoie de disciplin ă! 

— Aţi putea să-l indicaţi dintre servitorii din tabără? 

— Mă îndoiesc. Nu i-am văzut faţa — era prea departe. Şi, 
după cum a spus domnişoara Pierce, într-adevăr toţi arabii 
ăştia seamănă între ei. 

— Mă întreb, zise Poirot gânditor, ce a făcut încât să o 
enerveze atât de tare pe doamna Boynton? 

— Uneori îţi pun răbdarea la încercare, recunoscu Lady 
Westholme. Unul dintre ei mi-a luat pantofii, deşi i-am indicat 
în mod expres — chiar şi prin gesturi — că prefer să mi-i curăţ 
singură. 

— Şi eu fac asta întotdeauna, zise Poirot, distras pentru o 


clipă de la interogatoriu. Iau oriunde mă duc mica mea trusă 
de curăţat pantofii. De asemenea, iau şi o cârpă de praf. 

— Şi eu la fel. 

Lady Westholme părea aproape umană. 

— Fiindcă aceşti arabi nu îndepărtează praful de pe obiectele 
omului... 

— Niciodată! Desigur că trebuie să-ţi ştergi de praf lucrurile 
de trei-patru ori pe zi... 

— Dar merită efortul. 

— Da, într-adevăr. Nu pot să SUPORT praful! 

Lady Westholme avea o înfăţişare bătăioasă. Adăugă plină de 
convingere: 

— Muştele... În bazare... Sunt îngrozitoare! 

— Bine, bine, spuse Poirot părând uşor vinovat. Curând vom 
putea să aflăm de la acest om ce a enervat-o atât de mult pe 
doamna Boynton. Vreţi să vă continuaţi povestea? 

— Ne-am plimbat încet, zise Lady Westholme. Apoi ne-am 
întâlnit cu doctorul Gerard. Venea clătinându-se şi părea 
foarte bolnav. Mi-am dat seama imediat că avea febră. 

— Tremura, interveni domnişoara Pierce. Tremura din toate 
încheieturile. 

— Am văzut de îndată că era pe punctul să aibă un atac de 
malarie, continuă Lady Westholme. M-am oferit să mă întorc 
cu el şi să-i dau nişte chinină, dar mi-a spus că are şi el în 
trusă. 

— Bietul om, îl compătimi domnişoara Pierce. Ştiţi, 
întotdeauna mi se pare îngrozitor să văd un doctor bolnav. 
Cumva, mi se pare un lucru greşit. 

— Ne-am continuat plimbarea, zise Lady Westholme, apoi 
ne-am aşezat pe o stâncă. 

— Într-adevăr, murmură domnişoara Pierce, eram atât de 
obosită după efortul de dimineaţa... După urcare... 

— Eu nu mă simt niciodată obosită, afirmă Lady Westholme 
cu hotărâre. Dar nu avea sens să mergem mai departe. Aveam 
o privelişte foarte bună a peisajului din jur. 

— Nu mai vedeaţi tabăra? 

— Ba da, stăteam cu faţa spre ea. 


— A fost atât de romantic, murmură domnişoara Pierce. O 
tabără ascunsă în mijlocul sălbăticiei stâncilor trandafirii. 

Ofta şi clătină din cap. 

— Tabăra ar putea fi mai bine condusă decât este acum, 
opina Lady Westholme. Nările nasului coroiat se dilatară. Am 
să discut problema asta cu cei de la Castle. Nu sunt deloc 
convinsă că apa de băut este atât fiartă, cât şi filtrată. Ar 
trebui să fie. Am să le subliniez acest lucru. 

Poirot tuşi şi îndepărtă rapid conversaţia de subiectul apei 
potabile. 

— Aţi mai văzut vreun membru al grupului? Întrebă el. 

— Da. Domnul Boynton şi soţia lui au trecut pe lângă noi pe 
drumul de întoarcere în tabără. 

— Erau împreună? 

— Nu. Domnul Boynton a sosit primul. Părea să fi făcut 
puţină insolaţie. Mergea de parcă era uşor ametit. 

— Ceafa, interveni domnişoara Pierce. Trebuie să ne 
protejăm ceafa! Eu întotdeauna port o eşarfă groasă de 
mătase. 

— Ce a făcut domnul Lennox Boynton după întoarcerea în 
tabără? Se interesă Poirot. 

Pentru prima dată domnişoara Pierce reuşi să intervină 
înainte ca Lady Westholme să apuce să vorbească. 

— S-a dus direct la mama lui, dar nu a stat mult cu ea. 

— Cât a stat? 

— Doar vreo două minute. 

— Eu aş spune că puţin peste un minut, zise Lady 
Westholme. Apoi a intrat în peştera lui şi după aceea s-a 
îndreptat spre cortul cel mare. 

— Şi soţia lui? 

— Ea a sosit cam după un sfert de oră. S-a oprit puţin să 
vorbească şi cu noi — foarte civilizat din partea ei. 

— Cred că este foarte drăguță, spuse domnişoara Pierce. Într- 
adevăr, foarte drăguță. 

— Nu este aşa de imposibilă precum restul familiei, fu de 
acord Lady Westholme. 

— Aţi văzut-o când s-a întors în tabără? 


— Da. S-a dus şi a vorbit cu soacra ei. Apoi a intrat în 
peşteră şi a scos un scaun, după care a rămas să discute cu ea 
o vreme — cam vreo zece minute, după părerea mea. 

— Şi apoi? 

— Apoi a dus scaunul înapoi în peşteră şi s-a îndreptat spre 
cortul unde se afla soțul ei. 

— Ce s-a întâmplat ulterior? 

— A sosit acel american foarte ciudat, continuă Lady 
Westholme. Cope cred că-l cheamă. Ne-a spus că imediat după 
curba drumului se găseşte un exemplu foarte bun al degradării 
arhitecturii de epocă veche. Ne-a zis că ar trebui să vedem şi 
noi. Aşa că ne-am dus acolo. Domnul Cope avea la el un 
articol chiar interesant despre Petra şi nabateeni. 

— Era extrem de interesant, declară domnişoara Pierce. 

Lady Westholme continuă: 

— Ne-am întors în tabără cam pe la şase fără douăzeci de 
minute. Se făcuse destul de răcoare. 

— Doamna Boynton stătea tot acolo unde aţi lăsat-o? 

— Da. 

— Aţi vorbit cu ea? 

— Nu. De fapt, aproape că nici nu i-am acordat atenţie. 

— Ce aţi făcut în continuare? 

— M-am dus la cortul meu, mi-am schimbat pantofii şi mi- 
am scos pachetul de ceai chinezesc. Apoi m-am dus la cortul 
cel mare. Ghidul era acolo şi i-am cerut să ne facă mie şi 
domnişoarei Pierce un ceai cu ceaiul pe care i-l adusesem şi să 
se asigure că apa folosită era fiartă. Ne-a zis că cina va fi gata 
în jumătate de oră — servitorii aşezau masa în acel moment — 
dar i-am spus că nu contează. 

— Eu întotdeauna sunt de părere că o ceaşcă de ceai este 
foarte importantă, murmura domnişoara Pierce. 

— Mai era cineva în cort? 

— A, da. Domnul şi doamna Lennox Boynton stăteau într-un 
capăt şi citeau. Şi Carol Boynton se afla acolo. 

— Dar domnul Cope? 

— Ni s-a alăturat la ceai, afirmă domnişoara Pierce. Deşi a 
spus că băutul ceaiului nu este un obicei american. 


Lady Westholme tuşi. 

— M-am temut un pic că domnul Cope o să devină cam 
plicticos — că s-ar putea să nu mai scap de el. Uneori este cam 
dificil să ţii oamenii la distanţă atunci când călătoreşti. Am 
descoperit că au tendinţa să fie cam îndrăzneţi. Americanii, 
mai ales, sunt uneori cam grei de cap. 

Poirot murmură suav: 

— Sunt sigur, Lady Westholme, că sunteţi capabilă să vă 
descurcaţi în astfel de situaţii. Când tovarăşii de călătorie nu 
vă mai sunt de folos, sunt convins că vă pricepeţi să scăpaţi de 
ei. 

— Cred că sunt în stare să mă descurc în majoritatea 
situaţiilor, replică Lady Westholme plină de sine. 

Sclipirea din ochii lui Poirot îi scăpa 

— Doriţi să terminaţi relatarea întâmplărilor din acea zi? 
Murmură Poirot. 

— Desigur. Din câte îmi amintesc, Raymond Boynton şi sora 
lui cu pâr roşu au sosit la scurt timp după aceea. Domnişoara 
King a ajuns ultima. Cina era gata de a fi servita. Ghidul l-a 
trimis pe unul dintre servitori să o anunţe şi pe bătrâna 
doamnă Boynton. Omul a venit înapoi foarte agitat, însoţit de 
unul dintre tovarăşii lui, şi a vorbit cu ghidul în arabă. A 
menţionat ceva cum că doamna Boynton s-a îmbolnăvit. 
Domnişoara King şi-a oferit serviciile şi a ieşit cu ghidul. S-a 
întors apoi şi a dat vestea membrilor familiei Boynton. 

— A făcut-o foarte brutal, interveni domnişoara Pierce. A 
spus-o pur şi simplu. După părerea mea, vestea ar fi trebuit 
dată mai blând. 

— Şi cum a primit anunţul familia doamnei Boynton? 
Întrebă Poirot. 


Pentru prima dată, atât Lady Westholme, cât şi domnişoara 
Pierce părură să amuţească. Prima spuse în cele din urmă cu o 
voce din care lipsea obişnuita siguranţă: 

— Ei bine... Într-adevăr... Este dificil de spus. Ei... au fost 
foarte tăcuţi. 

— Înmărmuriţi, zise domnişoara Pierce. 

Rosti cuvântul mai mult ca pe o sugestie decât ca pe un fapt. 

— Toţi au ieşit cu domnişoara King, zise Lady Westholme. 
Eu şi domnişoara Pierce am rămas, bineînţeles, pe loc. 

O expresie uşor meditativă se observă în ochii domnişoarei 
Pierce. 

— Detest curiozitatea vulgară! Declară Lady Westholme. 

Expresia meditativă deveni mai accentuată. Era evident că 
domnişoara Pierce fusese nevoita vrând-nevrând să urască şi 
ea curiozitatea vulgară! 

— Mai târziu, încheie Lady Westholme, ghidul şi domnişoara 
King s-au întors. Eu am propus să se servească de îndată cina 
pentru noi patru, astfel încât familia Boynton să poată mânca 
mai târziu în cortul cel mare, fără prezenţa stânjenitoare a 
unor străini. Propunerea mea a fost acceptată şi, imediat după 
ce am mâncat, m-am retras în cortul meu. Domnişoara King şi 
domnişoara Pierce au făcut acelaşi lucru. Cred că domnul 
Cope a rămas pe loc întrucât el era prieten de familie şi a 
considerat că le poate fi de ajutor. Asta-i tot ce ştiu, domnule 
Poirot. 

— După ce domnişoara King v-a adus vestea, toată familia 
Boynton a însoţit-o afară din cortul cel mare? 

— Da - nu, acum că aţi pomenit de asta, cred că fata cu 
părul roşcat a rămas în urmă. Poate v-o amintiţi, domnişoară 
Pierce? 

— Da. Cred că... Sunt destul de sigură că a rămas. 

— Şi ce a făcut? Se interesă Poirot. 

Lady Westholme îl privi ţintă. 

— Ce a făcut, domnule Poirot?! Nu a făcut nimic, din câte 
îmi amintesc eu. 

— Vreau să spun ce făcea — cosea, citea, a părut îngrijorată, 


a spus ceva? 

— Ei bine, serios... Lady Westholme se încruntă. Ea... Ăăă... 
A rămas pur şi simplu pe loc, după câte ţin eu minte. 

— Se juca doar cu degetele, interveni brusc domnişoara 
Pierce. Îmi amintesc că m-am gândit: „Biata de ea, asta arată 
ce simte!” Nu că s-ar fi văzut ceva pe chipul ei, ştiţi — doar 
mâinile pe care şi le frângea şi le răsucea. Odată, continuă 
domnişoara Pierce pe un ton de conversaţie, am rupt o 
bancnotă de o liră în felul acesta — fără să mă gândesc la ceea 
ce fac. „Să iau primul tren şi să mă duc la ea?” mă gândeam — 
era vorba de o mătuşă a mea care se îmbolnăvise pe 
neaşteptate. „Sau nu?” Şi nu mă puteam decide într-un fel sau 
altul şi brusc, când mi-am lăsat ochii în jos, în loc de 
telegramă rupeam în bucățele o bancnotă de o liră - de o liră! 

Domnişoara Pierce făcu o pauză plină de efect. 

Nefiind cu totul de acord cu această pretenţie subită la 
centrul atenţiei din partea satelitului ei, Lady Westholme 
interveni cu răceală: 

— Mai este ceva, domnule Poirot? 

Tresărind, Poirot păru să revină din nişte gânduri profunde. 

— Nimic... Nimic... Aţi fost foarte clară, foarte precisă. 

— Am o memorie excelentă, replică Lady Westholme cu 
satisfacţie. 

— O ultima mică rugăminte, Lady Westholme, spuse Poirot. 
Vă rog să rămâneţi aşezată acolo unde vă aflaţi, fără să priviţi 
în jur. Acum fiţi amabilă şi descrieţi-mi cu ce este îmbrăcată 
domnişoara Pierce — asta dacă domnişoara Pierce nu are nimic 
împotrivă. 

— A, desigur! Nu-i nici o problemă! Ciripi domnişoara 
Pierce. 

— Serios, domnule Poirot, ce sens are... 

— Vă rog, fiţi amabilă şi faceţi ce v-am cerut, madame. 

Lady Westholme ridică din umeri, apoi răspunse destul de 
prostdispusă: 

— Domnişoara Pierce are o rochie de bumbac cu dungi maro 
şi albe pe care o poarta o curea sudaneză din piele roşie, 
albastră şi bej. Are ciorapi de mătase bej şi pantofi cu cureluşă 


maro, din lac. La ciorapul sting i s-a dus un fir. Poarta un 
colier de cornalina şi unul din mărgele albastre, cu un 
pandantiv reprezentând un fluture din perle. Pe degetul 
mijlociu de la mâna dreaptă are un inel cu o imitație de 
scarabeu. Pe cap poartă o pălărie cu boruri largi din fetru roz 
şi maro. Făcu o pauză — o pauză plină de o superioritate 
tăcută. Mai este ceva? Întrebă ea cu răceala. 

Poirot îşi întinse mâinile în lături cu un gest elocvent. 

— Aveţi toată admiraţia mea, madame. Spiritul 
dumneavoastră de observaţie este extraordinar. 

— Rareori îmi scapă vreun detaliu. 

Lady Westholme se ridică, înclină încet din cap şi părăsi 
încăperea. În timp ce domnişoara Pierce o urma, privind în jos 
cu regret la piciorul stâng, Poirot îi spuse: 

— Numai o clipă, vă rog, mademoiselle. 

— Da? 

Domnişoara Pierce ridică privirea, cu o expresie uşor 
neliniştită pe chip. 

Poirot se aplecă în faţă şi îi şopti confidential: 

— Vedeţi buchetul acesta de flori de pe masa de aici? 

— Da, răspunse domnişoara Pierce, privindu-l. 

— Şi aţi observat, după ce aţi intrat prima oară în camera, că 
am strănutat o dată sau de două ori? 

— Da? 

— Aţi remarcat că tocmai mirosisem acele flori? 

— Mda... Adică. Nu. N-aş putea să spun. 

— Dar vă amintiţi că am strănutat? 

— A, da, asta îmi amintesc! 

— A, bine, nu are importanţă. Mă întrebam dacă aceste flori 
pot produce febra finului. Nu contează! 

— Febra fânului? Exclamă domnişoara Pierce. Îmi amintesc 
că o verişoară a mea era o adevărată martir ă din cauza asta! 
Întotdeauna spunea că dacă îţi pui zilnic în nas o soluţie de 
acid boric... 

Cu oarecare dificultate, Poirot scurtă povestea despre 
tratamentul nazal al verişoarei şi scăpă de domnişoara Pierce. 
Închise uşa şi reveni în cameră ridicând din sprâncene. 


— Dar nu am strănutat, murmură el. Cam asta ar fi. Nu, nu 
am strănutat. 

Capitolul 6 

Lennox Boynton intră cu un pas rapid şi hotărât. Dacă ar fi 
fost de faţă, doctorul Gerard ar fi fost surprins de schimbarea 
petrecută. Apatia dispăruse. Avea un aer vioi, dar se vedea că 
era evident neliniştit. Ochii lui aveau tendinţa de a se muta 
rapid din loc în loc prin cameră. 

— Bună dimineaţa, domnule Boynton. Poirot se ridică şi se 
înclină ceremonios. Lennox răspunse oarecum stânjenit. 
Mulţumesc că îmi acordaţi această întrevedere. 

Lennox Boynton replică destul de nesigur: 

— Ăăă... Colonelul Carbury a spus că ar fi ceva util... A 
recomandat... Unele formalităţi, a spus. 

— Vă rog luaţi loc, domnule Boynton. 

Lennox se aşeză pe scaunul pe care îl ocupase mai înainte 
Lady Westholme. Poirot continuă pe un ton lejer: 

— Mi-e teamă că a fost un adevărat şoc pentru 
dumneavoastră, nu-i aşa? 

— Da, desigur. Ei bine, nu, poate că nu... Am ştiut mereu că 
inima mamei nu era prea puternică. 

— În aceste condiţii, a fost un lucru înţelept să o lăsaţi să 
facă o asemenea excursie epuizantă? 

Lennox Boynton îşi înălţă capul. 

— Mama mea, domnule... Ăăă... Poirot lua singură hotărâri. 
Dacă se decidea să facă un anumit lucru, nu avea nici un rost 
să ne opunem. 

Inspiră brusc când rosti ultimele cuvinte şi se albi la faţă 

— Ştiu prea bine, recunoscu Poirot, că doamnele în vârstă 
sunt uneori încăpăţânate. 

Lennox replică iritat: 

— Ce scop au toate astea? Asta vreau să aflu. De unde au 
apărut formalităţile astea? 

— Poate că nu vă daţi seama, domnule Boynton, că în cazul 
unei morţi subite şi inexplicabile apar în mod necesar şi 
anumite formalităţi. 

— Ce vreţi să spuneţi prin „inexplicabile”? Întreba Lennox cu 


asprime. 

Poirot ridica din umeri. 

— Există mereu o întrebare care trebuie luată în 
consideraţie: moartea a fost naturală sau a fost, poate, o 
sinucidere. 

— O sinucidere? 

Lennox Boynton îl privi ţintă. Poirot confirmă, fără să-şi facă 
probleme: 

— Desigur, dumneavoastră ştiţi mai bine despre o asemenea 
posibilitate. Colonelul Carbury, evident, nu ştie nimic. Este 
necesar ca el să decidă dacă să ordone o ancheta - o autopsie 
- şi toate cele. Întrucât eu eram prezent şi am multa 
experienţă în astfel de chestiuni, colonelul a sugerat să fac 
vreo câteva cercetări şi să-l sfătuiesc în acest caz. Fireşte că nu 
doreşte să vă provoace neplăceri, dacă acest lucru poate fi 
evitat. 

Lennox Boynton răspunse furios: 

— O să trimit o telegramă consulului nostru din Ierusalim. 

— Aveţi tot dreptul să faceţi asta, desigur, replică Poirot pe 
un ton neutru. Urmă o pauză, după care Poirot continuă, 
întinzându-şi mâinile în lături: Dacă refuzaţi să răspundeţi la 
întrebările mele... 

Lennox Boynton se răzgândi rapid: 

— Nu, deloc. Numai că... Pare... Atât de inutil. 

— Înţeleg. Înţeleg perfect. Dar lucrurile sunt foarte simple, 
într-adevăr. Este o chestiune, cum se spune, de rutină, în 
după-amiaza morţii mamei dumneavoastră, domnule Boynton, 
am înţeles că aţi plecat din tabăra de la Petra şi v-aţi dus la 
plimbare? 

— Da. Toţi am fost — cu excepţia surorii mele celei mai mici. 

— La momentul respectiv mama dumneavoastră stătea la 
gura peşterii ei? 

— Da, chiar afară. Stătea acolo în fiecare după-amiază. 

— Aşa deci. Aţi pornit — la ce oră? 

— După părerea mea era curând după trei. 

— Şi când v-aţi întors? 

— Chiar n-aş putea spune ce oră era — patru, cinci poate. 


— Cam la o oră sau două după ce aţi plecat? 

— Da, cam aşa, cred. 

— Aţi trecut pe lângă cineva la întoarcere? 

— Ce să fac? 

— Să treceţi pe lângă cineva. Pe lângă două doamne care 
stăteau pe o stâncă, de exemplu. 

— Nu ştiu. Da, cred că da. 

— Frati, poate, prea cufundat în propriile gânduri ca să 
băgaţi de seamă? 

— Da, aşa este. 

— Aţi vorbit cu mama dumneavoastră după ce v-aţi întors în 
tabără? 

— Da... Da, am vorbit. 

— Nu s-a plâns atunci că se simte rău? 

— Nu... Nu, părea să se simtă foarte bine. 

— Pot să vă întreb ce anume aţi vorbit? 

Lennox răspunse după o scurtă pauză: 

— Mi-a spus că m-am întors repede, iar eu i-am spus că aşa 
este. Făcu iarăşi o pauză, de parcă se străduia să se 
concentreze. I-am zis că era foarte cald. Ea... M-a întrebat cât 
este ceasul, mi-a spus că al ei s-a oprit. Eu i l-am luat, l-am 
întors, l-am potrivit şi i l-am pus din nou la mână. 

Poirot îl întrerupse cu blândeţe: 

— Şi ce oră era? 

— Cum? Făcu Lennox. 

— Ce oră era când aţi potrivit ceasul? 

— A, înţeleg. Era 16.35. 

— Aşadar, ştiţi exact ora la care v-aţi întors în tabără! 
Sublinie Poirot cu calm. 

Lennox se ţaro şi. 

— Da, ce prost stat! Îmi pare rău, domnule Poirot, mi-e 
teamă că nu-mi stă mintea la asta. Toate grijile astea... 

Poirot interveni rapid: 

— Oh! Înţeleg - înţeleg perfect! Este o întâmplare teribil de 
neplăcută! Şi ce s-a întâmplat ta continuare? 

— Am întrebat-o pe mama dacă doreşte ceva. Ceva de băut — 
ceai, cafea etc. Ea a spus că nu. Apoi m-am dus la cortul cel 


mare. Nu se vedea nici un servitor, dar am găsit nişte apă 
minerală şi am băut-o. Îmi era sete. Am rămas acolo şi am citit 
nişte numere vechi din Saturday Evening Post. Cred că am şi 
moţăit. 

— Soţia dumneavoastră a venit şi ea la cort? 

— Da, a venit la scurt timp. 

— Şi nu aţi mai văzut-o pe mama dumneavoastră ta viaţă? 

— Nu. 

— Când aţi vorbit cu ea nu a părut deloc agitată sau 
supărată? 

— Nu, era exact ca de obicei. 

— Nu v-a vorbit de vreo problema sau neplăcere cu vreunul 
dintre servitori? 

Lennox îl privi uimit. 

— Nu, absolut deloc. 

— Şi asta este tot ce-mi puteţi spune? 

— Mi-e teamă că da... Da. 

— Mulţumesc, domnule Boynton. 

Poirot îşi înclină capul în semn că întrevederea se încheiase. 
Lennox nu părea foarte dornic să plece. Rămase ezitând lângă 
uşă. 

— Şi... Nu mai e nimic? 

— Nu. Dacă sunteţi amabil, vreţi să-i spuneţi soţiei 
dumneavoastră să vină până aici? 

Lennox ieşi încet. În carneţelul pe care îl avea alături, Poirot 
scrise: „L. B. 4.35 p.m.” 

Capitolul 7 

Poirot o privi cu interes pe tânăra femeie înaltă şi mândră 
care intră în încăpere. Se ridică şi se înclină politicos în faţa 
ei. 

— Doamna Lennox Boynton? Hercule Poirot, la dispoziţia 
dumneavoastră. 

Nadine Boynton se aşeză. Ochii ei gânditori rămaseră fixaţi 
pe chipul lui Poirot. 

— Sper că nu vă supăraţi, madame, că vă inoportunez în 
acest fel în această perioadă dureroasă. 

Ochii ei nici nu clipiră. Nu răspunse imediat. Privirea îi era 


directă şi gravă. În cele din urmă oftă şi spuse: 

— Cred că este cel mai bine, domnule Poirot, să fiu sinceră 
cu dumneavoastră. 

— Sunt de acord cu dumneavoastră, madame. 

— V-aţi scuzat că mă inoportunaţi în această perioadă 
dureroasă. Acea durere, domnule Poirot, nu există şi este 
inutil să mă prefac că nu este aşa. Nu o iubeam pe soacra mea 
şi nu pot să spun cu sinceritate că îi regret moartea. 

— Vă mulţumesc, madame, pentru sinceritate. 

— Totuşi, deşi nu mă pot preface îndurerată, continuă 
Nadine, recunosc că sunt cuprinsă de un alt sentiment — de 
remuşcare. 

— Remuşcare? 

Poirot ridică din sprâncene a mirare 

— Da. Fiindcă, vedeţi dumneavoastră, eu am fost cea care i-a 
cauzat moartea. Pentru asta mă învinovăţesc amarnic. 

— Ce vreţi să spuneţi, madame? 

— Vreau să spun că eu am fost cauza morţii soacrei mele. 
Am acţionat, după cum am crezut, cu bune intenţii — dar 
rezultatul a fost nefericit. În ciuda tuturor intenţiilor şi 
scopurilor bune, am omorât-o. 

Poirot se lăsă pe speteaza scaunului. 

— Sunteţi atât de amabilă să elucidaţi această afirmaţie, 
madame? 

Nadine îşi lăsă capul în jos. 

— Da, asta doresc să fac. Prima mea reacţie, evident, a fost 
să ţin doar pentru mine chestiunile personale, dar văd că a 
venit momentul să vorbesc. Nu mă îndoiesc, domnule Poirot, 
că deseori aţi primit mărturisiri de o natură mai personală. 

— Da, sigur. 

— Atunci o să vă spun pur şi simplu ce s-a întâmplat. Viaţa 
mea conjugală, domnule Poirot, nu a fost deosebit de fericită. 
Soţul meu nu este în întregime vinovat pentru asta — influenţa 
mamei asupra lui a fost foarte regretabilă — dar simţeam de 
ceva timp că viaţa mea devenea intolerabilă. Se opri, apoi 
continuă: în după-amiaza când soacra mea a murit, ajunsesem 
la o decizie. Am un prieten — un prieten foarte bun. El mi-a 


propus — nu numai o dată — să-mi încerc norocul cu el. În acea 
după-amiază i-am acceptat propunerea. 

— V-aţi decis să vă părăsiţi soţul? 

— Da. 

— Continuaţi, doamnă. 

Nadine spuse cu o voce scăzută: 

— Odată ce am luat decizia, am vrut să... Să o pun cât mai 
curând posibil în practică. M-am întors singură în tabără. 
Soacra mea stătea singură, nu era nimeni prin preajmă şi m- 
am hotărât să-i dau vestea atunci şi acolo. Mi-am luat un 
scaun, m-am aşezat lângă ea şi i-am spus fără ocolişuri ce 
hotărâsem. 

— A fost surprinsă? 

— Da, mă tem că a reprezentat un mare şoc pentru ea. A fost 
atât surprinsă, cât şi furioasă - foarte furioasă. A făcut chiar o 
criză de nervi pe tema asta! Atunci am refuzat să mai discut 
chestiunea respectivă! M-am ridicat şi m-am îndepărtat. Vocea 
ei scăzu şi mai mult. Nu... Nu am mai văzut-o de atunci în 
viaţă. 

Poirot dădu încet din cap şi spuse: 

— Înţeleg. Apoi adăugă: Credeţi că moartea ei a fost 
rezultatul şocului? 

— Mi se pare aproape sigur. Înţelegeţi, deja se obosise foarte 
tare până să ajungă în acest loc. Vestea mea şi furia ei la auzul 
celor spuse au făcut restul... Mă mai simt vinovată şi pentru 
că am o oarecare pregătire în ceea ce priveşte boala şi, mai 
mult ca oricine, ar fi trebuit să-mi dau seama de posibilitatea 
întâmplării unui asemenea lucru. 

Poirot rămase tăcut câteva minute, apoi spuse: 

— Ce anume aţi făcut după ce aţi plecat de lângă ea? 

— Am luat scaunul şi l-am dus înapoi în peşteră, apoi m-am 
îndreptat spre cortul cel mare. Soţul meu era acolo. 

Poirot o privi cu atenţie şi o întrebă: 

— l-aţi spus şi lui despre hotărârea dumneavoastră? Sau deja 
îi spuseserăţi? 

Urmă o pauză, infinitezimală, înainte ca Nadine să răspundă: 

— l-am spus atunci. 


— Şi cum a reacţionat? 

— A fost foarte supărat, zise Nadine încet. 

— V-a îndemnat să vă schimbaţi decizia? 

Ea scutură din cap. 

— Nu... Nu a spus prea multe. Vedeţi, amândoi ştiam de 
ceva vreme că s-ar putea întâmpla aşa ceva. 

— Vă rog să mă scuzaţi, continuă Poirot, dar... Celălalt 
bărbat era, desigur, domnul Jefferson Cope? 

Nadine îşi înclină capul. 

— Da. 

Urmă o pauză lungă, apoi, fără să-şi schimbe tonalitatea 
vocii, Poirot o întrebă: 

— Aveţi o seringă hipodermică, doamnă? 

— Da... Nu. 

Poirot ridică mirat din sprâncene. 

Ea îi explică: 

— Am o veche seringă hipodermică printre alte lucruri în 
cutia de medicamente pe care o iau în călătorii, dar se află în 
bagajul cel mare pe care l-am lăsat în Ierusalim. 

— Înţeleg. 

După o altă pauză, Nadine spuse, cutremurată de un fior de 
nelinişte: 

— De ce mă întrebaţi asta, domnule Poirot? 

El nu îi răspunse la întrebare; în schimb, îi puse o alta: 

— Doamna Boynton lua, după câte am înţeles, un amestec 
care conţinea digitalină? 

— Da. 

Lui Poirot i se păru că Nadine era foarte atentă acum. 

— Asta era pentru problemele pe care le avea cu inima? 

— Da 

— Digitalina este, într-o oarecare măsură, un drog 
cumulativ? 

— Cred că da. Nu ştiu prea multe despre asta. 

— Dacă doamna Boynton a luat o supradoză de digitalină... 

Ea îl întrerupse rapid, dar ferm: 

— Nu a luat. Era întotdeauna extrem de atentă. La fel eram 
şi eu când îi măsurăm doza. 


— Se poate să fi fost o supradoză în acea sticluţă. Poate o 
greşeală din partea farmacistului care a preparat-o? 

— Cred că este foarte puţin probabil, replică ea calmă. 

— A, bine — vom afla în curând adevărul în urma analizelor. 

— Din păcate, sticluţa s-a spart, zise Nadine. 

Poirot o privi cu un interes subit. 

— Serios? Cine a spart-o? 

— Nu sunt foarte sigură. Unul dintre servitori, cred. Când 
trupul soacrei mele a fost dus în peşteră s-a produs mare 
agitaţie şi lumina era foarte slabă. O măsuţă a fost răsturnată. 

Poirot continuă s-o privească fix timp de un minut sau două. 

— Asta este foarte interesant, afirmă el. 

Nadine Boynton se foi pe scaun, obosită. 

— Vreţi să sugeraţi că soacra mea nu a murit din cauza 
şocului, ci a unei supradoze de digitalină? Întrebă ea, apoi 
continuă: Acest lucru mi se pare extrem de improbabil. 

Poirot se aplecă înainte. 

— Chiar dacă vă spun c ă din trusa doctorului Gerard, 
doctorul francez care st ătea în tab ăr ă, lipse şte o cantitate 
însemnat ă dintr-un preparat de digitoxin ă? 

Chipul ei se făcu extrem de palid. Poirot îi văzu mâna 
strângând marginea mesei. Părea o Madonna cioplită în 
piatră. 

— Ei bine, madame, spuse Poirot în cele din urmă, ce părere 
aveţi despre asta? 

Secundele continuară să se scurgă, dar ea nu spunea nimic. 
După aproape două minute, ea îşi înălţă capul şi Poirot tresări 
uşor când văzu expresia din ochii ei. 

— Domnule Poirot, nu am omorât-o pe soacra mea. Ştiţi 
asta! Era în viaţă când am plecat de lângă ea. Sunt mulţi 
oameni care pot să depună mărturie în acest sens! Prin 
urmare, nefiind vinovată de crimă, mă pot încumeta să apelez 
la dumneavoastră. De ce trebuie să vă amestecați în această 
afacere? Dacă vă jur pe onoarea mea că s-a făcut dreptate şi 
numai dreptate, nu vreţi să abandonaţi această investigaţie? A 
fost atât de multă suferinţă — nici nu vă daţi seama. Acum că 
în sfârşit este pace şi există posibilitatea fericirii, trebuie să 


distrugeţi totul? 

Poirot se îndrepta pe scaun. În ochii lui strălucea o lumină 
verde. 

— Să clarificăm un lucru, madame. Ce îmi cereţi să fac? 

— Vă spun că soacra mea a murit de moarte bună şi vă cer 
să acceptaţi această afirmaţie. 

— Să lămurim ceva. Credeţi c ă soacra dumneavoastr ă a fost 
ucis ă cu premeditare şi îmi cereţi să trec cu vederea crima! 

— Vă cer să aveţi îndurare! 

— Da - pentru cineva care nu a avut nici o îndurare! 

— Nu înţelegeţi — nu a fost aşa. 

— Aţi comis crima, madame, ca să ştiţi atât de bine? 

Nadine clătină din cap. Nu arăta nici un semn de vinovăţie. 

— Nu, răspunse ea încet. Era în viață când am plecat de 
lângă ea. 

— Atunci = ce s-a întâmplat? Şti ţi. Sau b ănui ţi? 

Nadine răspunse cu vehemenţă: 

— Am auzit, domnule Poirot, că odată, în afacerea din 
Orient Express, aţi acceptat verdictul oficial în privinţa celor 
întâmplate 414). 

Poirot o privi curios. 

— Mă întreb cine v-a spus asta. 

— Este adevărat? 

— Cazul acela a fost... Diferit, răspunse el calm. 

— Nu. Nu, nu a fost diferit! Omul care a fost ucis era rău — 
vocea ei scăzu în intensitate — aşa cum era şi ea... 

— Caracterul moral al victimei nu are nimic de-a face cu 
asta, zise Poirot. Nu este sigur ca o fiinţă umană care şi-a 
exercitat dreptul la judecată privată şi a luat viaţa altui om să 
trăiască într-o comunitate. Eu vă spun asta! Eu, Hercule 
Poirot! 

— Cât de nemilos sunteţi! 

— Madame, în unele privinţe sunt de neclintit. Nu voi 
accepta crima! Acesta este ultimul cuvânt al lui Hercule 
Poirot! 

Nadine se ridică. Ochii ei întunecaţi aruncau flăcări de furie. 

— Atunci, daţi-i drumul! Distrugeţi şi aduceţi nefericire în 


vieţile oamenilor nevinovaţi! Nu mai am nimic de spus. 

— Dar eu, madame, cred că mai aveţi multe de spus... 

— Nu, nu mai am. 

— Ba da. Ce s-a întâmplat, madame, după ce aţi plecat de 
lângă soacra dumneavoastră? În timp ce dumneavoastră şi 
soţul dumneavoastră vă aflaţi împreună în cortul cel mare? 

Ea ridică din umeri. 

— De unde să ştiu? 

— Ştiţi — sau bănuiţi. Nadine îl privi drept în ochi. 

— Nu ştiu nimic, domnule Poirot. Întorcându-se, ieşi din 
încăpere. 

Capitolul 8 

După ce îşi notă în carneţel — „N. B. 4.40” Poirot deschise 
uşa şi chemă ordonanta pe care colonelul Carbury i-o pusese 
la dispoziţie, un om inteligent, cu bune cunoştinţe de engleză, 
şi îi ceru să o aducă pe domnişoara Carol Boynton. 

O privi cu oarecare interes pe fata care intră — părul 
castaniu, poziţia capului pe gâtul lung, energia nervoasă a 
mâinilor frumos conturate. 

— Luaţi loc, mademoiselle, îi spuse. 

Ea se aşeză, ascultătoare. Chipul ei era lipsit de culoare şi de 
expresie. Poirot începu cu exprimarea mecanică a 
condoleanţelor, pe care fata le acceptă fără vreo schimbare de 
expresie. 

— Şi acum, mademoiselle, vreţi să-mi relataţi cum v-aţi 
petrecut după-amiaza zilei în chestiune? 

Răspunsul ei veni prompt, dând impresia că fusese deja bine 
repetat. 

— După prânz ne-am dus cu toţii la o plimbare. Eu m-am 
întors în tabără... 

Poirot o întrerupse: 

— Doar o clipă. Aţi fost toţi împreună până atunci? 

— Nu, am fost cu fratele meu Raymond şi cu domnişoara 
King majoritatea timpului. 

— Ştiţi ora aproximativă? 

— Cred că era cam cinci şi zece. Poirot scrise: „C. B. 5.10”. 

— Şi apoi? 


— Mama stătea încă acolo unde se afla când am plecat. M- 
am dus şi am vorbit cu ea, apoi m-am dus la cortul meu. 

— Vă amintiţi ce anume aţi discutat? 

— Eu am spus că era foarte cald şi că am de gând să mă 
întind un pic. Mama mi-a răspuns că ea va rămâne acolo unde 
era. Asta-i tot. 

— Ceva din înfăţişarea ei vi s-a părut ieşit din comun? 

— Nu. Cel puţin, asta este... 

Se opri nesigură, privindu-l pe Poirot. 

— Aveţi ceva de spus, mademoiselle? O întrebă Poirot. 

— Doar mă gândeam. Nu am dat atenţie acestui lucru la 
momentul respectiv, dar acum, gândindu-mă retrospectiv... 

— Da? 

— Este adevărat, confirmă Carol încet, că avea o culoare 
ciudată - faţa ei era foarte roşie, mai mult ca de obicei. 

— Este posibil să fi avut un şoc de o natură oarecare? Sugeră 
Poirot. 

— Un şoc? Îl privi ea nedumerita. 

— Da, se poate să fi avut, să zicem, vreo problemă cu unul 
dintre servitorii arabi. 

— Ah! Carol se lumină la faţă. Da, se poate. 

— Nu a pomenit de aşa ceva? 

— Nu... Nu, deloc. 

— Şi ce aţi făcut în continuare, mademoiselle? Se interesă 
Poirot. 

— M-am dus la cortul meu şi m-am odihnit vreo jumătate de 
oră, apoi m-am dus la cortul cel mare. Fratele meu şi soţia lui 
citeau. 

— Şi ce aţi făcut? 

— A, aveam ceva de cusut. Apoi am luat o revistă. 

— Aţi mai vorbit cu mama dumneavoastră în drum spre 
cort? 

— Nu. M-am dus direct. Nu cred nici măcar că am privit în 
direcţia ei. 

— Şi apoi? 

— Am rămas în cortul cel mare până când... Până când 
domnişoara King ne-a spus că a murit. 


— Şi asta este tot ce ştiţi, mademoiselle? 

— Da. 

Poirot se aplecă înainte. Tonul îi rămase neschimbat, 
nepăsător şi conversaţional. 

— Şi ce aţi simţit, mademoiselle? 

— Ce am simţit? 

— Da. Când aţi aflat că mama dumneavoastră — scuzaţi, 
mama dumneavoastră vitregă, nu-i aşa? 

— Ce aţi simţit când aţi văzut că a murit? 

Ea îl privi ţintă. 

— Nu înţeleg ce vreţi să spuneţi! 

— Cred că înţelegeţi foarte bine. 

Carol îşi lasă privirea în jos şi răspunse nesigură: 

— A fost... A fost un şoc foarte mare. 

— Chiar aşa? 

Chipul fetei se împurpura. Îl privi neajutorată. Acum Poirot 
văzu teamă în ochii ei. 

— A fost un şoc chiar atât de mare, mademoiselle? Vă aminti 
ţi o anumit ă discu ţie pe care a ţi avut-o cu fratele 
dumneavoastr ă Raymond într-o noapte, în Ierusalim? 

Lovitura lui îşi atinse ţinta. Poirot văzu cum sângele se 
scurge din nou din obrajii lui Carol. 

— Ştiţi despre asta? Şopti ea. 

— Da. Ştiu. 

— Dar cum... Cum? 

— O parte a acelei discuţii a fost auzită. 

— Oh! 

Carol Boynton îşi îngropă faţa în mâini. Suspinele ei 
zguduiau masa. 

Hercule Poirot aşteptă un minut, apoi spuse încet: 

— Plănuiaţi amândoi să provocaţi moartea mamei 
dumneavoastră vitrege. 

Carol izbucni, suspinând: 

— Eram furioşi... Foarte furioşi în seara aceea! 

— Poate. 

— Vă este imposibil să înțelegeţi starea în care eram! Se 
ridică, dându-şi înapoi părul de pe faţă. Ar părea ceva de 


domeniul fantasticului. Nu era atât de rău în America — dar 
călătoria a scos în evidenţă atât de mult totul. 

— Ce a scos în evidenţa? 

Vocea lui Poirot era acum blândă, înţelegătoare. 

— Faptul că eram diferiţi de... Alţi oameni! Am... Am ajuns 
să fim disperaţi din cauza asta. Şi mai era şi Jinny. 

— Jinny? 

— Sora mea. Nu aţi văzut-o. Devenea... Ei bine, ciudată. Şi 
mama îi înrăutăţea situaţia. Nu părea să-şi dea seama de asta. 
Ne era teamă, mie şi lui Ray, că Jinny înnebunea de-a binelea! 
Şi ne-am dat seama că şi Nadine gândea la fel şi asta ne-a 
făcut să ne fie şi mai frică, fiindcă Nadine se pricepe la astfel 
de lucruri. 

— Da, şi? 

— În seara aceea din Ierusalim, picătura a umplut paharul! 
Ray era nervos din cale-afară. Amândoi ne-am lăsat duşi de 
val şi ni se părea — da, într-adevăr, ni se părea corect să facem 
astfel de planuri. Mama... Mama nu era în toate minţile. Nu 
ştiu ce părere aveţi, dar poate părea foarte corect — chiar nobil 
— să omori pe cineva! 

Poirot aprobă încet din cap. 

— Da, aşa li se pare multor oameni. Istoria stă mărturie. 

— Aşa simţeam eu şi Ray... În seara aceea... Carol dădu cu 
palma în masă. Dar nu am făcut-o! Bineînţeles că nu am făcut- 
o! A doua zi dimineaţă, toată povestea a părut absurdă, 
melodramatica — oh, da, şi atât de ticăloasă! Într-adevăr, într- 
adevăr, domnule Poirot, mama a murit în condiţii perfect 
naturale, de inimă. Eu şi Ray nu avem nimic de-a face cu asta. 

— Îmi puteţi jura, mademoiselle, o întrebă Poirot calm - căci 
credeţi în mântuirea după moarte — că doamna Boynton nu a 
murit ca urmare a unei acţiuni a dumneavoastră? 

Carol îşi înălţă capul. Vocea cu care răspunse era sigură şi 
profundă: 

— Jur, spuse ea, cu credința mântuirii după moarte, că nu i- 
am făcut nici un rău... 

Poirot se lăsă pe spătarul scaunului. 

— Aşadar, asta-i tot, zise el. 


Urmară momente de tăcere. Poirot îşi mângâia gânditor 
mustaţa atent îngrijită. Apoi spuse: 

— Şi care era planul dumneavoastră, mai exact? 

— Planul? 

— Da, dumneavoastră şi fratele dumneavoastră trebuie să fi 
avut un plan. 

În minte, Poirot numără secundele până la venirea 
răspunsului. Una, două, trei. 

— Nu aveam nici un plan, zise Carol în cele din urmă. Nu 
am ajuns niciodată atât de departe. 

Hercule Poirot se ridică. 

— Asta-i tot, mademoiselle. Vreţi să fiţi atât de amabilă şi să- 
| trimiteţi pe fratele dumneavoastră? 

Carol se ridică şi ea, dar rămase nehotărâtă o clipă. 

— Domnule Poirot, mă... Mă credeţi? 

— Am spus eu că nu vă cred? Întrebă Poirot. 

— Nu, dar... 

Carol se opri. 

— Vreţi să-l rugaţi pe fratele dumneavoastră să vină aici? 
Spuse Poirot. 

— Da. 

Tânăra se îndreptă încet spre uşă. Ajungând lângă ieşire se 
opri şi se întoarse hotărâtă. 

— V-am spus adevărul — chiar am făcut-o! 

Hercule Poirot nu răspunse. Carol Boynton ieşi încet din 
cameră. 

Capitolul 9 

Poirot observă asemănarea dintre Raymond Boynton şi sora 
lui în momentul când tânărul intră în încăpere. 

Chipul lui era serios şi aspra. Nu părea să fie neliniștit sau 
temător. Se aşeză pe scaun, îl privi cu duritate pe Poirot şi 
spuse: 

— Ei bine? 

— Aţi vorbit cu sora dumneavoastră? Îl întrebă Poirot cu 
blândeţe. 

Raymond dădu din cap. 

— Da, când mi-a spus să vin aici. Bineînţeles că îmi dau 


seama că bănuielile dumneavoastră sunt oarecum justificate. 
Dacă ne-aţi auzit discuţia din acea seară, faptul că mama mea 
vitregă a murit destul de subit în mod evident că ar putea 
părea suspect! Pot însă să vă asigur că acea conversaţie a 
fost... Nebunia unei seri! La momentul respectiv eram supuşi 
unui stres insuportabil. Prin acest plan fantastic de a o ucide 
pe mama mea vitregă — oh, cum să spun? 

— Ne refulam cumva! 

Hercule Poirot îşi înclină capul încet. 

— Acest lucra este posibil, acceptă el. 

— Desigur, dimineaţa totul părea... Absurd! Vă jur, domnule 
Poirot, că nu m-am mai gândit din nou la acea chestiune! 

Poirot nu răspunse. Raymond adăugă repede: 

— Oh, da, ştiu că asta este uşor de spus. Nu mă aştept să mă 
credeţi pur şi simplu pe cuvânt. Dar luaţi în consideraţie 
faptele. Am vorbit cu mama chiar înainte de ora 6. Era cu 
siguranţă în viaţă şi se simţea bine. M-am dus la cortul meu, 
m-am spălat şi m-am alăturat celorlalţi în cortul cel mare. Din 
acel moment, nici eu, nici Carol nu ne-am mişcat de acolo. 
Toată lumea ne putea vedea. Trebuie să înţelegeţi, domnule 
Poirot, că moartea mamei a fost naturală — un caz de atac de 
cord — nu putea fi altceva! Erau servitori în jur, oamenii 
veneau şi plecau. Orice altă idee e absurdă. 

— Ştiţi, domnule Boynton, spuse Poirot calm, că domnişoara 
King este de părere că, în momentul când a examinat trupul — 
la 18.30 — moartea se produsese de cel puţin o oră şi jumătate 
sau probabil cu dou ă ore mai devreme? 

Raymond îl privi ţintă; era uluit. 

— Sarah a spus asta? Şopti el. 

Poirot aprobă cu o mişcare a capului. 

— Ce aveţi de spus? 

— Dar... Este imposibil! 

— Asta e mărturia domnişoarei King. Acum dumneavoastră 
veniţi şi-mi spuneţi că mama dumneavoastră era în viaţă cu 
doar patruzeci de minute înainte ca domnişoara King să 
examineze cadavrul. 

— Dar ăsta-i adevărul! Protestă Raymond. 


— Fiţi atent, domnule Boynton. 

— Sarah trebuie să se fi înşelat! Trebuie să fie vreun factor 
pe care nu l-a luat în consideraţie. Refracţia stâncilor, ceva. 
Pot să vă asigur, domnule Poirot, că mama era în viaţă chiar 
înainte de ora şase şi că am discutat cu ea. 

Pe chipul lui Poirot nu se citea nimic. 

Raymond se aplecă înainte cu seriozitate. 

— Domnule Poirot, ştiu cum trebuie să vi se pară, dar priviţi 
lucrurile cu corectitudine. Nu sunteţi obiectiv. Este normal să 
fiţi astfel, prin natura lucrurilor. Trăiţi într-o lume a crimei. 
Orice moarte subită trebuie să vă pară o posibilă crimă! Nu vă 
daţi seama că nu vă puteţi baza pe simţul proporţiilor? 
Oamenii mor în fiecare zi — mai ales cei cu inima slabă - şi nu 
există nimic sinistru în aceste morţi. 

Poirot oftă. 

— Vreţi să mă învăţaţi propria mea meserie, nu-i aşa? 

— Nu, evident că nu. Dar cred că sunteţi subiectiv — din 
cauza acelei discuţii nefericite. Nu există nimic în legătura cu 
moartea mamei care să trezească suspiciuni, cu excepţia acelei 
nefericite conversații nebuneşti dintre mine şi Carol. 

Poirot clătină din cap. 

— Greşiţi aici, spuse el. Mai este ceva. Mai este otrava luată 
din trusa doctorului Gerard. 

— Otravă? Ray îl privi fix. Otravă? 

Îşi împinse puţin scaunul înapoi. Părea complet stupefiat. 

— Asta este ceea ce bănuiţi? 

Poirot îl lăsă un minut sau două, apoi rosti încet, aproape 
indiferent: 

— Planul dumneavoastră era diferit, nu? 

— Oh, da, răspunse Raymond mecanic. De aceea... Asta 
schimbă totul... Eu... Nu pot să gândesc clar. 

— Ce plan aveaţi dumneavoastră? 

— Noi? Trebuia să... 

Raymond se opri brusc. Privirea îi deveni precaută, brusc 
atentă. 

— Nu cred că o să mai spun ceva, răspunse el. 

— Cum doriţi, acceptă Poirot. 


ÎI privi pe tânăr cum iese din cameră. Îşi trase carneţelul 
lângă el şi făcu o ultimă notă, cu litere mici, ordonate. „R. B. 
5.55?” 

Apoi luând o foaie mare de hârtie, începu să scrie. Odată 
sarcina încheiată, se lăsă pe spătar, cu capul înclinat într-o 
parte, şi contemplă rezultatul. Scrisese: 

Familia Boynton şi Jefferson Cope pleacă din tabără 3.05 
(aprox.) 

Doctor Gerard şi Sarah King pleacă din tabără 3.15 (aprox.) 

Lady Westholme şi domnişoara Pierce pleacă din tabără 

Doctorul Gerard se întoarce în tabără 4.20 (aprox.) 


Lennox Boynton se întoarce în tabără 


Nadine Boynton se întoarce în tabără şi discută cu doamna 
Boynton 4.40 


Nadine Boynton pleacă de lângă soacra ei şi se duce la cortul 
cel mare 4.50 (aprox.) 


Carol Boynton se întoarce în tabără 


Lady Westholme, domnişoara Pierce şi domnul Jefferson 
Cope se întorc în tabără 


Raymond Boynton se întoarce în tabără 
Sarah King se întoarce în tabără 
Descoperirea cadavrului 

Capitolul 10 


— Mă întreb, începu Hercule Poirot. 
Impături lista, se duse la uşă şi ceru să fie adus la el 


Mahmoud. Ghidul mătăhălos era volubil. Cuvintele lui 
curgeau ca un şuvoi de neoprit. 

— Mereu, mereu, eu de vină. Când se întâmpla ceva, mereu, 
eu de vină. Când Lady Ellen Hunt a scrântit glezna ei când 
cobora de la Locul pentru Sacrificiu eu de vină, deşi ea a mers 
cu tocuri înalte şi ea a avut cel puţin şaizeci de ani — poate 
şaptezeci. Viaţa mea toată nefericită! Ah! Toată nefericirea şi 
nedreptatea evreii ne fac nouă... 

În cele din urmă, Poirot reuşi să îi întrerupă şuvoiul vorbelor 
şi să pună o întrebare — La 5.30 zici? Nu, nu cred că vreun 
servitor era atunci pe acolo. Vedeţi, prânzul e târziu — la ora 
două. Apoi trebuie făcut curăţenie. După prânz, toată după- 
amiaza dormit. Da, americanii nu servesc ceai. Noi toţi ne 
ducem la somn la trei şi jumătate. La cinci, eu care sunt 
sufletul eficienţei — mereu, mereu am grijă de confortul 
doamnelor şi domnilor care îi servesc — eu ies fiin'că ştiu că 
toate doamnele engleze vrea ceai. Dar nimeni nu acolo. Toţi 
au plecat la plimbare. Pentru mine, totul e foarte bine — mai 
bine ca de obicei. Eu pot să merg iar la dormit. La şase fără un 
sfert începe necazul — doamna mare englezoaică — foarte mare 
doamna - se întoarce şi vrea ceai, deşi servitorii pun cina. Ea 
face agitaţie, zice că apa trebuie să fiarbă, eu trebuie să am 
grijă. Ah, bunul meu domn! Ce mai viaţă — ce mai viaţă! Fac 
tot ce pot — eu mereu de vină... Eu. 

Poirot îl întrebă despre reproşuri. 

— Mai este o mică problemă. Doamna care a murit era 
supărată pe unul dintre servitori. Ştii cine a fost şi despre ce a 
fost vorba? 

Mahmoud îşi ridică mâinile spre cer. 

— Cum să ştiu? Evident că nu. Bătrâna doamnă nu s-a plâns 
la mine. 

— Ai putea afla? 

— Nu, bunul meu domn, asta este imposibil. Niciunul din 
băieţi nu recunoaşte asta nici o clipă. Doamna bătrână 
furioasă, spui? Atonei servitorii normal că nu spun. Abdul 
spune că Mohammed, şi Mohammed spune că Aziz, şi Aziz 
spune că Aissa, şi tot aşa. Toţi sunt foarte proşti beduini — nu 


înţeleg nimic. Inspiră şi continuă: Acum eu am avantaj cu 
educaţia misionarilor. Pot să îţi recit Keats şi Shelley: 
Iadadoveandassweedovedied... (15) 

Poirot tresări. Deşi engleza nu era limba lui maternă, o 
stăpânea destul de bine ca să sufere din cauza pronunţiei 
ciudate a lui Mahmoud. 

— Superb! Spuse el în grabă. Superb! În mod sigur o să te 
recomand tuturor prietenilor mei. 

Reuşi în cele din urmă să scape de avalanşa verbală a 
ghidului. Apoi se duse cu lista la colonelul Carbury pe care îl 
găsi în biroul lui. 

Carbury îşi strâmbă şi mai mult cravata şi întrebă: 

— Ai obţinut ceva? 

— Vrei să-ţi spun care e teoria mea? Spuse Poirot. 

— Dacă doreşti, îi răspunse colonelul Carbury şi oftă. 

În viaţa lui ajunsese, într-un fel sau altul, să audă foarte 
multe teorii. 

— Teoria mea este că, într-adevăr, criminalistica este cea 
mai uşoară ştiinţă din lume! Nu trebuie să faci altceva decât 
să-l laşi pe criminal să vorbească — mai devreme sau mai 
târziu îţi va spune tot. 

— Îmi aduc aminte că ai mai afirmat ceva de genul ăsta şi 
înainte. Cine ţi-a făcut mărturisiri? 

— Toată lumea. 

Poirot îi relată pe scurt conţinutul discuţiilor pe care le 
avusese în cursul dimineţii. 

— Hm, mormăi Carbury. Da, ai obţinut câteva informaţii 
interesante, cred. Păcat că toate par să indice direcţii opuse. 
Ceea ce vreau să ştiu este: avem sau nu un caz? 

— Nu. 

Carbury oftă din nou. 

— Mi-era teamă de asta. 

— Dar înainte de căderea nopţii, afirmă Poirot, vei avea 
adevărul! 

— Ei bine, asta e ceea ce mi-ai promis, spuse colonelul 
Carbury. Iar eu mă cam îndoiesc că o să reuşeşti. Eşti sigur de 
asta? 


— Sunt foarte sigur. 

— Trebuie să fie plăcut să ai un astfel de sentiment, comentă 
colonelul. 

Chiar dacă în ochi avea o sclipire de veselie, Poirot nu păru 
să-şi dea seama de asta. Scoase la iveală lista. 

— Frumos, rosti aprobator colonelul Carbury. 

Se aplecă asupra ei. După două-trei minute spuse: 

— Ştii ce cred? 

— Aş fi încântat dacă mi-ai spune. 

— Tânărul Raymond Boynton trebuie scos de pe lista 
suspecţilor. 

— Ah! Chiar crezi asta? 

— Da. Ceea ce a gândit el e limpede precum cristalul. 
Puteam sa ne fi dat seama că nu este implicat, căci el este, ca 
în poveştile polițiste, cea mai suspectă persoană. Întrucât 
practic l-ai auzit spunând că are de gând să-i facă de 
petrecanie bătrânei doamne -— trebuia sa ne dăm seama că asta 
însemna că este nevinovat! 

— Citeşti multe poveşti polițiste, nu-i aşa? 

— Mii, recunoscu sincer colonelul Carbury. Adăugă, cu tonul 
unui şcolar plin de regret: Presupun că nu poţi proceda 
precum detectivii din cărţi, nu? Să scrii o listă de fapte 
semnificative — lucruri care nu par să aibă vreo importanţă, 
dar care sunt teribil de importante — genul ăsta de lucruri. 

— Ah, exclamă Poirot cu blândeţe. Îţi place acel gen de 
poveşti polițiste? Cu siguranţă că voi face asta pentru tine cu 
mare plăcere. 

Trase înspre el o foaie de hârtie şi notă rapid şi ordonat: 

Fapte semnificative 


Doamna Boynton lua un amestec care conţinea digitalină. 

Doctorului Gerard îi lipseşte o seringă hipodermică. 

Doamnei Boynton îi plăcea în mod evident să-şi împiedice 
familia să se distreze împreună cu alte persoane. 

În după-amiaza cu pricina, doamna Boynton şi-a încurajat 
familia să plece de lângă ea. 

Doamna Boynton era o sadică. 


Distanţa de la cortul cel mare până la locul unde doamna 
Boynton stătea este de (aproximativ) două sute de metri. 

Domnul Lennox Boynton a spus la început că nu ştie la ce 
oră s-a întors în tabără, dar mai târziu a recunoscut că i-a 
potrivit ceasul mamei lui la ora exactă. 

Doctorul Gerard şi domnişoara Ginevra Boynton ocupau 
corturi alăturate. 

La 6.30, când cina era pregătită, un servitor a fost trimis să o 
anunţe pe doamna Boynton. 


Colonelul parcurse lista cu mare satisfacţie. 

— Grozav! Exclamă el. Exact ceea ce ne trebuia. Ai făcut 
lucrurile să pară dificile — şi aparent irelevante - absolut 
autentic! Apropo, mi se pare că există una sau două omisiuni 
importante. Dar asta, presupun, este pentru a-l tenta pe fraier? 

Lucirea se ivi iarăşi în ochii lui Poirot, dar nu răspunse. 

— De exemplu, punctul doi, continuă colonelul Carbury 
nesigur. Doctorului Gerard îi lipse şte o sering ă hipodermic ă 
- da. De asemenea, îi mai lipseşte şi o soluţie concentrată de 
digitalină — sau ceva de genul ăsta. 

— Acest lucru nu este la fel de important ca absenţa seringii 
hipodermice, sublinie Poirot. 

— Splendid! Exclamă colonelul Carbury, cu faţa luminată de 
zâmbete. Nu pricep deloc. Eu aş fi spus că digitalina era mult 
mai importantă decât seringa! Şi ce e cu laitmotivul ăsta cu 
servitorul care tot apare — un servitor a fost trimis să-i spună 
că este gata cina şi povestea aceea cu doamna Boynton care l- 
a ameninţat pe un servitor cu bastonul, ceva mai devreme în 
acea după-amiază? Doar nu ai de gând să-mi spui că unul 
dintre bieţii amărâţi din deşert i-a făcut felul? Fiindcă, adăugă 
colonelul Carbury cu seriozitate, dacă acesta este adevărul, ar 
fi o în şel ătorie. 

Poirot zâmbi, dar nu răspunse. 

În timp ce părăsea biroul, murmură pentru sine: 

— Incredibil! Englezii nu se maturizează niciodată! 

Capitolul 11 

Sarah King stătea pe coama dealului, smulgând absentă flori 


de câmp. Doctorul Gerard era aşezat pe un zid de piatră 
nefinisat, în apropierea ei. 

Sarah spuse brusc şi pasionat: 

— De ce aţi început toate astea? Dacă nu aţi fi fost 
dumneavoastră. 

— Credeţi că ar fi trebuit să păstrez tăcerea? Întrebă doctorul 
Gerard încet. 

— Da. 

— Ştiind ceea ce ştiam? 

— Nu ştiai, replică Sarah. 

Francezul oftă. 

— Ba ştiam. Dar recunosc că nu poţi fi niciodată sigur. 

— Ba poţi, rosti Sarah necruțătoare. 

Francezul ridică din umeri. 

— Poate dumneavoastră! 

— Aveaţi febră — o temperatură mare - şi nu puteaţi să aveţi 
mintea clară în legătură cu ceea ce s-a întâmplat. Seringa a 
fost probabil acolo tot timpul. Şi poate v-aţi înşelat în privinţa 
digitoxinei sau poate unul dintre servitori v-a umblat la trusa 
medicală. 

Gerard replică plin de cinism: 

— Nu vă faceţi griji! Această probă nu este concludentă. Veţi 
vedea, prietenii dumneavoastră, familia Boynton, vor scăpa 
basma curată! 

— Nu asta este ceea ce vreau! 

Gerard clătină din cap. 

— Nu gândiţi logic! 

— Nu dumneavoastră aţi fost cel care, la Ierusalim, aţi făcut 
mare caz despre neamestecul în treburile altora? Ceru Sarah 
să afle. Şi acum uitaţi! 

— Nu m-am amestecat. Am spus doar ceea ce ştiu! 

— lar eu vă spun că nu ştiţi! Of, Doamne, ne-am întors de 
unde am plecat! Ne învârtim în cerc! 

— Îmi pare rău, domnişoară King, răspunse Gerard cu 
blândeţe. 

Sarah continuă cu glas scăzut: 

— Vedeţi, la urma urmei, nu au scăpat — niciunul! Ea e încă 


aici! Chiar şi din mormânt poate ajunge la ei. Era ceva... 
Îngrozitor în legătură cu ea — e la fel de îngrozitoare şi acum, 
că e moartă! Simt că... Simt că se bucur ă de toate astea! 

Îşi încleştă mâinile. Apoi rosti pe un ton complet diferit, cu 
un glas firesc, lipsit de preocupare: 

— Omuleţul acela urcă dealul. 

Doctorul Gerard privi peste umăr. 

— Ah! Cred că ne caută. 

— Este aşa de prost precum pare? Întrebă Sarah. 

— Nu este prost deloc, replică doctorul Gerard cu gravitate. 

— Mi-era teamă de asta, spuse Sarah King. 

Cu o privire serioasă se uită la Hercule Poirot care urca 
dealul. 

Detectivul ajunse la ei în cele din urmă, scoase un „Of!” din 
toată inima şi îşi şterse fruntea. Apoi îşi privi cu tristeţe 
pantofii din piele - Doamne! Exclamă el. Ţara asta stâncoasă! 
Bieţii mei pantofi! 

— Puteţi împrumuta trusa de curăţat pantofii a lui Lady 
Westholme, îi spuse Sarah cu răceală. Şi cârpa de praf. 
Călătoreşte cu un fel de echipament de servitoare după ea. 

— Asta nu va îndepărta zgârieturile, mademoiselle, clătină 
Poirot trist din cap. 

— Poate că nu. De ce Dumnezeu purtaţi astfel de pantofi 
într-o astfel de ţară? 

Poirot îşi înclină uşor capul într-o parte. 

— Îmi place înfăţişarea soigne (16), spuse el. 

— Eu aş renunţa la această încercare în deşert, zise Sarah. 

— Femeile nu arată cel mai bine în deşert, afirmă doctorul 
Gerard visător. Dar domnişoara King aici de faţă, da — 
întotdeauna pare aranjată şi îmbrăcată corespunzător. Însă 
acea Lady Westholme, cu jachetele şi fustele ei groase şi mari, 
şi acei pantaloni de călărie total nepotriviţi, şi cu ghetele — 
quelle horreur de femme! {17} Iar biata domnişoară Pierce — 
cu hainele atât de lipsite de prospeţime, ca nişte foi de varză 
ofilite, cu lanţurile şi mărgelele zornăitoare! Chiar şi tânăra 
doamnă Boynton, care este o femeie frumoasă, nu este ceea ce 
se numeşte chic! Hainele ei sunt total neinteresante. 


— Ei bine, nu cred că domnul Poirot a urcat până aici ca să 
discute despre haine! Replică Sarah pierzându-și răbdarea. 

— Adevărat, confirmă Poirot. Am venit să mă consult cu 
doctorul Gerard — părerea lui îmi va fi de folos — şi a 
dumneavoastră la fel, mademoiselle — sunteţi tânără şi la 
curent cu psihologia. Vreau să ştiu tot ce-mi puteţi spune 
despre doamna Boynton. 

— Nu ştiţi oare totul pe dinafară până acum? Îl întreba 
Sarah. 

— Nu. Am sentimentul... Mai mult decât sentimentul, am 
siguranţa că starea mentala a doamnei Boynton este un 
element foarte important pentru acest caz. Genul acesta de 
oameni îi sunt fără îndoiala familiari doctorului Gerard. 

— Din punctul meu de vedere era cu siguranţă un caz 
interesant de studiat, confirmă doctorul. 

— Spuneţi-mi. 

Doctorul Gerard fu bucuros să-i facă pe plac. Descrise 
propriul interes pentru grupul familial, discuţia cu Jefferson 
Cope şi interpretarea total eronata dată de acesta situaţiei. 

— Aşadar, e un sentimental, spuse Poirot. 

— A, evident! Are idealuri bazate, de fapt, pe un instinct 
profund al lenei. Să iei ce-i mai bun din natura umană şi să 
consideri lumea un loc plăcut este fără îndoială cel mai uşor 
lucru de făcut în viaţă! În consecinţă, Jefferson Cope nu are 
nici cea mai vagă idee despre cum sunt cu adevărat oamenii. 

— Asta poate fi periculos uneori, spuse Poirot. 

Doctorul Gerard continuă: 

— El persista în a privi ceea ce eu aş descrie drept „situaţia 
Boynton” ca pe un caz de devotament greşit înţeles. Nu avea 
decât o vagă idee despre ura, revolta, sclavia şi nefericirea 
care se ascundeau acolo. 

— Este o prostie, comentă Poirot. 

— Cu toate astea, zise doctorul Gerard, chiar şi un optimist 
sentimental care nu vrea să vadă adevărul nu poate fi chiar 
atât de orb. Cred că, în călătoria la Petra, domnului Jefferson 
Cope i s-au deschis ochii. 

Şi relată conversaţia pe care o avusese cu americanul în 


dimineaţa morţii doamnei Boynton. 

— Povestea aceea a servitoarei este foarte interesantă, rosti 
Poirot gânditor. Face lumină în privinţa metodelor folosite de 
bătrână. 

— Aceea a fost cu adevărat o dimineaţă ciudată! Nu aţi fost 
la Petra, domnule Poirot. Dacă mergeţi trebuie neapărat să 
urcați la Locul pentru Sacrificiu. Are — cum să-i zic? 

— O anumită atmosferă! Descrise scena în detaliu, 
adăugând: Domnişoara de faţă stătea ca un tânăr judecător, 
vorbind de sacrificiul unuia pentru salvarea celor mulţi. Vă 
amintiţi, domnişoară King? 

Sarah se cutremură. 

— Nu! Haide să nu vorbim de acea zi. 

— Nu, nu, interveni Poirot. Haide să vorbim de evenimente 
ceva mai îndepărtate din trecut. Doctore Gerard, mă 
interesează caracterizarea dumitale privind mentalitatea 
doamnei Boynton. Ceea ce nu înţeleg prea bine este următorul 
lucru: de ce, după ce şi-a adus familia într-o stare de supunere 
totală, a aranjat apoi această călătorie în străinătate unde 
exista cu siguranţă pericolul unor contacte cu exteriorul şi al 
subminării autorităţii ei? 

Doctorul Gerard se aplecă în faţă, plin de interes. 

— Dar, mon vieux 418), tocmai asta e! Doamnele în vârstă 
sunt la fel pretutindeni în lume. Se plictisesc. Dacă 
specialitatea lor este să joace solitaire, se plictisesc de jocul pe 
care îl cunosc prea bine. Vor să înveţe o nouă variantă de 
solitaire. La fel se întâmpla şi cu o bătrână a cărei distracţie 
(oricât de ciudat ar suna) este să domine şi să tortureze alţi 
oameni! Doamna Boynton - care ar putea fi denumită une 
dompteuse — îşi îmblânzise tigrii. Probabil că i-a făcut plăcere 
când au trecut prin perioada adolescenţei. Căsătoria lui 
Lennox cu Nadine a fost o aventură. Dar apoi, brusc, totul a 
stagnat, Lennox era atât de cufundat în melancolie că era 
aproape imposibil să fie rănit sau tulburat. Raymond şi Carol 
nu arată nici un semn de revoltă. Ginevra — ah! La pauvre 
{19} Ginevra... Din punctul de vedere al mamei ei, nu 
prezintă nici un interes. Pentru ca Ginevra a găsit o metodă de 


scăpare! Ea se refugiază din realitate în fantezie. Cu cât mama 
ei o întărită mai tare, cu atât mai uşor ea îşi găseşte o plăcere 
secretă în a se considera o eroină persecutată! Din punctul de 
vedere al doamnei Boynton, asta e o plictiseală de moarte. Ea 
caută, asemenea regelui Alexandru cel Mare, noi lumi de 
cucerit. Aşa că plănuieşte excursia peste hotare. Va exista 
pericolul ca animalele ei îmblânzite să se revolte, vor exista 
ocazii să provoace noi dureri! Sună absurd, nu-i aşa, dar 
aceasta este realitatea! Doamna Boynton avea nevoie de noi 
senzaţii. 

Poirot inspiră adânc. 

— Asta este perfect. Da, înţeleg exact ce vrei să spui. Aşa a 
fost. Totul se potriveşte. A ales să trăiască periculos, la maman 
Boynton -— şi a plătit preţul! 

Sarah se aplecă în faţă; chipul ei palid şi inteligent era foarte 
serios. 

— Vreţi să spuneţi, interveni ea, că şi-a împins victimele 
prea departe şi. Acestea s-au întors împotriva ei — sau... Sau 
una dintre ele a făcut-o? 

Poirot îşi înclină aprobator fruntea. Cu răsuflarea aproape 
tăiată, Sarah întrebă: 

— Care dintre ei? 

Poirot o privi, se uită la mâinile ei care strângeau cu putere 
florile de câmp, la rigiditatea chipului ei. 

Nu răspunse - fii salvat de la a da un răspuns de Gerard care 
îi atinse umărul şi spuse: 

— Uitaţi! 

O fată se plimba pe o pantă a dealului. Se mişca uşor, cu o 
graţie ritmică şi ciudată care cumva dădea impresia că nu este 
reală. Părul auriu strălucea în lumina soarelui şi un zâmbet 
straniu provocat de un gând ascuns îi înălța colţurile gurii 
frumos conturate. Poirot îşi ţinu răsuflarea. 

— Ce frumos, şopti el. Cât de frumos şi ciudat de mişcător... 
Aşa ar trebui jucată Ofelia — ca o zeiţă venită din alta lume, 
fericită că a scăpat de legăturile bucuriilor şi tristeţilor umane. 

— Da, da, aveţi dreptate, spuse Gerard. Este un chip la care 
să visezi, nu-i aşa? Eu l-am visat. Când eram răpus de febră, 


am deschis ochii şi am văzut acest chip — cu zâmbetul lui 
dulce, nepământean... A fost un vis frumos. Mi-a părut rău 
când m-am trezit... Apoi reveni la atitudinea lui obişnuită: 
Aceasta este Ginevra Boynton, continuă el. 

Capitolul 12 

După un minut, fata ajunse la ei. Doctorul Gerard făcu 
prezentările: 

— Domnişoară Boynton, acesta este domnul Hercule Poirot. 

— Oh. 

Fata îl privi nesigură. Îşi încleşta degetele, apoi începu să şi 
le frământe neliniştita. Nimfa din poveşti revenise de pe 
tărâmul vrăjit. Acum era doar o fată obişnuită, stânjenită, uşor 
neliniştită, care nu se simţea deloc în largul ei. 

— A fost un noroc să te întâlnesc aici, mademoiselle, spuse 
Poirot. Am încercat să te întâlnesc la hotel. 

— Da? 

Avea un zâmbet gol. Degetele începură să tragă de cureaua 
rochiei. Poirot continuă blând: 

— Vrei să ne plimbam un pic? 

Ginevra se supuse, urmându-l docilă. Apoi spuse pe 
neaşteptate, cu o voce ciudată, grăbită: 

— Sunteţi... Sunteţi detectiv, nu-i aşa? 

— Da, mademoiselle. 

— Un detectiv faimos? 

— Cel mai bun din lume, zise Poirot, afirmând acest lucru ca 
pe un simplu fapt, de la sine înţeles. 

Ginevra Boynton ofta foarte uşor. 

— Aţi venit aici ca să mă protejaţi? Poirot îşi mângâie 
mustaţa gânditor, apoi replica: 

— Înseamnă că sunteţi în pericol, mademoiselle? 

— Da, da. Aruncă în jur o privire rapida, bănuitoare. I-am 
spus doctorului Gerard despre asta în Ierusalim. A fost foarte 
deştept. Nu mi-a dat nici un semn atunci, dar m-a urmărit... 
În locul acela teribil cu stânci roşii. Se cutremura. Au vrut să 
mă omoare aici. Trebuie să fiu în permanenţă atenta. 

Poirot aprobă din cap blând şi înţelegător. Ginevra Boynton 
continuă: 


— Este amabil — şi blând. Este îndrăgostit de mine! 

— Serios? 

— Oh, da. Îmi spune numele în somn... Vocea i se înmuie — 
din nou frumuseţea aceea nepământeană stătea acolo, 
tremurătoare. L-am văzut... Zăcând acolo, întorcându-se şi 
zvârcolindu-se... Rostindu-mi numele... M-am strecurat afară 
în linişte. Se opri. M-am gândit că, poate, el a trimis după 
dumneavoastră? Ştiţi, am o mulţime de duşmani îngrozitori. 
Sunt peste tot în jurul meu. Uneori sunt deghiza ţi. 

— Da, da, spuse Poirot cu blândeţe. Dar aici eşti în siguranţă 
- cu toată familia în jur. 

Îşi îndreptă mândră spatele. 

— Ei nu sunt familia mea! Nu am nimic de-a face cu ei. Nu 
pot să vă spun cine sunt în realitate — acesta este un mare 
secret. Aţi fi surprins dacă aţi şti. 

— Moartea mamei dumitale a reprezentat un şoc teribil, 
mademoiselle? O întrebă Poirot blând. 

Ginevra bătu din picior. 

— Vă spun că nu era mama mea! Duşmanii mei au plătit-o să 
pretindă că este şi să aibă grijă să nu evadez! 

— Unde erai în după-amiaza când a murit? 

— Eram în cort... Era foarte cald acolo, dar nu îndrăzneam 
să ies... Ei ar fi putut să pună mâna pe mine... Trupul îi fu 
scuturat de un uşor fior. Unul dintre ei... A aruncat o privire 
în cortul meu. M-am prefăcut că dorm. Şeicul i-a trimis. Şeicul 
voia să mă răpească, desigur. 

Pentru câteva clipe, Poirot merse în tăcere, apoi spuse: 

— Sunt foarte frumoase aceste poveşti pe care ţi le spui 
singură, nu-i aşa? 

Ginevra se opri şi îl privi furioasă. 

— Ba sunt adevărate. Toate sunt adev ărate. 

Şi bătu iarăşi enervată din picior. 

— Da, cu siguranţă sunt ingenioase, afirmă Poirot. 

— Ba sunt adevărate... Adevărate, strigă fata. 

Apoi, furioasă, îi întoarse spatele şi plecă în fugă în jos, pe 
panta. Poirot rămase urmărind-o cu privirea. După câteva 
minute auzi o voce în spatele lui. 


— Ce i-aţi spus? 

Poirot se răsuci şi îl văzu pe doctorul Gerard, stând în spatele 
lui cu răsuflarea uşor tăiată. Sarah se apropia de ei, dar cu un 
pas mai puţin grăbit. 

Poirot răspunse la întrebarea lui Gerard: 

— l-am spus că îşi imaginează tot felul de poveşti drăguţe. 

Doctorul dădu gânditor din cap. 

— Şi s-a înfuriat? Ăsta este un semn bun. Vedeţi, asta arată 
că nu a trecut complet pragul. Încă ştie că acesta nu este 
adevărul! O să o vindec. 

— Ah, o să-i aplicaţi un tratament? 

— Da. Am discutat problema cu tânăra doamnă Boynton şi 
cu soţul ei. Ginevra va veni la Paris şi va fi internata într-una 
dintre clinicile mele. După aceea va fi pregătita pentru scenă 

— Pentru scenă? 

— Da - acolo există şansa ei pentru un mare succes. Şi de 
asta are nevoie — este ceea ce trebuie să i se ofere! În multe 
privinţe are aceeaşi fire ca şi mama ei. 

— Nu! Exclamă Sarah, revoltată. 

— Poate vi se pare imposibil, dar anumite trăsături 
fundamentale sunt identice. Amândouă s-au născut cu o mare 
dorinţă de a fi importante; amândouă cer ca personalitatea lor 
să impresioneze. Orice act al acestei biete copile a fost 
zădărnicit şi înăbuşit; nu i s-a oferit nici o supapă pentru 
ambiția ei teribilă, pentru dragostea ei de viaţă, pentru a-şi 
exprima personalitatea de un romantism pronunţat. Scoase un 
râset scurt. Nous allons changer tout ça {20}! Apoi, 
înclinându-se uşor, murmură: Vă rog să mă scuzaţi. 

După care plecă grăbit în urma fetei. 

— Doctorului Gerard îi place teribil de mult munca lui, spuse 
Sarah. 

— l-am observat aceasta plăcere, replică Poirot. 

Sarah continuă, încruntându-se: 

— Cu toate acestea, nu pot să accept comparaţia pe care a 
făcut-o cu femeia aceea îngrozitoare, deşi, o dată, chiar şi mie 
mi-a părut rău pentru doamna Boynton. 

— Când s-a întâmplat asta, mademoiselle? 


— În momentul acela, în Ierusalim, despre care v-am 
povestit. Brusc am simţit că am înţeles total greşit. Cunoaşteţi 
sentimental pe care îl aveţi uneori când, pentru câteva 
momente, vedeţi total exact invers? M-am ambalat ta legătură 
cu asta şi m-am dus şi m-am făcut de râs. 

— A, nu — asta nu! 

Ca întotdeauna când îşi amintea de conversaţia pe care o 
avusese cu doamna Boynton, Sarah roşi puternic. 

— Mă simţeam exaltată, de parcă aveam o misiune! Şi apoi, 
când Lady W. Şi-a fixat ochii ei scormonitori asupra mea şi 
mi-a spus că m-a văzut stând de vorbă cu doamna Boynton, 
m-am gândit că probabil a auzit discuţia şi m-am simţit cea 
mai mare idioată. 

— Ce anume v-a spus bătrână doamnă Boynton? O întrebă 
Poirot. Puteţi să vă amintiţi exact cuvintele? 

— Cred că da. M-au impresionat foarte tare. „Eu nu uit 
niciodată”, aşa a spus. „Ține minte asta. Niciodat ă n-am uitat 
nimic-nici un fapt, nici un nume, nici un chip.” Sarah se 
cutremură. A spus asta cu atâta răutate, fără măcar să mă 
privească. Mă simt... Mă simt de parcă pot, chiar şi acum, să o 
aud.. 

— V-a impresionat chiar atât de mult? O întrebă Poirot cu 
blândeţe. 

— Da. Eu nu sunt un om uşor de speriat — dar uneori o visez 
rostind chiar acele cuvinte şi chipul ei plin de răutate, rânjind 
triumfător. Uf! Se cutremură uşor, apoi se întoarse brusc spre 
el. Domnule Poirot, poate că nu ar trebui să vă întreb, dar aţi 
ajuns la o concluzie în acest caz? Aţi descoperit ceva sigur? 

— Da. 

Poirot văzu că lui Sarah îi tremură buzele când întrebă: 

— Ce? 

— Am aflat cu cine a vorbit Raymond Boynton în acea 
noapte în Ierusalim. Cu sora lui, Carol. 

— Carol — desigur! Apoi continuă: l-aţi spus... L-aţi 
întrebat... 

Nu avea rost. Nu putu să continue. Poirot o privi grav şi plin 
de compasiune, apoi zise încet: 


— Înseamnă... Atât de mult pentru dumneavoastră, 
mademoiselle? 

— Înseamnă totul! Exclamă Sarah. Apoi îşi îndreptă umerii. 
Dar trebuie să ştiu. 

— Mi-a spus că a fost doar o izbucnire de isterie — atât şi 
nimic mai mult! Spuse Poirot. Că el şi sora lui erau furioşi. Mi- 
a zis că a doua zi o asemenea idee li s-a părut amândurora 
fantastică. 

— Înţeleg... 

— Domnişoară Sarah, rosti Poirot blând, nu vreţi să-mi 
spuneţi de ce vă temeţi? 

Sarah întoarse spre el chipul alb, pe care se citea disperarea. 

— În acea după-amiază... Am fost împreună. Şi când a plecat 
mi-a spus că voia să facă ceva anume atunci — cât mai avea 
curaj. Am crezut că a vrut să spună că... O să stea de vorbă cu 
ea. Dar dacă s-a referit la... 

Glasul i se pierdu. Râmase cu trapul ţeapăn, luptându-se să-şi 
recapete controlul. 

Capitolul 13 

Nadine Boynton ieşi din hotel. În timp ce ezita, nesigură, o 
siluetă care aştepta se repezi înspre ea. 

Domnul Jefferson Cope veni imediat lângă doamna inimii 
lui. 

— Vrei să ne plimbăm pe acolo? Cred că este cel mai plăcut 
drum. 

Nadine fu de acord. 

Porniră să se plimbe, în timp ce domnul Cope vorbea. 
Cuvintele îi ieşeau cu uşurinţă, chiar dacă păreau uşor 
monotone. Nu era un lucru sigur dacă îşi dădea sau nu seama 
că Nadine nu îl asculta. În timp ce se întorceau spre coasta 
plină de flori a dealului, ea îl întrerupse: 

— Jefferson, îmi pare rău. Trebuie să-ţi vorbesc. 

Chipul lui se făcu palid. 

— Da, desigur, draga mea. Orice doreşti, dar nu te necăji. 

— Eşti mai deştept decât am crezut, spuse ea. Ştii, nu-i aşa, 
ce am de gând să-ţi spun? 

— Este cu siguranţă adevărat că împrejurările modifică 


situaţiile, zise domnul Cope. Simt foarte profund că, în 
actualele circumstanţe, anumite decizii ar putea fi 
reconsiderate. Oftă. Trebuie sa mergi înainte, Nadine, şi să 
faci exact ceea ce simți. 

Ea îi răspunse cu o emoție evidentă: 

— Eşti atât de bun, Jefferson. Atât de răbdător! Simt că te- 
am tratat foarte nedrept. Am fost de-a dreptul rea cu tine — 
Ascultă, Nadine, să lămurim un lucru. Întotdeauna mi-am 
cunoscut limitele în ceea ce te priveşte. Încă de când ne-am 
cunoscut, am avut cea mai profundă admiraţie şi respect. Tot 
ce-mi doresc este să fii fericită. Asta mi-am dorit întotdeauna. 
Să te văd nefericită aproape că m-a scos din minţi. Şi pot să 
spun că pentru asta l-am considerat vinovat pe Lennox. 
Simţeam că nu merită să te păstreze dacă nu pune preţ pe 
fericirea ta ceva mai mult decât părea să o facă. Domnul Cope 
inspiră şi continuă: Acum recunosc că, după ce am călătorit 
împreună la Petra, consider că probabil Lennox nu era atât de 
mult de condamnat după cum am crezut. Nu era atât de egoist 
în ceea ce te priveşte, cât lipsit de egoism faţă de mama lui. 
Nu vreau să-i vorbesc de rău pe morţi, dar cred că soacra ta 
era o femeie neobişnuit de dificilă. 

— Da, cred că poţi să spui şi aşa, murmură Nadine. 

— Oricum, continuă domnul Cope, ai venit la mine ieri şi 
mi-ai spus că te-ai hotărât clar să-l părăseşti pe Lennox. Te 
felicit pentru această decizie. Nu era corect — cu viaţa pe care 
o duceai. Ai fost foarte cinstită cu mine. Nu ai pretins că ai 
mai mult decât un vag interes pentru mine. Asta nu mă 
deranja. Tot ce doream era să-mi oferi şansa să am grijă de 
tine şi să te tratez aşa cum meriţi. Pot să mărturisesc că acea 
după-amiază a fost una dintre cele mai fericite din viaţa mea. 

— Îmi pare rău... Îmi pare rău! Exclamă Nadine. 

— Nu, draga mea, fiindcă tot timpul am avut sentimentul că 
nu este adevărat. Simţeam că era inevitabil ca până a doua zi 
dimineaţă să te răzgândeşti. Ei bine, lucrurile stau altfel acum. 
Dumneata şi Lennox vă puteţi duce împreună viaţa. 

— Da. Nu pot să-l părăsesc pe Lennox, spuse Nadine încet. 
Te rog, iartă-mă. 


— Nu e nimic de iertat, declară domnul Cope. Noi doi vom 
redeveni buni prieteni. O să dăm pur şi simplu uitării acea 
după-amiază. 

Nadine îşi puse blând mâna pe braţul lui. 

— Dragă Jefferson, mulţumesc. Acum o să mă duc să-l găsesc 
pe Lennox. 

Se întoarse şi plecă. Domnul Cope îşi continuă drumul 
singur. 

II 

Nadine îl găsi pe Lennox aşezat în teatrul greco-roman. Era 
atât de adâncit în gânduri încât nici nu o observă până când 
ea nu se aşeză, cu răsuflarea tăiată, lângă el. 

— Lennox. 

— Nadine. 

Se întoarse pe jumătate spre ea. 

— Nu am putut să stăm de vorbă până acum, începu ea. Dar 
ştii, nu-i aşa, că nu o să te părăsesc. 

— Chiar ai avut cu adevărat intenţia asta, Nadine? O întrebă 
cu gravitate. 

Ea confirmă cu o mişcare a capului. 

— Da. Înţelegi, părea să fie singurul lucru care îmi mai 
rămăsese de făcut. Speram... Speram că o să vii după mine. 
Bietul Jefferson, cât de rea am fost cu el! 

Lennox râse scurt, dintr-odată. 

— Nu, nu ai fost. Oricui este atât de lipsit de egoism precum 
Cope trebuie să i se dea ocazia să-şi manifeste din plin 
caracterul nobil! Şi ai avut dreptate, Nadine. Când mi-ai spus 
că o să pleci cu el, am avut şocul vieţii mele! Cred, sincer, că 
în ultima vreme trebuie să fi devenit foarte ciudat. Oare de ce 
nu am înfruntat-o pe mama şi n-am plecat cu tine atunci când 
ai vrut? 

— Nu puteai, dragul meu, nu puteai, îi răspunse ea blând. 

— Mama a fost un personaj al naibii de bizar... Spuse 
Lennox gânditor. Cred că, într-o oarecare măsură, ne 
hipnotizase pe toţi. 

— Aşa este. 

Lennox mai medita câteva minute, apoi spuse: 


— Când mi-ai spus în după-amiaza aceea... A fost ca şi cum 
am primit o lovitură în cap! M-am întors pe jumătate ametit, 
apoi, brusc, mi-am dat seama ce prost am fost! Mi-am dat 
seama că nu era decât un singur lucru de făcut dacă voiam să 
nu te pierd. 

O simţi ca se încordează. Tonul lui deveni mai sumbru: 

— M-am dus şi... 

— Nu... 

Lennox îi aruncă o privire scurtă. 

— M-am dus şi... M-am certat cu ea. Tonul i se schimbă 
complet — deveni mai atent şi oarecum lipsit de intonaţie. I-am 
spus că, dacă ar trebui să aleg între tine şi ea... Te-aş alege pe 
tine. 

Urmă o pauză. El repetă, cu o tonalitate ciudată, de 
autoapreciere: 

— Da, asta i-am spus. 

Capitolul 14 

În drum spre casă, Poirot se întâlni cu două persoane, prima 
fiind Jefferson Cope. 

— Domnul Hercule Poirot? Numele meu este Jefferson Cope. 

Cei doi bărbaţi îşi strânseră mâinile ceremonios. Apoi, 
mergând alături de Poirot, domnul Cope explică: 

— Tocmai mi-a trecut prin minte că efectuaţi o anchetă de 
rutină privind moartea bătrânei mele prietene, doamna 
Boynton. Asta a fost o întâmplare şocantă. Ţineţi cont totuşi 
că bătrâna doamnă nu ar fi trebuit să facă o asemenea 
călătorie obositoare. Insă era o femeie foarte încăpăţânată, 
domnule Poirot. Familia ei nu a putut face nimic în această 
privinţă. Era în firea ei să-şi conducă gospodăria cu mână de 
fier — era obişnuită de prea multă vreme să fie astfel, bănuiesc. 
Da, domnule, asta e adevărat, fără îndoială. 

Urmă o scurtă pauză. 

— Vreau doar să vă spun, domnule Poirot, că sunt un vechi 
prieten al familiei Boynton. Evident ca sunt foarte afectaţi de 
întreaga întâmplare; sunt oarecum neliniştiţi şi foarte 
încordaţi, vă daţi seama, aşa că, dacă există anumite 
aranjamente care trebuie făcute — formalităţi necesare, 


aranjamente pentru înmormântare, transportul trupului la 
Ierusalim — eu o să încerc să-i scutesc de cât mai multe dintre 
ele. Aşa că spuneţi-mi mie ce trebuie făcut 

— Sunt convins că familia va aprecia oferta, spuse Poirot şi 
adăugă: Cred că sunteţi un prieten special al tinerei doamne 
Boynton. 

Domnul Jefferson Cope se înroşi uşor. 

— Ei bine, nu vom discuta prea mult pe tema asta, domnule 
Poirot. Am auzit că aţi avut azi-dimineaţă o discuţie cu 
doamna Lennox Boynton, aşa că probabil dânsa v-a dat de 
înțeles cum stau lucrurile între noi, dar acum totul s-a 
terminat. Doamna Boynton este o femeie deosebită şi 
consideră că este de datoria ei să fie alături de soţul ei în 
aceste momente grele. 

Urmă o pauză. Poirot primi informaţia cu un gest delicat al 
capului, apoi murmură: 

— Este dorinţa colonelul Carbury să aibă o imagine clară a 
evenimentelor din după-amiaza morţii doamnei Boynton. 
Puteţi să-mi descrieţi acea după-amiază? 

— Da, sigur. După prânz şi o scurtă odihnă, am pornit într- 
un fel de tur informai al locului. Din fericire, am scăpat fără 
prezenţa acelui ghid înfiorător. Omul ăla este pur şi simplu 
obsedat de evrei. Nu cred că e tocmai normal la cap în 
privinţa acestui subiect. Oricum, după cum spuneam, am 
pornit la drum. Atunci am avut discuţia cu Nadine. După 
aceea a dorit să rămână singură cu soţul ei ca să discute 
această chestiune. Eu mi-am continuat drumul şi m-am întors 
încet în tabără. Pe la jumătatea dramului m-am întâlnit cu 
cele două doamne englezoaice care au mers în excursia de 
dimineaţă — după câte am înţeles, una din ele e parlamentar în 
Anglia? 

Poirot îi confirmă că aşa este. 

— Ah, este o femeie grozavă, foarte deşteaptă şi foarte bine 
informată. Cealaltă mi s-a părut ca un fel de soră mai slabă de 
minte — şi părea că o să cadă moartă de oboseala. Excursia din 
acea dimineaţă a fost foarte obositoare pentru doamna mai în 
vârstă, mai ales că nu-i plac înălțimile. Aşadar, după cum 


spuneam, m-am întâlnit cu aceste două doamne şi le-am dat 
câteva informaţii despre nabateeni. Am făcut o scurtă 
plimbare şi ne-am întors în tabără pe la ora şase. Lady 
Westholme a insistat să servim un ceai şi am avut plăcerea de 
a bea o ceaşcă împreună cu ea - ceaiul era cam slab, dar avea 
o aromă interesantă. Apoi servitorii au pus masa pentru cină 
şi s-au dus după bătrâna doamnă, însă au descoperit-o moartă 
pe scaun. 

— Aţi observat-o atonei când v-aţi întors? 

— Am remarcat că era acolo - era locul ei obişnuit după- 
amiaza şi seara, dar nu i-am acordat o atenţie deosebita. 
Tocmai îi explicam lui Lady Westholme condiţiile prăbuşirii 
noastre economice. De asemenea, trebuia să stau şi cu ochii pe 
domnişoara Pierce. Era atât de obosită că îşi tot scrântea 
gleznele. 

— Mulţumesc, domnule Cope. Pot să vă pun o întrebare 
indiscretă? Este posibil ca doamna Boynton să fi lăsat o 
moştenire substanţială? 

— Una considerabila. Strict vorbind, nu ea a lăsat-o. Ea a 
avut dreptul asupra ei în timpul vieţii şi la moartea ei urma să 
fie împărţită între copiii răposatului Elmer Boynton. Da, acum 
toţi vor trăi foarte bine. 

— Banii schimba mult lucrurile, murmura Poirot. Câte crime 
nu s-au comis din pricina lor?! 

Domnul Cope păru oarecum uimit de idee. 

— Mda, aşa e, bănuiesc, fu el de acord. 

Poirot zâmbi amabil şi murmură: 

— Însă există atât de multe motive pentru crimă, nu-i aşa? 
Mulţumesc, domnule Cope, pentru amabilitatea cu care aţi 
cooperat. 

— Cu plăcere, nici o problemă, răspunse domnul Cope. Oare 
domnişoara King este cea care stă acolo? Cred că o să mă duc 
să schimb câteva cuvinte cu dânsa. 

Poirot îşi continuă drumul spre poalele dealului. O întâlni pe 
domnişoara Pierce care urca şi care îi spuse cu răsuflarea 
tăiată: 

— Oh, domnule Poirot, cât mă bucur să vă întâlnesc! Am stat 


de vorbă cu fata aceea atât de ciudată — cea mai mică, o ştiţi. 
Mi-a spus nişte lucruri extrem de ciudate — despre duşmani şi 
un şeic care vrea să o răpească şi că este înconjurată numai de 
spioni. Serios, totul suna atât de romantic! Lady Westholme 
zice că nu sunt decât prostii şi că odată avea o servitoare 
roşcată la bucătărie care spunea tot minciuni de genul ăsta, 
dar uneori cred că Lady Westholme este cam dură. Şi, la urma 
urmei, chiar ar putea fi adevărat, nu-i aşa, domnule Poirot? În 
urmă cu vreo câţiva ani am citit că una dintre fiicele ţarului a 
scăpat fără să fie omorâtă în timpul revoluţiei din Rusia şi a 
fugit în secret în America. Cred că era vorba de marea ducesă 
Tatiana. Dacă este adevărat, tânăra chiar ar putea fi fiica ei, 
nu-i aşa? Ea chiar a făcut aluzie că ar fi de viţă regală — şi 
chiar are înfăţişarea potrivită, nu credeţi? Are ceva slav — cu 
pomeţii aceia! Ce palpitant ar fi! 

Poirot replică oarecum sentenţios: 

— Este adevărat că multe lucruri ciudate se petrec în viaţă. 

— Azi-dimineaţă nu am realizat cine sunteţi, spuse 
domnişoara Pierce încleştându-şi mâinile. Desigur, sunteţi acel 
detectiv faimos! Am citit totul despre cazul ABC. A fost atât de 
palpitant! La momentul respectiv lucram ca guvernantă chiar 
lângă Doncaster 421). 

Poirot murmură ceva. Domnişoara Pierce continuă din ce în 
ce mai agitată: 

— De aceea am simţit azi-dimineaţă că poate... Am greşit. 
Omul trebuie să spună totul, nu-i aşa? Chiar şi cel mai mic 
amănunt, oricât de neimportant ar putea părea. Fiindcă, 
desigur, dacă dumneavoastră sunteţi implicat, biata doamnă 
Boynton trebuie să fi fost omorâtă! Acum înţeleg! Bănuiesc că 
domnul Mah Mood - nu-mi amintesc exact cum îl cheamă, dar 
mă refer la ghid — nu se poate să fie un agent bolşevic, nu? 
Sau poate chiar domnişoara King? Cred că multe fete cu 
educaţie destul de aleasă din familii bune sunt atrase de acei 
comunişti îngrozitori! De aceea m-am întrebat dacă nu ar 
trebui să vă spun - fiindcă, vedeţi dumneavoastră, a fost 
destul de ciudat dacă stai să te gândeşti. 

— Exact, replică Poirot. Prin urmare o să-mi spuneţi despre 


ce este vorba. 

— Ei bine, nu este ceva deosebit. Numai că, a doua zi după 
descoperirea cadavrului, m-am trezit destul de devreme şi m- 
am uitat afară ca să văd efectul răsăritului, ştiţi — numai că, 
desigur, nu era chiar răsăritul, fiindcă soarele trebuie să se fi 
ridicat pe cer cu vreo oră mai devreme. Dar era dimineaţă... 

— Da, da. Şi ce aţi văzut? 

— Asta a fost curios — cel puţin, la momentul respectiv nu a 
părut important. Numai că atunci am văzut-o pe fata aceea 
Boynton ieşind din cort şi aruncând ceva în pârâu — nu gestul 
a fost straniu, desigur, însă obiectul a sclipit în lumina 
soarelui! În timp ce zbura prin aer. A sclipit, înţelegeţi? 

— Despre care din fetele Boynton era vorba? 

— Cred că era cea căreia i se spune Carol - o fată foarte 
drăguță, la fel ca fratele ei, de altfel — chiar ar putea fi 
gemeni. Sau, desigur, ar fi putut fi cea mică. Îmi bătea soarele 
în ochi, aşa că nu vedeam prea bine. Dar nu cred că avea 
părul roşu — doar arămiu. Îmi place aşa de mult pârul acela 
arămiu! Părul roşcat mi se pare morcoviu! Chicoti ea. 

— Şi a aruncat un obiect strălucitor? Întrebă Poirot. 

— Da. Desigur, cum am mai spus, nu mi s-a părut important 
la momentul respectiv. Dar mai târziu m-am plimbat pe malul 
râului şi am văzut-o pe domnişoara King. Şi printre alte 
nenumărate obiecte foarte nepotrivite care se găseau acolo — 
chiar şi două-trei conserve - am văzut o cutiuţă de metal — nu 
era chiar pătrată, era mai mult de formă dreptunghiulară, 
dacă mă înţelegeţi... 

— Vă înţeleg perfect. Cam atât de mare? 

— Da, cât de deştept sunteţi! Şi atunci m-am gândit: „Cred 
că asta este ceea ce a aruncat fata, dar este o cutie atât de 
drăguță.” Şi doar din curiozitate am luat-o şi am deschis-o. 
Înăuntru era un fel de seringă — de genul celei pe care au 
folosit-o când m-au vaccinat împotriva febrei tifoide. Şi mi-am 
zis că este foarte ciudat să arunci aşa ceva fiindcă seringa nu 
părea spartă. Dar pe când mă gândeam la asta, domnişoara 
King a spus ceva în spatele meu. Nu o auzisem apropiindu-se. 
Mi-a spus: „Ah, mulţumesc — asta este seringa mea. Venisem 


să o caut”. Aşa că i-am dat-o şi ea a luat-o înapoi în tabără. 
Domnişoara Pierce se opri o clipă, apoi continuă în grabă: 
Evident, bănuiesc că nu este nimic important — numai că mi s- 
a părut cam ciudat că domnişoara Boynton a aruncat seringa 
domnişoarei King. Dar, desigur, bănuiesc că există o explicaţie 
foarte plauzibilă. 

Se opri, privindu-l întrebătoare pe Poirot. 

Chipul detectivului era grav. 

— Mulţumesc, mademoiselle. Poate că ceea ce mi-aţi spus nu 
este important în sine, dar vă spun ceva: îmi completează 
cazul! Acum totul este clar şi în ordine. 

— Da, serios? 

Domnişoara Pierce se înroşise şi părea încântată ca un copil. 

Poirot o conduse până la hotel. 

Ajuns în cameră, adăugă un rând la lista lui. Numărul 10. 
„Eu nu uit niciodată. Ţine minte asta. Niciodată n-am uitat 
nimic...” 

— Mais oui! 422) exclamă el. Totul este clar acum! 

Capitolul 15 

— Eu mi-am încheiat pregătirile, spuse Hercule Poirot. 

Oftând uşor, se dădu înapoi doi-trei paşi şi contemplă 
aranjamentul făcut într-o cameră de hotel goală. 

Colonelul Carbury, sprijinit neprotocolar de patul care fusese 
împins lângă un perete, zâmbi în timp ce pufăia din pipă. 

— Eşti un tip ciudat, nu-i aşa, Poirot? Zise el. Îţi place să 
dramatizezi. 

— Poate... Că aşa e, recunoscu micuțul detectiv. Dar nu este 
totul doar un moft. Dacă cineva joacă o comedie, trebuie mai 
întâi să se pregătească decorul adecvat. 

— Asta e o comedie? 

— Chiar dacă e o tragedie — chiar şi atunci decorul trebuie să 
fie cel potrivit. 

Colonelul Carbury îl privi curios. 

— Ei bine, făcu el, totul depinde de tine. Nu înţeleg unde 
baţi. Totuşi, bănuiesc că ai găsit ceva. 

— Voi avea onoarea să-ţi prezint ceea ce mi-ai cerut — 
adevărul! 


— Crezi că putem obţine o condamnare? 

— Asta, prietene, nu ţi-am promis. 

— Corect. Poate chiar mă bucur că n-ai făcut-o. Depinde. 

— Argumentele mele sunt mai mult de ordin psihologic, 
afirmă Poirot. 

Colonelul Carbury oftă 

— Mă temeam de asta. 

— Dar te vor convinge, îl asigură Poirot. Oh, da, te vor 
convinge. Întotdeauna am considerat că adevărul este ciudat 
şi frumos. 

— Uneori e al naibii de neplăcut, îl contrazise colonelul 
Carbury. 

— Nu, nu-i aşa, rosti Poirot cu convingere. Aici intervine 
punctul de vedere personal. Ia, în schimb, un punct de vedere 
abstract, detaşat. Atunci logica absolută a evenimentelor este 
fascinată şi ordonată. 

— O să încerc să privesc astfel lucrurile, spuse colonelul. 

Poirot aruncă o privire spre ceas — un ceas de buzunar, mare 
şi caraghios. 

— Da, într-adevăr, i-a aparţinut bunicului meu. 

— Mă gândeam eu. 

— Este momentul să începem procedura, afirma Poirot. 
Dumneata, mon colonel, vei sta aici, la această masă, 
adoptând o atitudine oficială. 

— Oh, bine, mormăi Carbury. Doar nu vrei să-mi pun şi 
uniforma, nu? 

— Nu, nu. Dacă îmi permiţi, o să-ţi îndrept cravata. 

Îşi transpuse cuvintele în practică. Colonelul Carbury rânji 
din nou, se aşeză pe scaunul indicat şi, un moment mai târziu, 
fără să-şi dea seama, îşi întoarse iarăşi cravata spre urechea 
stângă. 

— Aici, continuă Poirot, modificând uşor poziţia scaunelor, 
vom plasa la famille Boynton. Iar aici, spuse el, îi vom aşeza 
pe cei trei outsideri care au un rol important în acest caz. 
Doctorul Gerard, de a cărui mărturie depinde acuzarea. 
Domnişoara Sarah King, care are un dublu interes în acest caz 
— unul personal şi cel de medic. De asemenea, domnul 


Jefferson Cope, care este prieten apropiat al familiei Boynton 
şi care poate fi considerat fără îndoială o parte interesată. Se 
întrerupse, apoi continuă: Aha - iată-i că vin. 

Deschise uşa ca să permită intrarea grupului. 

Mai întâi intrară Lennox Boynton şi soţia lui, urmaţi de 
Raymond şi Carol. Ginevra intră singură, cu acelaşi zâmbet 
uşor, pierdut pe buze. Doctorul Gerard şi Sarah King încheiau 
grupul. Domnul Jefferson Cope întârzie câteva minute şi intră 
cerându-şi scuze. 

După ce-şi ocupă locul, Poirot făcu vreo câţiva paşi înainte. 

— Doamnelor şi domnilor, începu el, aceasta este o reuniune 
complet informală. Totul s-a petrecut datorită prezenţei mele 
întâmplătoare la Amman. Colonelul Carbury mi-a făcut 
onoarea să mă consulte... 

Poirot fu întrerupt, iar întreruperea veni din partea unei 
persoane care ar fi părut puţin probabil să facă acest lucru. 
Lennox Boynton interveni brusc pe un ton agresiv: 

— De ce? De ce naiba să te implice în toată afacerea asta? 

Poirot flutură grațios din mână. 

— Eu sunt mereu chemat în cazul unor morţi subite. 

Lennox Boynton continuă: 

— Doctorii trimit după dumneata ori de câte ori întâlnesc un 
caz de criză cardiacă? 

Poirot replică blând: 

— Criza cardiacă este un termen atât de vag şi de neştiinţific. 

Colonelul Carbury îşi drese glasul — era un sunet oficial. Apoi 
rosti pe un ton formal: 

— Este bine să clarific lucrurile. Mi-au fost raportate 
circumstanţele morţii — o întâmplare foarte naturală. Vremea 
era neobişnuit de caldă, călătoria extrem de obositoare pentru 
o doamnă în vârstă cu o sănătate şubredă. Până aici toate 
lucrurile sunt clare. Dar doctorul Gerard a venit la mine şi mi- 
a oferit voluntar o declaraţie... 

ÎI privi întrebător pe Poirot care dădu aprobator din cap. 

— Doctorul Gerard este un doctor eminent, cu o reputaţie 
mondială. Orice declaraţie de-a domniei sale este primită cu 
mare atenţie. Declaraţia dânsului a fost aceasta: în dimineaţa 


următoare morţii doamnei Boynton a observat că o anumită 
cantitate dintr-un medicament cu efect puternic asupra inimii 
lipsea din rezervele sale medicale. Cu o după-amiază înainte 
observase dispariţia unei seringi hipodermice. Seringa i-a fost 
înapoiată în timpul nopţii. Punctai final — pe încheietura 
femeii moarte se afla urma înţepăturii unui ac hipodermic. 

Colonelul Carbury făcu o pauză. 

— În aceste circumstanţe am considerat că este de datoria 
celor autorizaţi să investigheze această chestiune. Domnul 
Hercule Poirot era musafirul meu şi cu mare amabilitate şi-a 
oferit serviciile sale de specialist. I-am acordat autoritatea 
deplină să efectueze orice investigaţii doreşte. Ne-am adunat 
aici ca să auzim raportai dumnealui în acest caz. 

Se lăsă tăcerea — o tăcere atât de profundă încât ai fi putut 
auzi, cum se spune, şi căderea unui ac. De fapt, chiar căzu 
ceva - probabil un pantof în încăperea alăturată. În atmosfera 
mormântală sunetul păru asemenea unei bombe. Poirot 
aruncă o privire rapidă spre micul grup de trei oameni din 
dreapta sa, apoi îşi întoarse ochii spre cei cinci strânşi unii în 
alţii din stânga — un grup cu priviri înspăimântate. 

Poirot spuse calm: 

— Când colonelul Carbury mi-a pomenit de acest caz, i-am 
spus părerea mea de specialist. I-am spus că s-ar putea să nu 
fie posibil să găsim dovezi — genul de dovezi care ar fi 
admisibile la tribunal — dar l-am asigurat că sunt sigur că voi 
putea descoperi adevărul pur şi simplu chestionându-i pe cei 
implicaţi. Căci, daţi-mi voie să vă spun, prieteni, că pentru a 
investiga o crimă este necesar doar să laşi partea sau părţile să 
vorbească — în cele din urmă, întotdeauna, îţi vor spune ceea 
ce doreşti să ştii! 

Făcu o pauză. 

— Aşa că, în acest caz, deşi m-aţi minţit, mi-aţi spus 
totodată, fără să vă daţi seama, şi adevărul. 

Auzi un oftat uşor, scrâşnetul unui scaun pe podeaua din 
dreapta lui, dar nu se uită în jur. Continuă să-i privească pe 
membrii familiei Boynton. 

— Mai întâi, am examinat posibilitatea ca doamna Boynton 


să fi murit de moarte bună şi am ajuns la concluzia că nu era 
cazul. Medicamentul care lipsea, seringa hipodermică şi, mai 
ales, atitudinea familiei decedatei — toate m-au convins că 
această presupunere nu putea fi susținută. 

Nu numai că doamna Boynton a fost ucisă cu sânge rece — 
dar toţi membrii familiei erau conştienţi de acest lucru! În 
mod colectiv au reacţionat ca părţi vinovate. 

Dar există diferite grade de vinovăţie. Am cercetat cu atenţie 
probele pentru a evalua dacă crima - da, a fost o crimă - a 
fost comisă de familia bătrânei doamne care a acţionat după 
un plan comun. 

— Exista, pot să spun, un mobil extrem de puternic. Toţi 
aveau de câştigat după moartea ei — atât din punct de vedere 
financiar, pentru că şi-ar fi căpătat imediat independenţa 
financiară şi s-ar fi bucurat de o avere considerabilă, cât şi 
pentru că ar fi fost eliberaţi de ceea ce devenise o tiranie 
aproape de nesuportat. 

Să continui: Am decis, aproape imediat, că teoria crimei 
concertate nu era viabilă. Declaraţiile membrilor familiei 
Boynton nu se potriveau exact una cu alta şi nu fusese aranjat 
un sistem de alibiuri valabile. Acest lucru părea mai mult să 
sugereze că unul sau posibil doi membri ai familiei 
acţionaseră după un plan, iar ceilalţi fuseseră complici după 
comiterea faptei. Apoi m-am gândit care membru sau membri 
erau posibili făptaşi. Aici, trebuie să recunosc, am fost înclinat 
să fiu influenţat de o anumită probă pe care o cunoşteam doar 
eu. 

Hercule Poirot povesti întâmplarea din Ierusalim. 

— Evident, acest lucru îl indica foarte clar pe domnul 
Raymond Boynton ca prim suspect în acest caz. Studiind 
familia, am ajuns la concluzia că cel mai probabil receptor al 
confesiunilor sale din acea noapte era sora lui, Carol. Cei doi 
se aseamănă foarte mult la înfăţişare şi temperament, aşa că 
ar fi existat o legătură de simpatie puternica între ei şi, în 
plus, au caracterul rebel necesar pentru punerea la punct al 
unui asemenea act. Iar faptul că motivaţia lor era în parte 
altruistă — să elibereze întreaga familie şi mai ales pe sora lor 


mai mică - făcea ca planificarea faptei să fie şi mai plauzibilă. 

Poirot se opri un minut. Raymond Boynton deschise gura pe 
jumătate, apoi o închise la loc. Privirea lui era aţintită asupra 
lui Poirot cu un fel de agonie mută. 

— Înainte să încep cazul împotriva lui Raymond Boynton aş 
dori să vă citesc o listă cu elemente semnificative pe care am 
întocmit-o şi pe care i-am încredinţat-o colonelul Carbury în 
această după-amiază. 


Fapte semnificative 1. Doamna Boynton lua un amestec care 
conţinea digitalină. 

2. Doctorului Gerard îi lipseşte o seringă hipodermică. 

3. Doamnei Boynton îi plăcea în mod evident să-şi împiedice 
familia să se distreze împreună cu alte persoane. 

4. În după-amiaza cu pricina, doamna Boynton şi-a încurajat 
familia să plece de lângă ea. 

5. Doamna Boynton era o sadică. 

6. Distanţa de la cortul cel mare până la locul unde stătea 
doamna Boynton este de (aproximativ) două sute de metri. 

7. Domnul Lennox Boynton a spus la început că nu ştie la ce 
oră s-a întors în tabără, dar mai târziu a recunoscut că i-a 
potrivit ceasul mamei lui la ora exactă. 

8. Doctorul Gerard şi domnişoara Ginevra Boynton ocupau 
corturi alăturate. 

9. La 6.30, când cina era pregătită, un servitor a fost trimis 
să o anunţe pe doamna Boynton. 

10. În Ierusalim doamna Boynton a folosit aceste cuvinte: 
„Eu nu uit niciodată. Ţine minte asta. Niciodată n-am uitat 
nimic.” 


Deşi am numerotat punctele separat, uneori ele pot fi puse 
pe perechi. Aşa cum este cazul, de exemplu, cu primele două. 
„Doamna Boynton lua un amestec care conţinea digitalină. 
Doctorului Gerard îi lipseşte o seringă hipodermică.” Aceste 
două puncte au fost primele care mi-au atras atenţia asupra 
cazului şi pot să spun că mi s-au părut extraordinare — şi 


ireconciliabile. Nu înţelegeţi ce vreau să spun? Nu contează. 


Voi reveni imediat asupra acestui aspect. Deocamdată daţi-mi 
voie să spun că am considerat aceste două puncte ca 
necesitând în mod clar o explicaţie satisfăcătoare. 

Voi relua acum cercetarea posibilei vinovăţii a lui Raymond 
Boynton. lată faptele: A fost surprins discutând posibilitatea 
uciderii doamnei Boynton. Era într-o stare de nervozitate 
extremă. El îi mărturisise - mademoiselle mă va ierta — în chip 
de scuză lui Sarah că „tocmai trecuse printr-o tensiune 
emoţională intensă”. Adică, se îndrăgostise. Exaltarea 
sentimentelor lui ar fi putut să-l facă să acţioneze în mai multe 
feluri. Ar fi putut să se simtă mai blând şi mai îngăduitor faţă 
de lume în general, inclusiv față de mama lui, ar fi putut să 
aibă curajul să o înfrunte în sfârşit şi să se desprindă de 
influenţa ei sau ar fi putut să găsească imboldul suplimentar 
să pună crima în aplicare. Aceasta este psihologia! Acum să 
examinăm faptele. 

Raymond Boynton a plecat din tabără împreună cu ceilalţi 
pe la 15.15. Doamna Boynton era în viaţă atunci. După o 
vreme, Raymond şi Sarah King au avut o întrevedere tete-â- 
tete. Apoi el a plecat singur. După propriile spuse, s-a întors în 
tabără la şase fără zece. S-a dus la mama lui, a schimbat 
câteva cuvinte cu ea, apoi s-a îndreptat spre cortul lui şi după 
aceea spre cortul cel mare. El a afirmat că, la şase fără zece, 
doamna Boynton era în viaţă. Dar acum ajungem la un fapt 
care contrazice direct această afirmaţie. La şase şi jumătate 
moartea doamnei Boynton este descoperită de un servitor. 
Domnişoara King, care are diplomă de medic, examinează 
trupul şi declară cu convingere — deşi nu acordase nici o 
atenţie speciala momentului morţii — că în mod sigur şi fără 
urmă de îndoială moartea avusese loc cu cel puţin o oră (şi 
probabil mult mai mult) înainte de ora şase. 

Avem aici, după cum vedeţi, două declaraţii contradictorii. 
Lăsând deoparte posibilitatea ca domnişoara King să se fi 
înşelat... 

Sarah îl întrerupse: 

— Eu nu mă înşel. Adică, dacă aş fi făcut-o, aş fi recunoscut. 

Tonul ei era categoric şi dur. 


Poirot se înclină politicos spre ea. 

— Atunci există două posibilităţi — fie domnişoara King, fie 
domnul Boynton minte! Să examinăm motivele lui Raymond 
Boynton pentru a face aşa ceva. Să presupunem că 
domnişoara King nu s-a înşelat şi nu a minţit în mod deliberat. 
Atunci care a fost succesiunea evenimentelor? Raymond 
Boynton se întoarce în tabără, o vede pe mama lui stând la 
gura peşterii, se duce la ea şi descoperă că e moartă. Şi ce 
face? Cere ajutor? Îi anunţă imediat pe cei din tabără despre 
ce s-a întâmplat? Nu, aşteaptă un minut sau două, trece pe la 
cortul lui, apoi se alătură familiei lui în cortul cel mare şi nu 
spune nimic. Un asemenea comportament este ieşit din 
comun, nu? 

Raymond replică pe un ton nervos, ascuţit: 

— Ar fi fost un comportament idiot, evident. Asta ar trebui 
să vă demonstreze că mama era în viaţă, după cum v-am spus. 
Domnişoara King era emoţionată şi supărată şi s-a înşelat. 

— Se pune întrebarea, interveni Poirot cu calm, dacă ar 
putea exista vreun motiv pentru un asemenea comportament? 
La prima vedere se pare că Raymond Boynton nu poate fi 
vinovat întrucât singura dată când se ştie că s-a apropiat de 
mama lui vitregă în acea după-amiază aceasta era moartă de 
ceva timp. Aşadar, presupunând că Raymond Boynton este 
nevinovat, cum putem explica modul în care a reacţionat? 

Iar asta, după cum am spus, luând în consideraţie 
presupunerea că este nevinovat! Pentru că eu ţin bine minte 
acel fragment pe care l-am surprins din conversaţia lor. 
„Înţelegi, nu-i aşa, că trebuie să moară?” Raymond se întoarce 
de la plimbare şi descoperă că mama lui a murit. Imediat 
conştiinţa lui încărcată întrevede o anumită posibilitate. 
Planul a fost dus la îndeplinire — nu de el, ci de partenera lui 
din acest plan. Tout simplement {23} — bănuieşte că sora lui, 
Carol Boynton, este vinovată. 

— Este o minciună! Protestă Raymond cu o voce joasă, 
tremurătoare. 

Poirot continuă: 

— Haide acum să analizăm posibilitatea ca ucigaşul să fie 


Carol Boynton. Care sunt probele împotriva ei? Are acelaşi 
temperament vulcanic — tipul de temperament care ar putea 
considera o asemenea faptă ca fiind eroică. Cu ea a vorbit 
Raymond Boynton în acea noapte din Ierusalim. Carol 
Boynton s-a întors în tabără la cinci şi zece. Conform spuselor 
ei, s-a dus la mama ei şi a vorbit cu ea. Nimeni nu a văzut-o 
făcând asta. Tabăra era pustie — servitorii dormeau. Lady 
Westholme, domnişoara Pierce şi domnul Cope explorau 
peşterile care nu se aflau în raza vizuală din tabără. Nu există 
nici un martor al eventualei acţiuni a lui Carol Boynton. 
Momentul se potriveşte destul de bine. Aşadar, cazul 
împotriva lui Carol Boynton este unul perfect posibil. 

Făcu o pauză. Carol îşi ridicase capul. Ochii ei îl priveau 
direct, plini de tristeţe. 

— Mai este un aspect. In dimineaţa următoare, foarte 
devreme, Carol Boynton a fost văzută aruncând ceva în pârâu. 
Există motive să credem că acel ceva era o seringă 
hipodermică. 

— Comment? {24} Doctorul Gerard ridica surprins privirea. 
Dar seringa hipodermică mi-a fost returnată. Da, da, o am 
acum. 

Poirot aprobă viguros din cap. 

— Da, da. Această a doua seringă hipodermică este un lucru 
foarte curios, foarte interesant. Mi s-a dat de înţeles că această 
seringă îi aparţinea domnişoarei King. Este adevărat? 

Sarah făcu o pauză infinitezimală. Carol interveni rapid: 

— Nu era seringa domnişoarei King, afirmă ea. Era a mea. 

— Atunci recunoaşteţi că aţi aruncat-o, mademoiselle? 

Carol ezită o clipă. 

— Da, desigur. De ce nu aş recunoaşte? 

— Carol! 

Era Nadine. Se aplecă în faţă, cu ochii mari şi plini de 
neliniște. 

— Carol... Oh, nu înţeleg... 

Carol se întoarse şi se uită la ea. În privirea ei se citea ceva 
ostil. 

— Nu e nimic de înţeles! Am aruncat o seringă hipodermică 


veche. Niciodată nu am pus mâna pe... Otravă. 

Sarah interveni: 

— Este adevărat ceea ce v-a spus domnişoara Pierce, 
domnule Poirot. Era seringa mea. 

Poirot zâmbi. 

— Este foarte ciudată afacerea asta cu seringa — şi totuşi 
poate fi explicată. Bine, acum avem două cazuri clarificate — 
cazul nevinovăţiei lui Raymond Boynton şi cel al vinovăţiei 
surorii lui, Carol. Dar eu sunt o persoană scrupulos de corectă. 
Întotdeauna cercetez ambele variante ale unui caz. Să 
cercetăm ce s-ar fi întâmplat în cazul în care Carol Boynton ar 
fi nevinovată. 

Se întoarce în tabără, se duce la mama ei vitregă şi 
descoperă — să zicem — că e moartă. La ce se gândeşte prima 
dată? Va bănui că este posibil ca fratele ei, Raymond, s-o fi 
omorât. Nu ştie ce să facă. Aşa că nu spune nimic. Nu după 
multă vreme, cam o oră mai târziu, Raymond Boynton se 
întoarce şi, dând de înţeles că a vorbit cu mama lui, nu spune 
că ar fi ceva în neregulă. Nu credeţi că atunci bănuielile ei s-ar 
fi transformat în certitudini? Poate că se duce în cortul lui şi 
descoperă acolo o seringă hipodermică. Atunci, într-adevăr, 
devine sigură! Ia repede seringa şi o ascunde. Apoi, dimineaţa 
devreme o azvârle cât poate de departe. 

Mai este un fapt care vine să demonstreze nevinovăția lui 
Carol Boynton. Când am discutat cu ea, m-a asigurat că ea şi 
fratele ei nu au intenţionat niciodată cu adevărat să-şi ducă la 
îndeplinire planul. I-am cerat să jure — şi a făcut-o imediat, cu 
cea mai mare solemnitate, că nu este vinovată de crimă! 
Vedeţi, aşa s-a exprimat. Nu a jurat că ei nu sunt vinovaţi; ea 
a jurat pentru sine, nu pentru fratele ei — şi a crezut că nu o să 
acord o atenţie deosebită pronumelui. 

Eh bien, aceasta este argumentaţia în favoarea nevinovăţiei 
lui Carol Boynton. Acum să ne întoarcem cu un pas în urmă şi 
să luăm în consideraţie nu nevinovăția, ci posibila vinovăţie a 
lui Raymond. Să presupunem că, într-adevăr, Carol a spus 
adevărul şi că doamna Boynton era în viaţă la ora cinci şi 
zece. În ce circumstanţe poate fi Raymond vinovat? Putem 


presupune că şi-a omorât mama la şase fără zece, când s-a dus 
să discute cu ea. Este adevărat că în tabără erau servitori, dar 
lumina începuse să pălească. Fapta putea fi comisă, dar asta 
înseamnă că domnişoara King a minţit. Amintiţi-vă că ea s-a 
întors în tabără la numai cinci minute după Raymond. De la 
distanţă ar fi putut să-l vadă ducându-se la mama lui. Apoi, 
când descoperă moartea doamnei Boynton, domnişoara King 
îşi dă seama că Raymond o omorât-o şi, ca să-l salveze, minte 
— ştiind că doctorul Gerard este la pat cu febră şi nu-i poate da 
în vileag minciuna! 

— Nu am minţit! Protestă Sarah vehement. 

— Mai există şi altă posibilitate. Domnişoara King, după cum 
am mai spus, a ajuns în tabără la câteva minute după 
Raymond. Dacă Raymond Boynton a găsit-o pe mama lui în 
viaţă, poate că domnişoara King a fost cea care i-a administrat 
injecţia fatală. Ea credea că doamna Boynton este 
fundamental rea: poate că s-a văzut pe sine ca un fel de înger 
al dreptăţii. Asta ar explica minciuna spusă în legătură cu 
momentul morţii. 

Chipul lui Sarah devenise foarte palid. Vorbi cu o voce joasă, 
calmă: 

— Este adevărat că am vorbit despre utilitatea morţii unei 
persoane pentru a salva viaţa mai multor oameni. Locul 
pentru Sacrificiu mi-a sugerat această idee. Dar pot să vă jur 
că nu i-am făcut niciodată vreun rău acelei femei 
dezgustătoare — şi nici ideea de a-i face ceva nu mi-a trecut 
vreodată prin cap! 

— Şi totuşi, replică Poirot cu blândeţe, unul din voi doi 
trebuie să fi minţit. 

Raymond Boynton se foi pe scaun şi strigă impulsiv: 

— Aţi câştigat, domnule Poirot! Eu am minţit. Mama era 
moartă când m-am dus la ea. Asta... M-a cam dat peste cap. 
Vedeţi, aveam de gând să am o confruntare cu ea, să-i spun 
că, din acel moment, voiam să fiu pe cont propriu, înțelegeţi, 
eram... Pornit cu adevărat. Şi ea stătea acolo... Moartă! Mâna 
îi era rece şi flască. Şi m-am gândit exact cum aţi spus. Am 
crezut că poate Carol... Înţelegeţi, era semnul pe încheietura 


ei.. 

Poirot interveni rapid: 

— Acesta este un aspect asupra căruia nu sunt pe deplin 
informat. Ce metodă v-aţi gândit să aplicaţi? Aveaţi în gând o 
metodă -— şi avea legătură cu o seringă hipodermică. Asta ştiu 
şi eu. Dacă vreţi să vă cred trebuie să-mi spuneţi şi restul. 

Raymond răspunse repede: 

— Asta am citit-o într-o carte — o povestire polițistă 
englezeasca — că înţepi pe cineva cu o seringă hipodermică şi 
rezolvi problema. Totul părea perfect ştiinţific. Am... Am 
crezut că o să o facem în felul acesta. 

— Ah, exclamă Poirot, înţeleg. Şi aţi cumpărat o seringă? 

— Nu. De fapt, am furat-o de la Nadine. 

Poirot îi aruncă acesteia o privire rapida. 

— Cea pe care o aveaţi în bagaj la Ierusalim? Murmura el. 

O roşeaţă vagă coloră chipul tinerei femei. 

— Eu... Nu eram sigură ce s-a întâmplat cu ea, răspunse ea 
încet. 

— Sunteţi foarte isteaţă, madame, replică Poirot. 

Capitolul 16 

Urmă o pauză. Dregându-şi glasul cu un sunet uşor afectat, 
Poirot continuă: 

— Acum am rezolvat misterul a ceea ce aş putea denumi cea 
de-a doua sering ă. Aceasta aparţinea doamnei Lennox 
Boynton, a fost luată de la Raymond de Carol după 
descoperirea cadavrului doamnei Boynton, a fost aruncată de 
aceasta, descoperită de domnişoara Pierce, iar domnişoara 
King a pretins că îi aparţine. Bănuiesc că acum se află în 
posesia domnişoarei King. 

— Aşa este. 

— Aşadar, când aţi afirmat adineauri că vă aparţinea, aţi 
făcut ceea ce ne-aţi spus că nu faceţi — aţi minţit. 

Sarah răspunse cu calm: 

— Asta este o minciună diferită. Nu este... O minciună 
profesionala. 

Gerard dădu apreciativ din cap. 

— Da, este un punct de vedere. Vă înţeleg perfect, 


mademoiselle. 
— Mulţumesc, răspunse Sarah. 
Poirot îşi drese din nou glasul. 
— Haide să revedem programul. Astfel: 


Familia Boynton şi Jefferson Cope pleacă din tabără 3.05 
(aprox.) 


Doctor Gerard şi Sarah King pleacă din tabără 3.15 (aprox.) 
Lady Westholme şi domnişoara Pierce pleacă din tabără 
Doctorul Gerard se întoarce în tabără 4.20 (aprox.) 

Lennox Boynton se întoarce în tabără 


Nadine Boynton se întoarce în tabără şi discută cu doamna 
Boynton 4.40 


Nadine Boynton pleacă de lângă soacra ei şi se duce la cortul 
cel mare 4.50 (aprox.) 


Carol Boynton se întoarce în tabără 


Lady Westholme, domnişoara Pierce şi domnul Jefferson 
Cope se întorc în tabără 


Raymond Boynton se întoarce în tabără 
Sarah King se întoarce în tabără 


Descoperirea cadavrului 

— Există, după cum observați, un interval de douăzeci de 
minute între ora 4.50 după-amiaza, când Nadine Boynton a 
părăsit-o pe soacra sa, şi 5.10 când Carol s-a întors. Prin 
urmare, dacă domnişoara Carol Boynton spune adevărul, 
doamna Boynton trebuie să fi fost ucisă în acele douăzeci de 


minute. 

Dar cine putea s-o omoare? La momentul respectiv, 
domnişoara King şi Raymond Boynton erau împreună. 
Domnul Cope (nu că acesta ar avea vreun motiv evident ca să 
comită crima) are un alibi. Era împreună cu Lady Westholme 
şi cu domnişoara Pierce. Lennox Boynton se afla cu soţia lui în 
cortul cel mare. Doctorul Gerard era răpus de febră în cortul 
lui. Tabăra era pustie, servitorii dormeau. Era un moment 
potrivit pentru comiterea unei crime! Există vreo persoană 
care ar fi putut s-o facă? 

Privirea i se îndreptă gânditoare spre Ginevra Boynton. 

— Exista o persoană. Ginevra Boynton s-a aflat toată după- 
amiaza în cortul ei. Asta ni s-a spus — dar, de fapt, există 
dovezi că ea nu a stat acolo tot timpul. Ginevra Boynton a 
făcut o remarcă semnificativă. A spus că doctorul Gerard i-a 
rostit numele în timp ce era cuprins de febră. Şi doctorul 
Gerard ne-a zis că a visat în timpul febrei că a văzut chipul 
Ginevrei Boynton. Dar nu a fost un vis! Chiar a văzut-o, stând 
lângă patul lui. El a crezut că era efectul febrei — dar era 
realitatea. Ginevra s-a aflat în cortul doctorului Gerard. Nu 
este posibil ca ea să fi venit să aducă înapoi seringa 
hipodermică după ce a folosit-o? 

Ginevra Boynton îşi înălţă capul cu coroana de pâr roşcat- 
auriu. Ochii ei mari şi frumoşi îl priveau ţintă pe Poirot. În ei 
nu se citea nici o expresie. Avea oarecum înfăţişarea unei 
sfinte. 

— Ah, ça non! 425) strigă doctorul Gerard. 

— Este, oare, psihologic imposibil? Întrebă Poirot. 

Francezul îşi lăsă privirea în jos. 

Nadine Boynton interveni tăios: 

— Este imposibil! 

Poirot îşi mută rapid privirea spre ea. 

— Imposibil, madame? 

— Da. Se opri, îşi muşcă buza, apoi continuă: Nu vreau să 
aud asemenea acuzaţii îngrozitoare împotriva cumnatei mele 
celei mai mici. Noi toţi ştim că este imposibil. 

Ginevra se foi uşor pe scaun. Conturul buzelor i se relaxă 


într-un zâmbet — surâsul mişcător, inocent şi neafectat al unei 
persoane foarte tinere. 

— Imposibil, repetă Nadine. Chipul ei blând căpătase o 
înfăţişare dură, hotărâtă. Privirea aţintită asupra lui Poirot era 
rece şi decisă. 

Poirot se aplecă înainte, parcă înclinându-se în faţa ei. 

— Madame este foarte inteligenta, spuse el. 

— Ce vreţi să spuneţi cu asta, domnule Poirot? Îl întrebă 
Nadine calmă. 

— Vreau să spun, madame, că am fost conştient tot timpul că 
aveţi ceea ce cred că se numeşte „o minte sclipitoare”. 

— Mă flataţi. 

— Nu cred. Tot timpul aţi evaluat situaţia cu calm şi per 
ansamblu. Aţi rămas, în aparenţă, în termeni buni cu mama 
soţului dumneavoastră, considerând că acesta este cel mai bun 
lucra care putea fi făcut, dar în sinea dumneavoastră aţi 
judecat-o şi aţi condamnat-o. Cred că, la un moment dat, v-aţi 
dat seama că singura şansă pentru fericirea soţului 
dumneavoastră era ca el să facă un efort să plece de acasă — 
să-şi croiască singur dramul în viaţă, indiferent cât de grea şi 
de plină de lipsuri ar fi fost aceasta. Fraţi dispusă să vă 
asumaţi toate riscurile şi aţi încercat să-l influenţaţi să 
acţioneze în acest sens. Dar nu aţi reuşit, madame. Lennox 
Boynton nu mai avea voin ţa de a se elibera. Se mulțumea să 
se cufunde tot mai mult în apatie şi melancolie. 

Acum nu mai am nici o îndoiala, madame, că vă iubiţi soţul. 
Decizia de a-l părăsi nu era determinată de o dragoste mai 
mare pentru un alt bărbat. Era, cred, o încercare disperată, 
considerată o ultimă speranţă. O femeie în situaţia 
dumneavoastră nu putea încerca decât trei lucruri. Putea 
încerca să pledeze. Această metodă, după cum am spus, nu a 
reuşit. Putea ameninţa să plece ea. Dar este posibil ca nici 
măcar această ameninţare să nu îl fi mişcat pe Lennox 
Boynton. L-ar fi aruncat şi mai adânc în nefericire, dar nu l-ar 
fi făcut să se revolte. Mai exista o ultimă încercare disperată. 
Îl putea ti p ăr aşi pentru un alt b ărbat. Gelozia şi instinctul 
de posesiune sunt unele dintre cele mai adânc înrădăcinate 


instincte ale omului. Aţi dat dovadă de înţelepciune încercând 
să apelaţi la acel instinct sălbatic şi adânc ascuns. Dacă 
Lennox Boynton v-ar fi lăsat să plecaţi cu un alt bărbat fără să 
reacționeze — atunci chiar nu mai putea fi ajutat şi nu aveaţi 
decât să încercaţi să vă refaceţi viaţa în altă parte. 

Dar să presupunem că până şi ultima încercare disperată a 
dat greş. Soţul dumneavoastră a fost teribil de supărat din 
cauza hotărârii pe care aţi luat-o, dar, în ciuda acestui lucru, 
nu a reacţionat — aşa cum speraţi — cum ar fi făcut un bărbat 
primitiv cuprins de instinctul de posesiune. Oare exista ceva 
care putea să-l salveze pe soţul dumneavoastră de înrăutățirea 
continuă a stării sale mentale? Numai un singur lucru. Dac ă 
mama lui vitreg ă avea să moară, poate că nu era totul 
pierdut. Ar fi putut fi capabil să înceapă o viaţă nouă ca om 
liber, să-şi clădească încă o dată independenţa şi să-şi recapete 
bărbăţia. Poirot făcu o pauză, apoi repetă blând: Dacă soacra 
dumneavoastră avea să moară... 

Privirea lui Nadine rămăsese aţintită asupra lui. Cu o voce 
calmă, lipsită de emoţii, spuse: 

— Vreţi să sugeraţi că am ajutat la producerea acelui 
eveniment, nu-i aşa? Dar nu puteţi să faceţi asta, domnule 
Poirot. După ce i-am comunicat doamnei Boynton vestea 
apropiatei mele plecări, m-am dus direct la cortul cel mare şi 
am stat cu Lennox. Nu am mai ieşit de acolo până când soacra 
mea a fost descoperită moartă. Poate că mă fac vinovată de 
moartea ei în sensul că i-am provocat un şoc — ceea ce, 
evident, presupune o moarte naturală. Dar dacă, după cum aţi 
spus — deşi până acum nu aveţi probe directe şi nici nu puteţi 
avea până la efectuarea unei autopsii — ea a fost omorâtă cu 
bună ştiinţă, atunci eu nu am avut nici o ocazie să o fac. 

— Nu aţi plecat din cortul cel mare până la descoperirea 
morţii soacrei dumneavoastră, repeta Poirot Aşa aţi spus 
adineauri. Acesta este, doamnă Boynton, unul dintre aspectele 
pe care le consider ciudate în acest caz. 

— Ce vreţi să spuneţi? 

— E aici, pe lista mea. Punctul nouă. La ora şase şi jumătate, 
un servitor a fost trimis să o anunţe pe doamna Boynton că 


masa era gata. 

— Nu înţeleg, interveni Raymond. 

— Nici eu, fu de acord Carol. 

Poirot se uită de la unul la celălalt. 

— Nu înţelegeţi, nu? „Un servitor a fost trimis” — de ce un 
servitor? Nu era o regulă generală ca voi toţi să fiţi foarte 
atenţi la nevoile bătrânei doamne? Nu o însoțea întotdeauna 
unul dintre voi la masă? Era infirmă, li era greu să se ridice de 
pe scaun fără ajutor. Întotdeauna unul dintre voi îi stătea 
alămii. Ceea ce vreau să spun este că, atunci când cina a fost 
anunţată, cel mai firesc lucru ar fi fost ca un membru al 
familiei să meargă şi să o ajute. Dar niciunul dintre voi nu s-a 
oferit să facă asta. Toţi aţi rămas acolo, paralizaţi, uitându-vă 
unii la alţi, întrebându-vă, poate, de ce nimeni nu se duce. 

— Asta-i absurd, domnule Poirot, protestă Nadine cu 
vehemenţă. Toţi eram obosiţi în acea după-amiază. Ar fi 
trebuit să ne ducem, aşa e, dar, în acea seară, pur şi simplu n- 
am făcut-o! 

— Exact, exact — în acea seară! Dumneavoastră, madame, 
obişnuiaţi să o ajutaţi mai mult decât oricine altcineva. Era 
una dintre îndatoririle pe care le-aţi acceptat în mod automat. 
Dar în acea seară nu v-aţi oferit să mergeţi şi să o ajutaţi. De 
ce? Asta este ceea ce mă întreb — de ce? Şi o să vă spun care 
este răspunsul meu. Pentru c ă ştia ţi foarte bine c ă era moart 
ă. 

Nu, nu, nu mă întrerupeţi, madame. Poirot ridică mâna, 
cuprins de emoție. Acum mă veţi asculta pe mine — Hercule 
Poirot! Au existat martori la conversaţia pe care aţi avut-o cu 
soacra dumneavoastră. Martori care pot vedea, dar nu pot 
auzi! Lady Westholme şi domnişoara Pierce se aflau la mare 
distanţa. V-au văzut purtând în aparen ţă o discuţie cu soacra 
dumneavoastră, dar ce dovadă există că acest lucru chiar s-a 
întâmplat? În schimb, o să vă propun o mică teorie. Sunteţi 
deşteaptă, madame. Dacă în modul dumneavoastră calm v-aţi 
fi hotărât, sa zicem, s ă o elimina ţi pe mama soţului 
dumneavoastră, aţi fi făcut acest lucru cu inteligenţă şi cu 
toate pregătirile prealabile necesare. Aţi avut acces la cortul 


doctorului Gerard cât a lipsit în timpul excursiei de dimineaţă. 
Frați destul de sigură că o să găsiţi un medicament potrivit. 
Pregătirea de asistentă medicală v-a fost de folos. Aţi ales 
digitoxină — acelaşi tip de medicament pe care bătrâna 
doamna îl lua — şi aţi luat şi o seringă hipodermică, întrucât, 
spre supărarea dumneavoastră, cea pe care o aveaţi dispăruse. 
Speraţi să o puneţi la loc înainte ca doctorul să-i observe lipsa 
înainte de a vă continua planul, aţi făcut o ultimă încercare 
să-l determinaţi pe soţul dumneavoastră să acţioneze. I-aţi 
spus că intenţionaţi să vă căsătoriţi cu Jefferson Cope. Deşi 
soţul dumneavoastră a fost teribil de supărat, nu a reacţionat 
aşa cum aţi sperat — aşa că aţi fost nevoită să vă puneţi în 
practică planul criminal. V-aţi întors în tabără, schimbând 
câteva amabilităţi cu Lady Westholme şi cu domnişoara Pierce 
când aţi trecut pe lângă ele. Apoi v-aţi îndreptat spre locul 
unde stătea soacra dumneavoastră, având pregătită seringa cu 
drogul. A fost uşor să o apucaţi de încheietură - eficienţa 
pregătirii de asistentă şi-a spus cuvântul — şi să înfigeţi acul. 
Totul s-a terminat chiar înainte ca soacra dumneavoastră să-şi 
dea seama ce se întâmplă. De jos, din vale, ceilalţi nu văd 
decât că îi vorbiţi, că vă aplecaţi asupra ei. Apoi înadins luaţi 
un scaun şi rămâneţi lângă ea, purtând aparent o discuţie 
amicală timp de câteva minute. Moartea trebuie să fi fost 
instantanee. Stăteaţi de vorbă cu o femeie moartă, dar cine ar 
fi bănuit asta? După aceea aţi pus scaunul la loc şi v-aţi dus în 
cortul cel mare, unde l-aţi găsit pe soţul dumneavoastră, care 
citea o carte. Şi aţi avut grijă să nu mai plecaţi de acolo. Aţi 
fost sigură că moartea doamnei Boynton va fi pusă pe seama 
bolii de inimă -— avea, într-adevăr, să fie cauzat ă de o 
problemă a inimii. Însă un singur aspect al planului v-a scăpat 
de sub control. Nu aţi putut returna seringa în cortul 
doctorului Gerard deoarece acesta se afla acolo, răpus la pat 
de un atac de malarie — şi, deşi nu ştiaţi acest lucru, el deja 
observase lipsa seringii. Acesta a fost, madame, punctul slab al 
planului unei crime altminteri perfecte. 

Se aşternu tăcerea — un moment de tăcere mormântală — apoi 
Lennox Boynton sări în picioare. 


— Nu, strigă el. Asta este o minciună afurisita. Nadine nu a 
făcut nimic. Nu ar fi putut să facă asta. Mama... Mama era 
deja moartă. 

— Ah? Privirea lui Poirot se îndreptă cu calm spre el. 
Aşadar, la urma urmelor, dumneavoastr ă aţi ucis-o, domnule 
Boynton. 

O altă pauză — apoi Lennox se prăbuşi înapoi pe scaun şi îşi 
ridică mâna tremurătoare la faţă. 

— Da, aşa este, eu am omorât-o. 

— Aţi luat digitoxină din cortul doctorului Gerard? 

— Da. 

— Când? 

— Când aţi spus... Dimineaţa. 

— Şi seringa? 

— Seringa? Da. 

— De ce aţi omorât-o? 

— Mai întrebaţi?! 

— Da, vă întreb, domnule Boynton! 

— Dar ştiţi... Soţia mea urma să mă părăsească... In 
favoarea lui Cope... 

— Da, dar aţi aflat asta de-abia dup ă-amiaz ă. 

Lennox rămase cu privirea ţintă la el. 

— Desigur. Când eram plecaţi... 

— Însă aţi luat otrava şi seringa diminea tă — înainte să 
aflaţi? 

— De ce naiba mă pisaţi cu întrebări? Se opri şi îşi trecu 
mâna tremurătoare peste frunte. Ce mai contează, oricum? 

— Contează foarte mult. Vă sfătuiesc, domnule Boynton, să- 
mi spuneţi adevărul. 

— Adevărul? 

Lennox se uită fix la Poirot. 

— Asta am spus — adevărul. 

— Pentru numele lui Dumnezeu, o să vă spun, se hotărî 
brusc Lennox. Dar nu ştiu dacă o să mă credeţi. Inspiră adânc. 
In acea după-amiază, după ce m-am despărţit de Nadine, eram 
complet distrus. Niciodată nu-mi trecuse prin minte că ar 
putea să mă părăsească pentru altcineva. Eram... Eram 


aproape scos din minţi! Mă simţeam de parcă eram beat sau 
îmi reveneam dintr-o boală grea. 

Poirot dădu din cap şi spuse: 

— Am remarcat descrierea pe care Lady Westholme a făcut-o 
felului cum mergeaţi când aţi trecut pe lângă ea. De aceea am 
ştiut că soţia dumneavoastră nu spunea adevărul când 
afirmase că v-a mărturisit că vă părăseşte dup ă ce v-aţi întors 
amândoi în tabără. Continuaţi, domnule Boynton. 

— Nici nu mai ştiam ce fac... Dar, în timp ce mă apropiam 
de tabără, mintea părea să mi se limpezească. Brusc mi-am dat 
seama că numai eu eram de vină! Fusesem un vierme 
nenorocit! Ar fi trebuit s-o înfrunt pe mama mea vitregă şi să 
plec cu mulţi ani în urmă. Şi m-am gândit că nici acum nu ar 
fi prea târziu. Iar ea stătea acolo, diavolul bătrân, ca un idol 
obscen pe stâncile roşii. M-am dus ţintă la ea ca să o înfrunt. 
Voiam să-i spun ce gândeam şi să o anunţ că plec. Chiar 
aveam gândul nebunesc de a pleca în acea seară — să o iau pe 
Nadine şi să ajung măcar la Ma”an în noaptea respectivă. 

— Oh, Lennox, dragul meu... 

Se auzi un oftat uşor, prelung. 

Lennox continuă: 

— Şi atunci, Doamne Dumnezeule... M-ai fi putut doborî cu 
un pai! Era moartă. Stătea acolo... Moartă! N-am... N-am ştiut 
ce să fac. Eram ametit, uluit — tot ce aveam de gând să-i strig 
în faţă şi era strâns în mine... S-a transformat în plumb... Nu 
pot să explic... Mă simţeam transformat în stană de piatră. Am 
făcut un gest mecanic — i-am ridicat ceasul, care zăcea în 
poala ei, şi i l-am pus la mână... Mâna aceea moartă, oribil de 
inertă... Se cutremură. Doamne, a fost oribil... Apoi m-am 
târât până la cortul cel mare. Ar fi trebuit să chem pe cineva, 
bănuiesc — dar nu am putut. Am rămas acolo, întorcând 
paginile unei cărţi, aşteptând... Se opri. Nu veţi crede una ca 
asta — este imposibil. De ce nu am chemat pe cineva? De ce nu 
i-am spus lui Nadine? Nu ştiu. 

Doctorul Gerard îşi drese glasul. 

— Declaraţia dumneavoastră este perfect plauzibilă, 
domnule Boynton, afirmă el. Eraţi într-o stare de nervozitate 


accentuată. Două şocuri grave administrate în succesiune 
rapidă au fost suficiente să vă introducă în starea pe care aţi 
descris-o. Este vorba de reacţia Weissenhalter {26} — cel mai 
bine exemplificată de cazul păsării care se repede cu capul în 
geam. Chiar şi după ce îşi revine, instinctiv se abţine de la 
orice fel de acţiune, lăsând astfel centrii nervoşi să se 
readapteze. Nu mă exprim foarte clar, dar ceea ce vreau să 
spun este că: Nu a ţi fi putut reac ţiona în alt mod. V-ar fi fost 
de-a dreptul imposibil să luaţi orice decizie de orice fel! Aţi 
trecut printr-o perioadă de paralizie mentală! Se întoarse spre 
Poirot. Te asigur, prietene, că acesta-i adevărul! 

— Oh, n-am nici o îndoială, zise Poirot. Există un fapt pe 
care l-am observat deja — şi anume că domnul Boynton i-a pus 
mamei sale ceasul la mână. Acest lucru ar fi putut avea două 
explicaţii — ar fi putut fi o încercare de a acoperi fapta reală 
sau ar fi putut fi observat şi interpretat greşit de doamna 
Boynton. Ea s-a întors la doar cinci minute după soţul ei. Prin 
urmare, trebuie să fi observat gestul. Când s-a dus la soacra ei 
şi a descoperit că este moartă, având pe încheietura mâinii 
semnul unui ac hipodermic, evident că a tras concluzia că 
soţul ei a comis fapta - şi că anunţul deciziei ei de a-l părăsi a 
produs o reacţie diferită de cea pe care o aştepta. Pe scurt, 
Nadine Boynton a crezut că l-a influenţat pe soţul ei să comită 
crima. Poirot se uită la Nadine. 

— Este adevărat, madame? 

Ea înclina aprobator din cap, apoi întrebă: 

— Chiar m-aţi bănuit, domnule Poirot? 

— M-am gândit că era o posibilitate, madame. Ea se aplecă 
în faţă. 

— Şi acum? Ce s-a întâmplat cu adevărat, domnule Poirot? 

— Ce s-a întâmplat cu adevărat? Repetă Poirot. 

Întinse mâna în spatele lui, trase un scaun şi se aşeză. 

Atitudinea lui era acum prietenoasă, neoficială. 

— Asta este întrebarea, nu-i aşa? Pentru că digitoxină a fost 
luată, seringa lipsea şi exista semnul înțepăturii unui ac pe 
încheietura doamnei Boynton. Este adevărat că peste câteva 


zile vom şti cu certitudine — autopsia ne va spune — dacă 
doamna Boynton a murit din cauza unei supradoze de 
digitalină. Dar atunci ar putea fi prea târziu! Ar fi mai bine să 
aflăm adevărul în această seară — câtă vreme criminalul este la 
îndemâna noastră. 

Nadine îşi înălţă brusc capul. 

— Vreţi să spuneţi că tot mai credeţi că unul dintre noi, cei 
de aici din cameră... 

Vocea i se pierdu încet. 

Poirot dădu încet din cap, ca pentru sine. 

— Adevărul — asta i-am promis colonelului Carbury. Acum, 
după ce am lămurit lucrurile, să revenim unde ne-am aflat 
ceva mai devreme, la lista cu punctele scrise în care existau 
două neconcordanţe evidente. 

Colonelul Carbury vorbi pentru prima dată: 

— Ce-ar fi să auzim care sunt acestea? Propuse el. 

Poirot răspunse plin de mândrie: 

— Tocmai vreau să vă spun. Vom aborda încă o dată acele 
prime două puncte de pe lista mea. „Doamna Boynton lua un 
amestec care conţinea digitalină. Doctorului Gerard îi lipseşte 
o seringă hipodermică.” Luaţi aceste două afirmaţii şi 
combinaţi-le cu faptul de netăgăduit (cu care m-am confruntat 
imediat) că familia Boynton a reacţionat fără îndoială cu 
vinovăţie. Prin urmare, se pare că unul dintre membrii ei 
trebuie să fi comis crima! Şi totuşi cele două puncte 
menţionate sunt cu totul împotriva acestei teorii. Vedeţi, 
ingerarea unei soluţii concentrate de digitalină — asta, da, este 
o idee deşteaptă, deoarece doamna Boynton deja lua acest 
medicament. Dar ce ar face atunci un membru al familiei? Ah, 
ma foi! {27} Exista numai un singur lucru logic care putea fi 
făcut — să pună otrava în sticlu ţa ei de medicament! Adică, 
aşa ar fi făcut oricine cu un gram de minte şi care avea acces 
la medicamentele ei! 

Mai devreme sau mai târziu doamna Boynton avea să ia 0 
doză şi să moară - şi, chiar dacă digitalina era descoperită în 
sticluţă, se putea considera că fusese o greşeală a 
farmacistului care a preparat-o. În mod evident, nimic nu 


putea fi dovedit! 

— Atunci ce sens a avut furtul seringii hipodermice? 

— Nu pot exista decât două explicaţii pentru asta - fie 
doctorul Gerard nu a observat seringa şi aceasta nu a fost 
furată, fie seringa a fost luată fiindcă ucigaşul nu avea acces la 
medicament — cu alte cuvinte, ucigaşul nu a fost un membru 
al familiei Boynton. Aceste două fapte indică foarte clar că un 
outsider a comis crima! 

Am văzut acest lucru, dar am fost uimit, cum am spus, de 
reacţiile familiei Boynton care indicau clar vinovăția. Era oare 
posibil ca, în ciuda con ştiin ţei înc ărcate, membrii familiei 
Boynton să fie nevinova ţi? Mi-am propus sa demonstrez nu 
vinovăția, ci nevinov ăţia acestor oameni! 

Aceasta este situaţia în prezent. Crima a fost comisă de un 
outsider — adică de o persoan ă nu suficient de apropiat ă de 
doamna Boynton ca să intre în cortul ei sau ca să aib ă acces 
la sticlu ţa de medicamente. Făcu o pauză. În această încăpere 
există trei persoane care sunt, practic, outsideri, dar care au o 
legătură clară cu acest caz. 

Domnul Cope, pe care îl vom analiza primul, era de ceva 
vreme un apropiat al familiei Boynton. Putem descoperi un 
motiv şi o ocazie pe care să le fi avut? Se pare că nu. Moartea 
doamnei Boynton l-a afectat în mod negativ — întrucât a 
determinat spulberarea anumitor speranţe. Dacă nu cumva 
motivaţia domnului Cope a fost dorinţa aproape fanatică de a 
face un serviciu celorlalţi, nu putem găsi nici un motiv pentru 
care să dorească moartea doamnei Boynton. (Doar dacă, 
evident, nu există vreun motiv care ne este total necunoscut. 
Nu cunoaştem care au fost legăturile domnului Cope cu 
familia Boynton.) Domnul Cope replică plin de demnitate: 

— Asta mi se pare puţin cam exagerat, domnule Poirot. 
Trebuie să ţineţi cont că nu am avut absolut nici o ocazie să 
comit această crimă şi, în orice caz, părerile mele în privinţa 
sanctităţii vieţii umane sunt foarte clare. 

— Atitudinea dumneavoastră pare lipsită de orice pată, 
spuse Poirot. Dacă toate acestea s-ar petrece într-o carte, aţi fi 
foarte suspect din această cauză. 


Se întoarse puţin pe scaun 

— Acum ajungem la domnişoara King. Dânsa avea anumite 
motive, precum şi cunoştinţele necesare, fiind totodată o 
femeie cu multă personalitate şi hotărâre, dar, având în 
vedere că a plecat din tabără înainte de 15.30 împreună cu 
ceilalţi şi nu s-a întors până la ora şase, este dificil să 
descoperim când ar fi avut ocazia să comită crima. 

În continuare trebuie să-l analizăm pe doctorul Gerard şi să 
luăm în consideraţie ora exactă a comiterii crimei. Conform 
ultimei declaraţii a domnului Lennox Boynton, mama sa era 
moartă la 16.35. Lady Westholme şi domnişoara Pierce au 
spus că era în viaţă la 16.16, când au plecat la plimbare. Asta 
înseamnă că există un interval de exact dou ăzeci de minute 
despre care nu se poate spune nimic. În timp ce aceste două 
doamne se îndep ărtau de tabără, doctorul Gerard a trecut pe 
lângă ele mergând înapoi. Nimeni nu poate spune ce a făcut 
doctorul Gerard când a ajuns în tab ăr ă fiindcă doamnele 
erau cu spatele spre el, îndep ărtându-se. Prin urmare, este 
perfect posibil ca doctorul Gerard s ă fi comis crima. Fiind 
medic, putea cu uşurinţă să dea impresia că este cuprins de un 
atac de malarie. De asemenea, trebuie să spun că există şi un 
mobil. Este posibil ca doctorul Gerard să fi dorit să salveze o 
anumită persoană a cărei rațiune era în pericol — o pierdere 
poate mai importantă decât cea a vieţii. Poate că a considerat 
că asta merită sacrificarea unei vieţi bătrâne şi epuizate! 

— Ideile dumitale sunt fantastice! Exclamă doctorul Gerard. 

Fără să bage de seamă întreruperea, Poirot continua: 

— Dar dacă aşa stau lucrurile, de ce a atras doctorul Gerard 
aten ţia asupra unei posibile crime? Este aproape sigur că, fără 
declaraţia pe care i-a dat-o colonelului Carbury, moartea 
doamnei Boynton ar fi fost pusă pe seama unor cauze 
naturale. Doctorul Gerard a fost primul care a subliniat 
posibilitatea unei crime. Asta, prieteni, spuse Poirot, nu are 
sens! 

— Nu pare să aibă, mormăi colonelul Carbury cu asprime. 

— Mai există o posibilitate, afirmă Poirot. Doamna Lennox 
Boynton a negat cu putere posibilitatea ca mai tânăra ei 


cumnată să fie vinovată. Vehemenţa cu care a obiectat se baza 
pe faptul că ştia că soacra ei era moartă la momentul 
respectiv. Dar ţineţi cont că Ginevra Boynton s-a aflat în 
tabără toată după-amiaza. Şi a existat un moment — un 
moment când Lady Westholme şi domnişoara Pierce se 
îndepărtau de tabără şi înainte ca doctorul Gerard să ajungă 
înapoi... 

Ginevra se foi. Se aplecă în faţă, uitându-se fix la Poirot cu o 
privire ciudată, inocentă, uimită. 

— Eu am făcut-o? Credeţi că eu am făcut-o? 

Apoi brusc, cu o mişcare rapidă de o frumuseţe 
incomparabilă, se ridică de pe scaun şi străbătu încăperea, 
aruncându-se în genunchi lângă doctorul Gerard, agăţându-se 
de el şi privindu-l cu pasiune în ochi. 

— Nu, nu, nu-i lăsa să spună asta! Fac ca zidurile să se 
închidă iarăşi în jurul meu! Nu este adevărat! Nu am făcut 
nimic! Sunt duşmanii mei — vor să mă bage la închisoare, să 
mă facă să tac. Trebuie să mă ajuţi. Tu trebuie să mă ajuţi! 

— Gata, gata, copilă. 

Doctorul o mângâie cu blândeţe pe cap. Apoi i se adresă lui 
Poirot: 

— Ceea ce spui nu are sens — e absurd! 

— Îşi imaginează că e persecutată? 

— Da. Dar nu ar fi putut să comită crima în felul acesta. 
Trebuie să vă daţi seama că ea ar fi făcut-o într-un mod 
dramatic — cu un pumnal, ceva flamboiant, spectaculos — nu în 
acest fel calm, logic, rece! Credeţi-mă, prieteni, aşa stau 
lucrurile. Aceasta a fost o crimă raţională — o crimă sănătoasă. 

Poirot zâmbi şi brusc se înclină. 

— Je suis entièrement de votre avis! (28), spuse el calm. 

— Haideţi, îi îndemnă Poirot. Mai avem doar un drum scurt 
de străbătut! Doctorul Gerard a invocat psihologia. Haideţi 
deci să examinăm latura psihologică a acestui caz. Am 
analizat faptele, am stabilit ordinea cronologică a 
evenimentelor, am auzit probele. Mai rămâne... Psihologia. Şi 
cea mai importantă dovadă psihologică o priveşte pe femeia 


moartă — psihologia doamnei Boynton însăşi este cel mai 
important element al acestui caz. 

Luaţi în consideraţie de pe lista mea de fapte punctele trei şi 
patru. „Doamnei Boynton îi plăcea în mod evident să-şi 
împiedice familia să se distreze împreună cu alte persoane. În 
după-amiaza cu pricina, doamna Boynton şi-a încurajat 
familia să plece de lângă ea.” 

Aceste două elemente se contrazic clar unul pe celălalt! De 
ce, în acea după-amiază, doamna Boynton a dat dovadă de o 
schimbare completă a comportamentalul ei obişnuit? Oare a 
simţit în suflet o bunătate subită — un impuls binevoitor? Din 
câte am auzit, acest lucru este extrem de improbabil! Totuşi, 
trebuie să fi existat un motiv. Care a fost acel motiv? 

Să examinăm cu atenţie caracterul doamnei Boynton. Au 
existat multe relatări. Era o bătrână tiranică, un sadic mintal, 
încarnarea răului — era nebună. Care dintre aceste descrieri 
este cea adevărată? Eu cred că Sarah King s-a apropiat cel mai 
mult de adevăr când, într-un moment de inspiraţie la 
Ierusalim, a văzut o bătrână demnă de milă. Dar nu numai 
demnă de milă — inutilă! 

Haideţi să încercăm să ne punem în starea mentală a 
doamnei Boynton. O ființă născută cu o ambiţie imensă, cu 
dorinţa profundă de a domina şi de a-şi impune personalitatea 
asupra altor oameni. Ea nici nu şi-a sublimat această imensă 
sete de putere, nici nu a încercat să şi-o stăpânească — nu, 
mesdames şi messieurs, ea a hrănit-o! Dar în cele din urmă — 
fiţi foarte atenţi la acest lucru -— în cele din urmă la ce s-a 
ajuns? Nu a reuşit să aibă o putere impresionantă! Nu era 
temută şi urâtă într-o zonă întinsă! Era tiranul mărunt al unei 
familii izolate! Şi, după cum mi-a spus doctorul Gerard, s-a 
plictisit, ca orice altă bătrână, de hobby-ul ei şi a căutat să-şi 
extindă zona de acţiune şi să se distreze punându-şi dominaţia 
în pericol. Dar acest lucru a condus la un aspect cu totul 
diferit al cazului. Călătorind peste hotare, ea şi-a dat seama 
pentru prima dată cât de nesemnificativă este! 

Iar acum ajungem direct la punctul numărul 10 — la 
cuvintele adresate de ea lui Sarah King în Ierusalim. Vedeţi, 


Sarah King a pus degetul pe rană. Ea a dezvăluit în întregime 
şi fără milă inutilitatea patetică a întregii existenţe a doamnei 
Boynton. lar acum ascultați cu atenţie — cu toţii — cuvintele 
exacte pe care i le-a adresat domnişoarei King. Domnişoara 
King a spus că doamna Boynton i-a vorbit „cu atâta răutate, 
fără măcar să mă privească”. Şi iată ceea ce a spus: „Niciodată 
n-am uitat nimic — nici un fapt, nici un nume, nici un chip”. 
Aceste cuvinte au impresionat-o profund pe domnişoara King. 
Ardoarea lor extraordinară şi tonul aspru şi puternic cu care 
au fost rostite! Atât de puternică a fost impresia lăsată asupra 
ei, încât cred că domnişoara King nu a reuşit să-şi dea seama 
de semnificaţia lor extraordinară! 

Acum vedeţi, vreunul dintre cei prezenţi, această 
semnificaţie? Aşteptă un minut. Se pare că nu... Dar, mes 
amis {29}, nu vă daţi seama că acele cuvinte nu erau deloc un 
răspuns firesc la ceea ce tocmai spusese domnişoara King? 
„Niciodată n-am uitat nimic — nici un fapt, nici un nume, nici 
un chip.” Nu are sens! Dacă ar fi zis: „Niciodată n-am uitat 
impertinenţa” sau ceva de genul ăsta, dar ea a spus „un 
chip”... 

Ah! Strigă Poirot, dând din palme. Dar sare în ochi! Acele 
cuvinte, adresate aparent domnişoarei King, nu erau menite 
deloc ei! Erau adresate cuiva aflat în spatele domnişoarei 
King. 

Făcu o pauză, observându-le expresia. 

— Da, sare în ochi! Acesta, vă spun, a fost un moment 
psihologic în viaţa doamnei Boynton! Adevărul despre sine îi 
fusese dezvăluit de o tânără inteligentă. Era plină de furie 
înăbuşită şi în acel moment a recunoscut pe cineva — un chip 
din trecut, o victimă care îi căzuse în mâini! 

Ne întoarcem, aşadar, la outsider! Iar acum amabilitatea 
neaşteptată a doamnei Boynton din acea după-amiază în care 
a murit este foarte clară. A dorit să scape de familia ei 
deoarece -— ca să folosesc o expresie mai vulgară — avea de 
perpelit pe cineva! Voia să aibă terenul liber ca să aibă o 
discuţie cu noua ei victimă... 

Acum, să analizăm din această nouă perspectivă 


evenimentele din acea după-amiază. Familia Boynton pleacă. 
Doamna Boynton stă la gura peşterii. Să cercetam cu mare 
atenţie mărturia lui Lady Westholme şi a domnişoarei Pierce. 
Cea din urmă este un martor nerealist, nu are spirit de 
observaţie şi este foarte influenţabilă. Pe de altă parte, Lady 
Westholme este foarte precisă în observaţii şi atenţia ei pentru 
detalii este remarcabilă. Amândouă doamnele sunt de acord 
cu un lucru: un arab, unul dintre servitori, a abordat-o pe 
doamna Boynton şi a enervat-o într-un fel sau altul, apoi s-a 
retras în grabă. Lady Westholme a afirmat clar că servitorul a 
fost mai întâi zărit în cortul ocupat de Ginevra Boynton, dar 
vă amintiţi că, lângă acesta, se afla cortul doctorului Gerard. 
Este deci posibil ca arabul să fi intrat în cortul doctorului 
Gerard... 

Colonelul Carbury interveni: 

— Vrei să spui că unul dintre beduini, conaţionali de-ai mei, 
a ucis o bătrână cu o seringa hipodermică? Fantastic! 

— Aşteaptă, colonele Carbury, încă nu am terminat. Să 
spunem că este posibil ca arabul să fi ieşit din cortul 
doctorului Gerard şi nu al Ginevrei Boynton. Ce se întâmplă în 
continuare? Amândouă doamnele sunt de acord că nu i-au 
putut vedea clar faţa ca să-l poată identifica şi că nu au putut 
să audă ce a spus. Este un lucru de înţeles. Distanţa dintre 
cortul cel mare şi lespedea de stâncă era de circa două sute de 
metri. Lady Westholme l-a descris destul de clar pe bărbat, 
având pantaloni zdrenţuiţi şi jambiere legate neîngrijit. 

Poirot se aplecă în faţă. 

— Iar asta, prieteni, este într-adevăr foarte ciudat! Fiindcă, 
dacă Lady Westholme nu i-a putut vedea chipul şi nici auzi 
ceea ce a spus, atunci i-ar fi fost imposibil să observe starea 
pantalonilor şi a jambierelor! Nu de la două sute de metri! 

Vedeţi, aceasta a fost o eroare şi m-a făcut să mă gândesc la 
o idee curioasă. De ce să insiste asupra unor pantaloni rupţi şi 
a unor jambiere neglijent legate? Oare din cauza faptului că 
pantalonii nu erau rupţi şi jambierele nu existau? Lady 
Westholme şi domnişoara Pierce au văzut amândouă un 
bărbat — dar din locul unde se aflau nu se vedeau una pe 


cealaltă. Acest lucru este demonstrat de faptul că Lady 
Westholme s-a dus să vadă dacă domnişoara Pierce se trezise 
şi a găsit-o stând la intrarea în cortul ei. 

— Dumnezeule mare, exclamă colonelul Carbury, 
îndreptându-şi spatele brusc. Vrei să spui ca...? 

— Vreau să spun că, după ce a văzut ce făcea domnişoara 
Pierce (singurul martor care nu dormea), Lady Westholme s-a 
întors la, cortul ei, şi-a pus pantalonii de călărie, ghetele şi 
haina kaki, s-a transformat în arab punându-și pe cap eşarfa 
cu pătrăţele şi un scul de lână şi, astfel înveşmântată, s-a dus 
hotărâtă în cortul doctorului Gerard, a căutat în trusa lui 
medicală, a ales medicamentai potrivit, a luat seringa 
hipodermică, a umplut-o şi s-a dus cu îndrăzneală la victima 
ei. 

Probabil că doamna Boynton moţăia. Lady Westholme a 
acţionat rapid. A prins-o de încheietură şi i-a injectat 
medicamentai. Doamna Boynton a scos un țipăt înăbuşit, a 
încercat să se ridice, apoi s-a prăbuşit la loc pe scaun. 
„Arabul” s-a îndepărtat, pârând ruşinat şi stânjenit. Doamna 
Boynton şi-a scuturat bastonul, a încercat să se ridice, apoi s-a 
prăbuşit la loc. 

Cinci minute mai târziu, Lady Westholme i se alătură 
domnişoarei Pierce şi comentează scena la care tocmai fusese 
martoră, impunându-i acesteia propria versiune asupra 
întâmplării. Apoi pleacă la plimbare, oprindu-se sub lespedea 
de stâncă de unde Lady Westholme îi strigă ceva bătrânei 
doamne. Nu primeşte nici un răspuns — doamna Boynton este 
moartă — dar Lady Westholme îi spune domnişoarei Pierce: 
„Ce nepoliticos să pufnească astfel!” Domnişoara Pierce 
acceptă sugestia — de multe ori a auzit-o pe doamna Boynton 
reacţionând cu un pufnet la vreo remarcă — aşa că, dacă este 
necesar, va jura cu toată sinceritatea că a auzit, într-adevăr, 
acest lucru. Lady Westholme a participat în destule ocazii la 
întruniri ale comisiilor din care făceau parte femei de genul 
domnişoarei Pierce ca să ştie exact cum personalitatea ei 
puternică şi dominantă le poate influenţa. Singurul punct în 
care planul ei a dat greş a fost înapoierea seringii. Întoarcerea 


prematură a doctorului Gerard i-a stricat planurile. Spera ca 
lipsa acesteia să nu fie observată sau se gândea că el trecuse 
cu vederea acest lucru, aşa că a pus-o înapoi în timpul nopţii. 

Poirot se opri. 

— Dar de ce? Întrebă Sarah. De ce ar fi dorit Lady 
Westholme să o omoare pe bătrâna doamnă Boynton? 

— Nu mi-aţi spus că Lady Westholme se aflase destul de 
aproape la Ierusalim, când aţi vorbit cu doamna Boynton? Lui 
Lady Westholme îi fuseseră adresate cuvintele doamnei 
Boynton: „Niciodată n-am uitat nimic — nici un fapt, nici un 
nume, nici un chip.” Adăugaţi asta la faptul că doamna 
Boynton a fost gardian la închisoare şi veţi avea o idee destul 
de apropiată de adevăr. Lordul Westholme şi-a întâlnit soţia 
într-o călătorie la întoarcerea din America. Înainte de 
căsătorie Lady Westholme comisese o infracţiune şi stătuse în 
închisoare. 

Vedeţi acum dilema teribilă în care se afla? Cariera ei, 
ambițiile, poziţia socială — toate erau în pericol! Nu ştim încă 
din ce motiv a stat în închisoare (dar vom afla în curând), însă 
acest lucru i-ar fi spulberat efectiv cariera politică dacă ar fi 
fost făcut public. Şi, nu uitaţi, doamna Boynton nu era o 
şantajistă obişnuită. Nu dorea bani. Voia plăcerea de a-şi 
tortura o vreme victima, apoi s-ar fi desfătat cu dezvăluirea 
adevărului într-un mod cât mai spectaculos! Nu, cât timp 
doamna Boynton era în viaţă, Lady Westholme nu ar fi fost în 
siguranţă. Ea a ascultat indicaţiile doamnei Boynton să se 
întâlnească la Petra — mereu mi s-a părut ciudat ca o femeie ca 
Lady Westholme, cu un asemenea simţ al propriei importanţe, 
să prefere să călătorească asemenea unui simplu turist — dar, 
fără îndoială, s-a gândit în permanenţă la mijloace de a comite 
crima. A văzut şansa şi a fructificat-o cu îndrăzneală. A făcut 
numai două greşeli. Una a fost să spună prea mult — descrierea 
pantalonilor rupti — lucru care mi-a atras la început atenţia 
asupra ei, şi cealaltă să greşească amplasamentul unde era 
cortul doctorului Gerard şi să intre în cel al Ginevrei, care era 
pe jumătate adormită. De aici povestea fetei — pe jumătate 
inventată, pe jumătate adevărată — despre şeicul deghizat. Ea 


a prezentat povestea cu totul greşit, conformându-se 
instinctului de a distorsiona adevărul şi de a-l face mai 
dramatic, dar indicaţia a fost destul de semnificativă pentru 
mine. 

Făcu o pauză. 

— Însă în curând vom şti. Am obţinut amprentele lui Lady 
Westholme fără ca ea să-şi dea seama de asta. Dacă vor fi 
trimise la închisoarea unde doamna Boynton a fost odinioară 
gardian, vom afla imediat adevărul după ce acestea vor fi 
comparate cu cele de la dosar. Se opri. 

În tăcerea de moment se auzi un sunet ascuţit. 

— Ce-a fost asta? Întrebă doctorul Gerard. 

— Mie mi s-a părut că un foc de armă, zise colonelul 
Carbury, ridicându-se repede în picioare. În camera de alături. 
Apropo, cine se află acolo? 

— Am o oarecare idee, murmură Poirot. Este camera lui 
Lady Westholme... 

Epilog. 

Pasaj din Evening Shout: 


Cu regret anunţăm moartea lui Lady Westholme, membru al 
parlamentului, ca urmare a unui tragic accident. Lady 
Westholme, care iubea călătoriile în ţări îndepărtate, avea 
întotdeauna asupra ei un mic revolver, în timp ce îl curăța, 
acesta s-a descărcat accidental şi a ucis-o. Moartea a fost 
instantanee. Cele mai sincere condoleanţe pentru lordul 
Westholme etc., etc... 


Într-o seară caldă de iunie, cinci ani mai târziu, Sarah 
Boynton şi soţul ei se aflau în stalul unui teatru londonez. Se 
juca Hamlet. Sarah îl apucă pe Raymond de braţ în timp ce 
cuvintele Ofeliei veneau plutind peste luminile rampei: 

Cum pot eu să-l recunosc 

Pe iubitul dumitale? 

După şapca lui cu scoici, 

După cârjă şi sandale? 


A murit şi a plecat, 
Dus e, doamnă mare; 
Iarba-i stă la căpătâi 
Steiul la picioare. 
Tra, la, la... {30} 


Lui Sarah i se puse un nod în gât. Frumuseţea desăvârşită, 
zâmbetul nepământean al unei fiinţe aflate dincolo de griji şi 
necazuri, acolo unde adevărul era numai o iluzie care plutea 
uşor... 

— E minunată, şopti Sarah pentru sine. 

Era o voce cântată, obsedantă, cu o tonalitate minunată, 
acum disciplinată şi modulată ca un instrument perfect. 

Sarah spuse cu convingere în timp ce cortina cădea la 
sfârşitul actului: 

— Jinny este o actriţă minunată... Absolut minunată! Mai 
târziu, stând în jurul mesei de la Savoy în timpul supeului, 
Ginevra se întoarse zâmbind spre bărbatul cu barbă care îi 
stătea alături. 

— Am fost bună, nu-i aşa, Theodore? 

— Ai fost minunată, ma cherie 431). 

Un zâmbet fericit zăbovi pe buzele ei. 

— Tu întotdeauna ai crezut în mine, murmură ea. 
Întotdeauna ai ştiut că pot face lucruri grozave — să abordez o 
mulţime de... 

La o masă în apropierea lor, Hamletul din acea seară spunea 
supărat: 

— Manierismele ei! Normal că oamenilor le place... la 
început! Dar ăsta nu e Shakespeare! Aţi văzut cum mi-a stricat 
ieşirea? 

Aşezată faţă în faţă cu Ginevra, Nadine spuse: 

— Cât e de minunat să ne aflăm aici, la Londra, iar Jinny să 
o joace pe Ofelia şi să fie atât de faimoasă! 

— A fost foarte drăguţ din partea voastră să veniţi aici, 
răspunse Ginevra încet. 

— O întrunire normală de familie, zise Nadine şi zâmbi în 
timp ce privea înjur. Apoi i se adresă lui Lennox: Cred că 


acum copiii ar putea merge la matineu, nu-i aşa? Sunt destul 
de mari şi îşi doresc atât de mult să o vadă pe mătuşa Jinny 
pe scenă! 

Lennox, un bărbat sănătos, cu o înfăţişare fericită şi ochi 
veseli, îşi ridică paharul: 

— Pentru tinerii căsătoriţi, domnul şi doamna Cope. 

Jefferson Cope şi Carol îşi ridicară şi ei paharele. 

— Escroc necredincios! Exclamă Carol râzând. Jeff, ar fi bine 
să bei în cinstea primei tale iubiri, care stă în faţa ta. 

— Jeff roşeşte, spuse Raymond vesel. Nu-i place să i se 
reamintească de vremurile de altădată. 

Brusc, chipul i se întunecă. 

Sarah îi atinse uşor mâna şi norul supărării se ridică. 
Raymond o privi şi zâmbi. 

— Pare ca un vis urât! 

O siluetă elegant îmbrăcată se opri lângă masa lor. Hercule 
Poirot, înveşmântat fără cusur, cu mustaţa răsucită cu 
mândrie, se înclină demn. 

— Mademoiselle, i se adresă el Ginevrei, mes hommages... 
132). Aţi fost încântătoare! 

Toţi îl salutară cu afecţiune şi îi făcură loc lângă Sarah. 

Poirot îi privi radios şi, în timp ce ei discutau, se aplecă uşor 
într-o parte şi îi spuse încet lui Sarah: 

— Eh bien, se pare că toate merg bine acum în la famille 
Boynton! 

— Mulțumită dumneavoastră! Replică Sarah. 

— Soţul dumitale devine din ce în ce mai faimos. Am citit 
astăzi o recenzie excelentă a ultimei lui cărţi. 

— E destul de bună - deşi o spun eu! Ştiaţi că Jefferson Cope 
şi Carol s-au căsătorit în cele din urmă? Şi că Lennox şi 
Nadine au doi copii minunaţi — dulci, le spune Raymond. Cât 
despre Jinny - ei bine, cred că Jinny e genială. 

Se uită peste masă la chipul încântător şi la coroana de păr 
roşu-auriu, apoi tresări uşor. 

Pentru o clipă faţa ei deveni serioasă. Îşi ridică încet paharul 
la buze. 

— Închinaţi un toast, madame? O întrebă Poirot. 


Sarah răspunse încet: 

— Brusc, m-am gândit la... Ea. Privind-o pe Jinny, am văzut, 
pentru prima dată, asemănarea. Acelaşi lucra — numai că 
Jinny e în lumină, în timp ce Ea era în întuneric... 

De vizavi, Ginevra interveni pe neaşteptate: 

— Biata mama... Era ciudată... Acum că suntem cu toţii atât 
de fericiţi... Îmi pare într-un fel rău pentru ea. Nu a obţinut de 
la viaţă ceea ce şi-a dorit. Trebuie să-i fi fost foarte greu. 

Aproape fără să facă nici o pauză, vocea ei rosti tremurând 
uşor versurile din Cymbeline, în timp ce ceilalţi ascultau 
vrăjiţi muzica lor: 

De arşiţă nu te mai teme 

Şi nici de vântul îngheţat. 

Ţi-ai încheiat slujba în lume, 

Ţi-ai luat simbria şi-ai plecat. 433) 

